
SUVALKIEČIŲ KALBINĖS NUOSTATOS 
Santrauka


Lietuvoje vis dar trūksta sociolingvistinių tyrimų, kuriuose būtų analizuojamos ne atskiros kalbos atmainos (pavyzdžiui, tarmės, bendrinė kalba), o gyventojų požiūris į savo ir kitų kalbą. Darbe aptariamos suvalkiečių kalbinės nuostatos tarmės ir bendrinės kalbos atžvilgiu. Siekiant išsamiai išsiaiškinti respondentų požiūrį buvo keliami šie uždaviniai: išanalizuoti, kaip tyrimo dalyviai identifikuoja save; aprašyti, kokį kalbos variantą respondentai renkasi kasdieniame bendravime; nustatyti, kas ir kur, tyrimo dalyvių nuomone, vartoja tarmę (kartų kalba, tarmės paplitimas regione); išanalizuoti respondentų požiūrį į savą ir kitas tarmes; aptarti tyrimo dalyvių nuomonę apie tarmių ir bendrinės kalbos santykį.

Tyrime pusiau struktūruoto interviu metodu apklaustas 21 suvalkietis (bendra interviu trukmė – daugiau kaip 10 val.). Tiriamieji suskirstyti dvi grupes: 1) suvalkiečiai, gyvenantys Suvalkijoje, ir 2) suvalkiečiai, gyvenantys Kaune. Pirmoji respondentų grupė pasirinkta kaip pagrindinė, o jos tiriamieji dar skirstomi pagal amžių, lytį ir įgytą išsilavinimą. 

Tyrimo duomenys parodė, kad visi respondentai jaučiasi esą lietuviai, tačiau skirtingai vertina tokius tautybę lemiančius veiksnius, kaip: gimimo, gyvenamoji vieta, tėvų tautybė, lietuvių kalba ar kultūra. Nepriklausomai nuo amžiaus, lyties ar išsilavinimo daugelis tyrimo dalyvių teigia esantys suvalkiečiai, tačiau savo etninę tapatybę sieja labiau su gimimo vieta, o ne su tarme.

Daugelis suvalkiečių teigia mokantys kalbėti suvalkietiškai, tačiau tarmės vartosenos sritys ne visada sutampa. Vieni tikina suvalkietiškai kalbantys nuolat, kiti dažniau vartoja bendrinę kalbą. Esama ir tokių suvalkiečių, kurie tarmiškai kalba tik su giminėmis ar draugais iš to paties etninio regiono.  Daugelio respondentų nuomone viešajame eteryje (televizijoje, radijuje) tarmiškai kalbėti galima tik tam tikrose laidose ar televizijose. 
Respondentai teigia, kad tėvų ir vaikų kartos kalba nesiskiria, tačiau pastebi, kad seneliai vartoja daugiau tarminių žodžių nei jų anūkai. Esminiu šiuolaikinių vaikų kalbos skirtumu daugelis tiriamųjų pripažįsta labiau bendrinei kalbai būdingą leksiką. Moterų nuomone, tam įtakos turi  mokykloje mokoma bendrinė kalba, vyrai labiau akcentuoja informacinių technologijų įtaką. 
Vertindami tarmių grožį, skambumą, respondentai labiausiai išskiria sunkiai suprantamą žemaičių ir švelnią dzūkų tarmę, o gimtąją ne vienam tyrimo dalyviui įvertinti sunku, nes ši jiems per daug kasdieniška ir įprasta. 
Apibendrinant galima teigti, kad suvalkiečiai daugelyje situacijų šneka gimtąja tarme, tačiau aiškiai išskiria, kada reikia kalbėti bendrine kalba.
SUDOVIANS' ATTITUDES TO LANGUAGE
Summary
Lithuania is still lacking of sociolinguistic studies on Lithuanian dialects and attitudes towards their own and other languages. This study is one of the first attempts to investigate people living in Suvalkija region attitudes toward their dialect and standard language. In order to find out respondents’ attitudes, we raise the following tasks: 1) to analyze how the study participants identify themselves; 2) to describe which language code respondents choose in everyday’s communication; 3) to determine who and where use Sudovian dialect; 4) to analyze respondents’ attitudes about their own and other dialects; 5) to discuss participants’ views on dialects and standard language.

Using a semi-structured interview method, 21 Sudovians were interviewed (the total duration of the interview – almost 10 hours). Respondents were divided in two groups: 1) Sudovians who live in Sudovia, 2) Sudovians who live in Kaunas. The first respondents’ group was chosen as a basic group and these Sudovians were divided into three groups by age, sex and attained education. 
The research showed that all respondent feel like Lithuanians, but all highlight different ethnicity factors, such as: birth place, living place, parents’ nationality, native language and culture. Despite of age, sex and education many respondents claim to be Sudovian, but it is more related to place of birth, rather than the dialect.
Many Sudovians say they can speak Sudovian, but the dialect usage does not always coincide. Some claim they speak Sudovian all the time, some say that sometimes they try to speak more standard code. There is also a group of Sudovians who speak native dialect just with parents and friend from the same region. 
Respondents agree that parents and children speak the same dialect, but the older generation use more dialectal words than their grandchildren. Many respondents claim that the main difference is in vocabulary use: childrens use more words of standard Lithuanian rather then dialect. Many respondents think, that one can speak dialect on television or radio just in certain situations. 
While speaking about dialects’, respondents highlight Samogitian, as difficult to understand dialect, and inhabitant of south-east Lithuania, as soft sonority dialect. Respondents do not value their own dialect, because it is very usual. 

To sum it up, Sudovians speak native dialect in many situations, but they strictly separate situations, when one can speak standard language.
1..ĮVADAS

Lietuva, kaip ir daugelis kitų modernių valstybių, kalbiniu požiūriu nevienalytė. Daugelis gyventojų gali bendrauti ne tik bent viena užsienio kalba, bet dažnai vartoja ir kelis gimtosios kalbos variantus: tarmę ir bendrinę kalbą. Norminis kodas šiuo metu puoselėjamas ir ginamas Lietuvos Respublikos įstatymais, tačiau tarmės gyvuoja pačios savaime (Grumadienė, 2005: 28). Nuo seno dialektologai skiria daug dėmesio tarmių fonetikai, morfologijai ir sintaksei aprašyti, tačiau nedaug darbų, kuriuose analizuojami įvairūs veiksniai, lemiantys konkretų įvairių šalies regionų, miestelių ir kaimų gyventojų kalbos pasirinkimą. Tik neseniai išleistoje kolektyvinėje monografijoje „Miestai ir kalbos“
 aptariamos Lietuvos didmiesčių – Vilniaus, Kauno ir Klaipėdos – gyventojų kalbinės nuostatos. Taip pat esama pavienių straipsnių, kuriuose analizuojamos konkrečių miestelių gyventojų kalbinės nuostatos (žr. Ramonienė, 2006). Taigi šio tyrimo tikslas – atlikti sociolingvistinę analizę ir ištirti suvalkiečių kalbines nuostatas tarmės bei bendrinės kalbos atžvilgiu.

Tyrimui pasirinkti vakarų aukštaičiai kauniškiai. Ilgai manyta, kad ši tarmė, kaip bendrinės kalbos pamatas, mažiausiai skiriasi nuo norminio kalbos varianto, todėl daugiau kalbininkų dėmesio sulaukė kitos, ryškesnės tarmės ir šnektos (Bacevičiūtė, 2004 :14). Galima daryti prielaidą, kad ir patys vakarų aukštaičiai kauniškiai sunkiai skiria gimtąją tarmę ir norminės kalbos variantą, todėl sociolingivistiniu požiūriu minėto etninio regiono gyventojų kalbinės nuostatos ypač įdomios.

Siekiant išsiaiškinti suvalkiečių kalbines nuostatas, keliami tokie uždaviniai:

1) išanalizuoti, kaip tyrimo dalyviai įvardija savo tautinę ir etninę tapatybę;

2) aprašyti, kokį kalbos variantą respondentai renkasi kasdieniame bendravime;

3) nustatyti, kas ir kur, tyrimo dalyvių nuomone, vartoja tarmę (kartų kalba, tarmės paplitimas regione);

4) išanalizuoti respondentų požiūrį į savą ir kitas tarmes;

5) aptarti tyrimo dalyvių nuomonę apie tarmių ir bendrinės kalbos santykį;
6) nustatyti, kaip šie tyrimo klausimai susiję su respondentų amžiumi, lytimi ir išsilavinimu.
1.1. Respondentų etninis regionas ir tarmė. Vakarų aukštaičių tarmė, ypač pietinė jos dalis, geriausiai iš visų išlaikė pirmykštį lietuvių kalbos modelį, mažiausiai nuo jo nutolo. Čia aiškiai išsiskiria dvi šios tarmės dalys: pietinė ir šiaurinė. Pagal didžiausius centrus šiaurinei daliai tenka šiauliškių, pietinei – kauniškių pavadinimai (Zinkevičius, 2006: 165). Nors vakarų aukštaičių kauniškių patarmės pavadinimas susijęs su į šios tarmės plotą įeinančiu Kauno miestu, tačiau didžiausioji ir svarbiausioji kauniškių patarmės dalis išsidėsčiusi Šakių, Vilkaviškio ir Marijampolės rajonuose (Bacevičiūtė et al., 2005: 34). Kadangi šis pavadinimas dirbtinai sugalvotas mokslininkų, jis daugiausiai vartojamas mokslo darbuose ar populiariuose straipsniuose apie tarmes. Dauguma žmonių, nežinančių tikslaus lietuvių tarmių skirstymo, Užnemunėje esantį kraštą įpratę vadinti Suvalkija, o jo žmones – suvalkiečiais, nes didžioji šio ploto dalis prieš Pirmąjį pasaulinį karą priklausė Suvalkų gubernijai (Bacevičiūtė et al., 2005: 24). 

Patys Užnemunėje gyvenantys žmonės save dažniausiai vadina bendru suvalkiečių vardu, todėl darbe tyrimo dalyvius taip ir vadinsime. Yra ir kitų pavadinimų, paplitusių tik tam tikrose vietose. Šakių rajono žmonės, gyvenantys už Novos upės į pietus, ir patys vadinasi, ir kitų pavadinami zanavykais. Nors šis žodis akivaizdžiai nelietuviškas (plg. lenkų za Nowy, za Newy), vis dėlto mėgstamas daugelio sričių mokslininkų – etnografų, etnologų, kultūros istorikų, yra įsigalėjęs mokslo populiarinimo darbuose, to krašto spaudoje jį skleidžia etnografiniai ir folkloriniai kolektyvai. Pietiniai zanavykų kaimynai yra vadinamieji kapsai. Jiems galima priskirti beveik visą Vilkaviškio ir Marijampolės rajonų plotą, nes šiose apylinkėse žmonės vietoje žodžių kaip ir taip, taria kap, tep (Bacevičiūtė et al., 2005: 31). Tačiau, kadangi šių žodelių dvibalsį vienbalsina dar pietų aukštaičiai, rytų aukštaičiai vilniškiai ir beveik visi žemaičiai, kapsų vardas patarmei vadinti taip pat netinka (Zinkevičius 1994: 31). 

Kaip jau minėta, ši tarmė pasirinkta lietuvių bendrinės kalbos pamatu. Tai lėmė kelios priežastys: 1) Rytų Prūsijoje dar nuo XVI a. susiklosčiusi tradicija leisti lietuviškus raštus šios tarmės pagrindu, o lietuviškos spaudos draudimo sąlygomis čia buvo išplėtotas pogrindinių leidinių spausdinimas ir platinimas; 2) iš šio ploto kilę daugelis iškilių to meto visuomenės veikėjų –            J. Basanavičius, V. Kudirka, J. Jablonskis, nustatęs ir aprašęs pagrindines bendrinės kalbos normas; 3) patarmės ypatybės gerai tiko bendrinei kalbai (išlaikomi nekirčiuoti ilgieji balsiai, skiriamos priegaidės) (Bacevičiūtė et al., 2005: 37–38). Iš esmės šią patarmę lietuvių bendrinės kalbos pagrindu pasirinko XIX a. pab. lietuviškos periodikos leidėjai. Nacionalinio sąjūdžio sąlygomis jie tapo prestižine visuomenės grupe, pajėgia pasirinktą kalbos variantą padaryti pavyzdinį ir patrauklų visuomenei. Teorinis tarmės bendrinei kalbai pasirinkimas vyko 1883–1885 m. Aušros (1883–1886 m.) redakcija nusprendė remtis A. Šleicherio ir F. Kuršaičio gramatikomis, taigi kalbos pamatu pasirinko Mažosios Lietuvos ir Didžiosios Lietuvos pietinių vakarų aukštaičių tarmę (Venskienė, 2007: 193).
Vis dėlto kauniškių patarmė, nors ir būdama artimiausia bendrinei lietuvių kalbai, nuo norminio kalbos varianto šiek tiek skiriasi garsų tarimu (pavyzdžiui, bendratyse, kurios baigiasi        -enti, -inti (gyventi, skolinti) ir iš jų padarytose formose, taip pat esamojo  laiko formose su priesaga -sta (sensta, tinsta), daugelis kauniškių vietoj en, in taria ilguosius balsius ē, ī), savitų žodžių formų, tarminių žodžių bei skolinių, atėjusių iš vokiečių arba slavų (daugiausia baltarusių, lenkų ir rusų) kalbų (Zinkevičius 1994, 31). 

1.2.  Teorinis kalbinių nuostatų tyrimo pagrindas. Kalbinės nuostatos – tai labai platus terminas, apimantis požiūrį į kalbą apskritai ir konkrečiai jos vartoseną įvairiose situacijose (Coronel-Molina, 2009 :21). Kitaip sakant, tai žmonių požiūris į savo ir kitų kalbą (Crystal, 1992).
Ilgai kalba buvo suvokiama kaip elgesys, o ne kognityvinis ir protinis procesas. Taigi sociolingvistinių tyrimų labai trūko. Pirmuosius tokio tipo tyrimus pradėjo W. E. Lambert, R. C. Hodgson, R. C. Gardner, S. Fillenbaum
. 1984 m. R. Fasold išskiria pagrindines kalbinių nuostatų tyrimų kryptis. Pirmoji labiausiai orientuota į tai, kaip tiriamieji vertina pačią kalbą, kaip tokią. Respondentų tokiose studijose paprastai prašoma įvertinti konkretų kalbos variantą (pavyzdžiui, tarmę) vienu aspektu: graži/ negraži, senamadiška/ moderni ir pan. Vis dėlto dažniau kalbinių nuostatų tyrimai apima ir pačių kalbėtojų vertinimą (pavyzdžiui, kalbančiųjų tarmiškai) (Fasold, 1984: 148). 1992 m. išleistoje knygoje „Attitudes and language“ C. Baker išsamiai aprašo kalbinių nuostatų teoriją ir remiasi velsiečių kalbinių nuostatų tyrimu. Autorius teigia, kad kalbinės nuostatos yra susijusios su amžiumi, lytimi, išsilavinimu, kalbos mokėjimu ir kultūriniais veiksniais. C. Baker nuomone, kalba, kurią vartoja namiškiai, draugai, bendruomenė, televizija, žiniasklaida, popkultūra ir pan. taip pat daro įtakos individo nuostatų susiformavimui (Baker, 1992: 41–47).
Kalbinės nuostatos išduoda skirtumus pačioje bendruomenėje ir tarp bendruomenių. Nuostatos gali būti perduodamos iš kartos į kartą, t. y. išmoktos. Taigi jos gali būti susijusios su tam tikra etnine, regionine, socialine ar profesine priklausomybe. Svarbu paminėti, kad kalbines nuostatas nuo bendruomeninio požiūrio atskirti sudėtinga. Kalbinės nuostatos taip pat priklauso nuo situacijų, kuriose kalba yra vartojama (formalioje ar neformalioje situacijoje, viešai ar privačiai) (Garrett, 2010: 16). Tai lemia tam tikri įsitikinimai, susiję su pačioje kalboje (kalbos atmainos, stiliaus pasirinkime) užkoduota informacija apie žmones. Pavyzdžiui, tinkamas bendravimo stiliaus pasirinkimas, gali sudaryti įspūdį, kad kalbame su universiteto profesoriumi (Bradac, 1990: 387, cituojama iš Coronel-Molina, 2009 :21).
Kalbinės nuostatos (teigiamos ir neigiamos) dažnai susijusios ir su kalbos norminimo politika šalyje (Garrett, 2010: 7) Tam pritaria ir L. Milroy. Jo nuomone, žmonių savos ir kitų kalbos vertinimą lemia kalbos norminimo politika valstybėje, nes bendrinė kalba (Standard language) yra laikoma taisyklinga. Kaip pastebi autorius, žmonės kalbėdami apie kalbą, dažnai pabrėžia būtent šią ypatybę ir gerai žino, kurios žodžių formos yra taisyklingos, kurios ne (Milroy, 2007: 133). Kaip teigia J. Holmes, vienos kalbos atmainos pripažinimas prestižiniu kalbos modeliu, sieja tam tikros bendruomenės narius, net jeigu jie ir kalba skirtingomis kalbomis (Holmes, 2008: 408).

Kai kurie lingvistai norėdami išsamiau atskleisti kalbinių nuostatų prigimtį bando jas klasifikuoti. C. Baker išskiria du tipus: 1) instrumentinis tipas (instrumental orientation) ir 2) integracinis tipas (integrative orientation). Pirmasis nuostatų tipas susijęs su pragmatiniais ir taikomaisiais motyvais. Kaip teigia P. Gardner ir E. Lambert, instrumentinio tipo kalbinės nuostatos atsiskleidžia per norą būti pripažintam visuomenėje, gauti ekonominės naudos per tam tikros kalbos vartojimą. Taigi tai labiau konkrečiam individui būdingas požiūris. Tokias kalbines nuostatas lemia profesiniai, socialiniai veiksniai, asmeninė sėkmė ir ambicijos arba būtinybė prisitaikyti ir išlikti tam tikroje visuomenėje. Integracinis kalbinių nuostatų tipas yra visuomeninis ir tarpasmeninis požiūris. Jis atsiskleidžia kaip noras būti tokiam, kaip kiti visuomenę reprezentuojantys individai. Taigi šios kalbinės nuostatos susijusios su priklausomybe tam tikrai bendruomenei ir jos kultūrai (Baker, 1992: 32). Apskritai galima teigti, kad šios nuostatos lemia kalbėtojų elgesį, nes yra susijusios su jų emocine būsena (Brown, 2006: 329–330).

Taigi kalbinės nuostatos neišvengiamai susijusios su visa žmogų supančia aplinka: artimųjų nuostatomis, visuomenėje priimtomis normomis ir pan. Todėl darbe remiamasi socialinių tinklų teorija, kuri teigia, kad asmeninės įvairių socialinių vienetų (pavyzdžiui, asmens, šeimos) nuostatos koreliuoja su visuomenės nuostatomis. Tradiciškai šia teorija siekta atskleisti neformalius socialinis mechanizmus, kurie skatina kalbėtojus išlaikyti  savo kalbą labiau prestižinės kalbos akivaizdoje, arba parodyti, kad tam tikrų socialiniai veiksniai lėmė specifinius kalbos pokyčius.  Naujesniuose tyrimuose atsižvelgta į pokyčius, kuriuos lėmė globalizacija. Pavyzdžiui, imta analizuoti kalbos variantus, kurie ilgainiui išsivystė didmiesčiuose arba internetinėje erdvėje (Sarhimaa: 2009:163–165).
Žmogus vienu metu gali priklausyti daugybei socialinių tinklų. Kaip teigia M. Meyerhoff, pirmasis socialinis tinklas, prie kurio prisijungia individas – tai šeima, kurioje jis gimė. Ilgainiui, kintant socialinių vaidmenų skaičiui, daugėja ir socialinių tinklų, kuriems priklauso vienas žmogus (2006: 195). Socialinių tinklų teorija teigia, kad žmogaus pasirinkimą, kuria kalbos atmaina kalbėti, lemia visuomeninės nuostatos ir atvirkščiai. Nors pati socialinė grupė tiesiogiai nelemia kalbos vartosenos, ji formuoja žmogaus norus ir būdus, kaip juos įgyvendinti (Sarhimaa: 2009:161). 
Socialiniu tinklu, anot W. Croft, galima laikyti žmonių grupę, išlaikiusią tą pačią kalbą ir galinčia šia kalba laisvai bendrauti vieniems su kitais, kai to prireikia (2000: 20). Šį apibrėžimą galima taikyti ir tyrime dalyvaujančiai suvalkiečių, gyvenančių Kaune, grupei. 
Nuostatų tyrimai leidžia atskleisti kodo socialinę svarbą, numatyti vienos ar kitos atmainos ateities gyvybingumą, jos ateities perspektyvas (Ramonienė, 2006: 137). Šiai nuomonei pritaria ir užsienio lingvistai, kurie teigia, kad kalbos (kalbos atmainos) gyvybingumas priklauso nuo bendruomenės, identifikuojančios šią kalbą kaip savo, požiūrio (Romaine, 2000; Sachev, Hanlon: 2000, Davies: 1995). Tiriama, kaip šios nuostatos veikia įvairių kalbinių bendruomenių tarpusavio ryšius, tarpkultūrinę komunikaciją, kalbų išlikimą, vienų kalbinių kodų keitimą kitais. 

1.3.  Tyrimo medžiaga. Tyrime aptariamos dviejų Lietuvos miestų – miestelio Vilkaviškio ir šalies didmiesčio Kauno – suvalkiečių kalbinės nuostatos. Tyrime dalyvavo 21 suvalkietis iš Vilkaviškio (16), Šakių (2), Marijampolės (1), Kybartų (1) ir Kalvarijos (1). 

Atsižvelgiant į dabartinę gyvenamąją vietą, respondentai buvo suskirstyti į dvi pagrindines grupes: 1) suvalkiečiai, gyvenantys Suvalkijoje; 2) suvalkiečiai, gyvenantys Kaune.

1   lentelė. Suvalkiečiai, gyvenantys Suvalkijoje

	Eil. Nr.
	Interviu trukmė (min.)
	Lytis
	Amžius
	Išsilavinimas
	Dabartinis užsiėmimas

	1.
	29.46
	V
	24 M.
	Aukštasis universitetinis
	Kompiuterių inžinierius

	2.
	25.08
	M
	25 M.
	Aukštasis neuniversitetinis
	Viešbučio administratorė

	3.
	22.48
	M
	28 M.
	Aukštasis universitetinis
	Mokytoja

	4.
	36.17
	V
	30 M.
	Aukštasis neuniversitetinis
	Pardavimų vadybininkas

	5.
	16.38
	V
	44 M.
	Aukštesnysis
	Gimnazijos direktoriaus pavaduotojas

	6.
	30.19
	V
	47 M.
	Techninis profesinis
	Tiekėjas/ ūkininkas

	7.
	26.21
	M
	50 M.
	Aukštesnysis
	Poetė/ rašytoja

	8.
	38.24
	V
	51 M.
	Aukštesnysis
	Apsaugos  posto viršininkas

	9.
	27.36
	M
	53 M.
	Aukštasis universitetinis
	Mokytoja

	10.
	17.50
	V
	55 M.
	Aukštasis neuniversitetinis
	Menininkas


	11.
	39.19
	M
	62 M.
	Profesinis
	Ūkininkė/pensininkė

	12.
	23.58
	M
	65 M.
	Vidurinis
	Rūbininkė

	13.
	26.05
	M
	67 M.
	Pradinis
	Virėja


Pirmąją tiriamųjų grupę (žr. 1 lentelę) sudaro 13 dalyvių nuo 24 iki 67 m. amžiaus, 7 moterys ir 6 vyrai. Kadangi šie respondentai gyvena Vilkaviškyje, Suvalkijoje, o daugiau laiko ne gimtajame krašte praleido tik studijuodami, galima daryti prielaidą, kad jų kalbines nuostatas vis dar labai lemia nuolat girdima ir vartojama tarmė bei gyvenamoji – suvalkietiška – aplinka. Atsižvelgiant į šiuos veiksnius, ši tiriamųjų grupė pasirinkta kaip pamatinė, o respondentų atsakymai analizuojami trimis aspektais:

1. Kalbines nuostatas lemia asmeninė žmogaus patirtis, istorinės aplinkybės, todėl visi suvalkiečiai, vis dar gyvenantys Suvalkijoje, buvo suskirstyti į tris amžiaus grupes: 20–30 m. (tai jauniausi, neseniai studijas kituose miestuose baigę respondentai), 31–54 m. (vidurinės kartos tyrimo dalyviai), 55–70 m. (vyriausi tyrimo dalyviai). Kaip teigia     L. Grumadienė, Lietuvoje daugelį metų užrašinėta tik pačios seniausios kartos kalba, o jaunimo kalba paprastai ignoruota. Europos kalbų atlaso programoje reikalaujama užrašyti trijų kartų atsakymus (Grumadienė, 2004: 153), į tai atsižvelgiama ir šiame tyrime. Kiekvienoje amžiaus grupėje yra ir vyrų, ir moterų (I a. gr. – 2 vyr., 2 mot.; II a. gr. – 3 vyr., 2 mot.; III a. gr. – 3 mot., 1 vyr.). 

2. Remiantis prielaida, kad vyrai ir moterys skirtingai vertina daugelį dalykų, siekta išsiaiškinti, ar kalbinės nuostatos yra susijusios su lytimi. Šiuo tikslu išskirta vyrų (6 vyr.) ir moterų (7 mot.) grupė.

3. Taip pat tyrimo dalyviai skirstomi pagal įgytą išsilavinimą: I gr. – 4 respondentai, įgiję pradinį, vidurinį arba profesinį išsilavinimą; II gr. – 6 respondentai, baigę aukštąjį neuniversitetinį arba aukštesnįjį mokslą; III gr. – 3 respondentai, įgiję aukštąjį universitetinį išsilavinimą.
2   lentelė. Suvalkiečiai, gyvenantys Kaune

	Eil. Nr.
	Interviu trukmė (min)
	Lytis
	Amžius
	Kiek metų gyvena Kaune
	Išsilavinimas
	Dabartinis užsiėmimas
	Gimtasis miestas

	1.
	20.16
	M
	22 M.
	4 M.
	Aukštasis neuniversitetinis
	Pardavėja
	Vilkaviškis

	2.
	21.30
	V
	24 M.
	5 M.
	Vidurinis
	Laisvai samdomas menininkas
	Kalvarija

	3.
	47.12
	V
	32 M.
	6 M.
	Aukštasis universitetinis
	Prekiautojas turguje
	Kybartai

	4.
	25.04
	M
	26 M.
	8 M.
	Aukštasis universitetinis
	Socialinė darbuotoja
	Vilkaviškis

	5.
	22.44
	M
	30 M.
	12 M. 
	Aukštasis universitetinis
	Universiteto Tarptautinių programų koordinatorė
	Šakiai

	6.
	30.17
	M
	31 M.
	12 M.
	Aukštasis universitetinis
	Universiteto Tarptautinių studijų tarnybos specialistė
	Šakiai

	7.
	34.02
	M
	40 M.
	21 M.
	Aukštasis universitetinis
	Universiteto dėstytoja
	Marijampolė

	8.
	44.24
	M
	41 M.
	22 M.
	Aukštasis universitetinis
	Finansininkė
	Vilkaviškis


Antroji respondentų grupė (žr. 2 lentelę) – tai suvalkiečiai, jau kurį laiką gyvenantys Kaune. Viena respondentė – 26 m. socialinė darbuotoja – jau vienerius metus gyvena Norvegijoje, tačiau nuo studijų laikų mergina 5 metus praleido Kaune, todėl darbe ir yra priskiriama būtent šiai grupei. Ši tiriamųjų grupė mažesnė, joje nėra vyresnės kartos atstovų. Vyrų ir moterų santykis nevienodas, beveik visi respondentai įgiję aukštąjį išsilavinimą. Taigi dėl šių priežasčių, minėtoji grupė pasirinkta kaip lyginamoji, todėl tyrimo dalyvių nuomonė aptariama tik bendrais bruožais ir į smulkesnius skyrelius neskaidoma. 
1.4. Tyrimo metodas. Remiantis žinomų tyrėjų nuomone, klausimynas yra vienas efektyviausių būdų, kuriuo galima atskleisti žmonių požiūrį į savo ir kitų kalbą. Kitas žinomas metodas –  interviu, tačiau autoriai pabrėžia, kad tokiu būdu duomenis analizuoti būna sunkiau (Agheyisi, Fishman, 1970).
Atsižvelgiant į minėtų metodų privalumus ir trūkumus, buvo pasirinktas kombinuotas metodas. Šio suvalkiečių kalbinių nuostatų tyrimo medžiaga buvo renkama pusiau struktūruotų interviu metodu, pagal „Miestelių ekspedicijos klausimyną
“ (klausimynas pateikiamas 2 priede). Bendra interviu trukmė – daugiau kaip 10 valandų (10 val. 26 min. 5 s.) Nors tyrimas kokybinis, o respondentai buvo kalbinami žodžiu ir įrašinėjami į diktofoną, darbe naudojamos lentelės, kuriose pateikiami susisteminti respondentų atsakymai. Perskaičius tiriamųjų pasisakymus daugeliu klausimų, išaiškėjo pagrindinės respondentų išsakomos pozicijos. Pavyzdžiui, paklausus „Kaip rašote?“, tiriamieji atsakinėjo trejopai (žr. 3 lentelę). Šie atsakymai lentelėje buvo žymimi pliusais, vėliau skaičiuojami ir galiausiai darbe pateikiami procentine išraiška. Svarbu pažymėti, kad ne visi respondentai atsakė tiesiogiai, tačiau bendra pokalbio eiga ir išryškėjusios nuostatos leido priskirti respondento nuomonę vienam iš lentelės pasirinkimų.

3  lentelė. Respondentų, gyvenančių  Suvalkijoje, rašto kalba (pavyzdys)

	Amžius
	Lytis
	Kaip rašote?

	
	
	Rašau tik bendrine kalba
	Kartais dėl juoko įpinu tarmiškų žodžių
	Kai rašau artimiesiems arba draugams iš to paties regiono,  nevengiu tarmiškų žodžių

	24 M.
	V
	+
	
	

	25 M.
	M
	
	
	+

	28 M.
	M
	+
	
	

	30 M.
	V
	
	+
	

	44 M.
	V
	+
	
	

	47 M.
	V
	+
	
	

	50 M.
	M
	+
	
	

	51 M.
	V
	+
	
	

	53 M.
	M
	+
	
	

	55 M.
	V
	
	+
	

	62 M.
	M
	+
	
	

	65 M.
	M
	
	
	+

	67 M.
	M
	+
	
	


1.5. Darbo struktūra. Darbą sudaro 2 pagrindinės dalys. Pirmojoje aptariamos suvalkiečių, gyvenančių Suvalkijoje, kalbinės nuostatos amžiaus, lyties ir išsilavinimo požiūriu. Antrojoje dalyje apžvelgiamos suvalkiečių, gyvenančių Kaune, kalbinės nuostatos dėl savo tapatybės, asmeninės kalbos, suvalkiečių ir kitų šalies tarmių, bendrinės kalbos. Taip pat aptariami respondentų atsakymai apie tarmės paplitimą, vartoseną, ryšį su išsilavinimu, socialiniu statusu, gyvenamąja vieta. Galiausiai pateikiamos apibendrinančios išvados, literatūros ir santrumpų sąrašas (tekste respondentai žymimi trumpiniais, sudarytais pagal jų profesiją, taip pat nurodoma tyrimo dalyvių lytis ir amžius).
2. SUVALKIEČIŲ, GYVENANČIŲ SUVALKIJOJE, KALBINĖS NUOSTATOS 

2.1. Tautybė ir etninė tapatybė

Analizuojant kalbines nuostatas pirmiausia svarbu išsiaiškinti respondentų tapatybę. Daug tyrimų šioje srityje atliko sociologai V. Čiubrinskas ir J. Kuznecovienė
. Autoriai savo studijose analizuoja pagrindinius lietuviško identiteto modelius, išskiria jį lemiančius veiksnius: kilmę, aplinką, kalbą, tikėjimą ir pan. Kaip rašo J. Kuznecovienė, esama dviejų tautos tipų: pilietinio (teritorinio) ir etninio. „Etninę tautą pirmiausia apibūdina bendra genealoginė kilmė ir bendras likimas, o ne teritorija; priešingai negu pilietiniame modelyje, labiausiai siejančiu elementu laikomas ne įstatymas, o bendra etninė kultūra – dialektai, papročiai, tradicijos. Pilietinės tautos svarbiausi bruožai – teritorija, tautos narių priklausymas politinei bendruomenei, pilietybė, bendri įstatymai, visų lygybė prieš įstatymą, bendra (nacionalinė) kultūra ir pilietinė ideologija (Čiubrinskas, 2008: 56). Taigi šioje darbo dalyje analizuojamas tautybės ir etninės tapatybės suvokimas amžiaus, lyties ir išsilavinimo požiūriu. Taip pat siekiama išsiaiškinti, kokius aspektus respondentai labiausiai akcentuoja priskirdami save vienai (aš esu lietuvis) ar kitai (aš esu suvalkietis) minėtai kategorijai. 

2.1.1. Amžius

Išanalizavus dažniausiai pasikartojančius respondentų atsakymus tapatybės klausimu (pavyzdžiui, tėvai lietuviai, gimiau Lietuvoje, gyvenu Lietuvoje, kalbu lietuviškai) paaiškėjo, kad visi tiriamieji identifikuoja save kaip lietuvius. Skirtingų amžiaus grupių respondentai pagrįsdami savo poziciją akcentuoja ne tuos pačius dalykus. Jauniausiems respondentams (20–30 m.) lietuvybė pirmiausiai asocijuojasi su gimimo ir tėvų kilme (žr. 4 lentelę). Pusei šios grupės tiriamųjų taip pat svarbi gyvenamoji vieta – Lietuva: Lietuvis. Tikriausiai dėl to, kad gyvenu Lietuvoj, gimiau Lietuvoj ir lietuvių sūnus esu (KI, vyr., 24 m.). Lietuvė, todėl, kad Lietuvoj gyvenu, kas mano tėvai lietuviai (M, mot., 28 m.). Šiuos veiksnius mini ir L. Kuznicovienė analizuodama lietuvių tautinio identiteto bruožus ir tipus (Čiubrinskas, 2008: 55). 
Antrosios amžiaus grupės (31–54 m.) tyrimo dalyviai svarbiausiomis savo lietuviškumo priežastimis įvardija tėvų kilmę, taip pat akcentuoja, jog yra gimę Lietuvoje ir čia gyvena (žr. 4 lentelę). Nepaisant to, kad kelių apklaustų suvalkiečių senelių kartoje yra kitataučių kilmės šeimos narių, respondentės teigia esančios tikros lietuvės. Šioje amžiaus grupėje išskiriama dar viena lietuviškumo ypatybė – lietuvių – kalba: Aš iš tikrųjų – lietuvė, bet mano tėvelis kilęs iš vokiečių, nes pavardė buvo Zinfeldaitė. Tai tėvelis iš vokiečių, o mamytė tai jau čia vietinė. Bet tėvelio tėvelis jau buvo priėmęs lietuvybę. Tai va čia... (M, mot., 53 m.). Lietuvė. Lietuvoj gyvenam, šita visi – lietuviai, tėvai – lietuviai, nu tai... Mano močiutė iš tėčio pusės – baltarusė, bet šiaip tai tikrai jaučiamės lietuviais (P., mot. 50 m.). Lietuvis. Gimiau Lietuvoj, tėvai – lietuviai (APV., vyr., 51 m.). Lietuvis todėl, kad gyvenu Lietuvoj, kalba Lietuvoj lietuviškai, lietuviškai kalbu (GDP, vyr., 44 m.). 
4 lentelė. Suvalkiečių, gyvenančių Suvalkijoje, tautybės veiksniai: gimimo vieta, gyvenamoji vieta, tėvų kilmė, lietuvių kalba (amžiaus požiūriu)

	Amžius grupė
	Su kuo siejama lietuvių tautybė?

	
	Gimimo vieta
	Gyvenamoji vieta
	Tėvų kilmė (lietuviai)
	Lietuvių kalba

	I (20–30 m.)
	3 (75 %)
	2 (50 %)
	3 (75 %)
	0 (0 %)

	II (31–54 m.)
	3 (60 %)
	2 (40 %)
	3 (60 %)
	1 (20 %)

	III (55–70 m.)
	1 (25 %)
	1 (25 %)
	3 (75 %)
	1 (25 %)

	Iš viso:
	7 (54 %)
	5 (38 %)
	9 (69 %)
	2 (15 %)


Trečiosios amžiaus grupės respondentams svarbiausias buvimo lietuviu veiksnys – tėvų kilmė. Taip mano beveik visi šios grupės tiriamieji (žr. 4 lentelę). Tik viena tyrimo dalyvė akcentuoja lietuvių kalbą, Lietuvą, kaip gimimo ir gyvenamąją vietą: Esu lietuvis. Čia ir protėviai, ir tėvukai, ir tetukai... ir taip gavosi (M., vyr. 55 m.). Lietuvė. Nežinau, kad visą laiką lietuviškai, čia gimus, čia augus Lietuvoj. Šiaip, nepakeitus niekada gyvenamos vietos (R. mot., 62 m.). Lietuvė. Tėveliai lietuviai, ooo gal grynai lietuvė tai nesu. Oo todėl, kad mano močiutė, tėčio mama, yra vokietė. T: Bet jūs vis tiek save lietuve laikot, ane? Jeigu kas klausia, sakot, lietuvė, taip? R: Jo, lietuvė, lietuvė (Ū., mot. 65 m.). Lietuvė. Nu tai tėvai, seneliai, proseneliai... (V., mot. 67 m.).
Taigi apibendrinant respondentų atsakymus dėl tautybės galima tvirtai teigti, kad visi tyrimo dalyviai save laiko lietuviais. Nepaisant to, skirtingo amžiaus tiriamieji akcentuoja ne tuos pačius jų tautybę nulėmusius veiksnius. Pirmųjų dviejų amžiaus grupių respondentai tolygiai svarbiais lietuviškumo veiksniais laiko gimtąją vietą ir lietuvišką tėvų kilmę, o vyriausiems tyrimo dalyviams išskirtinai svarbi tik tėvų tautybė. Šį faktą galima sieti su asmenine vyriausios kartos atstovų patirtimi: daugelio trečiosios amžiaus grupės tyrimo dalyvių tėvai ar kiti artimi giminės dėl susiklosčiusių istorinių ir politinių aplinkybių gimė ne Lietuvoje arba išvyko gyventi į kitas valstybes (Vokietiją, Kanadą). 

Įdomu, kad nė vienas jauniausios kartos tyrimo dalyvis nepaminėjo lietuvių kalbos kaip svarbaus lietuviškumo akcento. Tai visiškai priešinga nuostata, kurią atskleidė psichologas                   A. Norvilas. Jo teigimu, daugelis išeivijos jaunuolių teigia esantys lietuviai būtent dėl kalbos. Žinoma, tai lemia ir skirtinga kalbinė aplinka, tačiau studija įrodo, kad ir jauname amžiuje kalba gali būti svarbi tapatybės dalis (Norvilas, 1985). Galima daryti prielaidą, kad kalbos nesureikšminimas susijęs su jaunimo mobilumu, galimybe mokytis įvairių užsienio kalbų, anglų kalbos dominavimu pramogų pasaulyje (pavyzdžiui, Holivudo filmuose, MTV klipuose), mokslo ir karjeros srityje (mokslinėje literatūroje, įvairiuose tarptautiniuose mokymuose ir pan.)

Daugelis respondentų pripažįsta, kad yra suvalkiečiai. Iš interviu paaiškėjo, kad beveik visų tyrimo dalyvių tapatybė nevienalytė  – lietuviai-suvalkiečiai: per brūkšnelį galima lietuvė-suvalkietė (M, mot., 28 m.). Ir lietuvis, ir suvalkietis, iš Suvalkijos [juokiasi] (P, mot., 50 m.). Nu lietuvė, bet ir šalia tas neatsiejamas, kaip suvalkietė (R., mot., 65 m.). Nu [juokiasi] ką aš žinau? Tep jaučiamės kaip lietuviai-suvalkiečiai (Ū., mot., 62 m.). 

Nepaisant visų respondentų, gyvenančių Suvalkijoje, vieningos nuomonės, trys tiriamieji teigia, kad buvimas suvalkiečiu jų tapatybei ne toks svarbus. Jauniausias šios grupės tyrimo dalyvis atsako vienareikšmiai: net negalvočiau, kad suvalkietis. Kažkaip, kad lietuvių kalba visi tie iš pat pradžių, tie kalbos tėvai, Jablonskis, tai iš Suvalkijos. Iš karto lietuvis (KI, vyr., 24 m.). Taigi šis respondentas sieja savo tapatybę su lietuvių kalba, o etninis regionas jam – tik kilmės vieta: T: Iškart lietuvis? Bet tu pripažįsti, kad vis gi pagal etninį regioną tu esi Suvalkietis? R: Nu taip, čia nieko nepakeisi (KI, vyr., 24 m.). Svarbu paminėti, kad respondentas gimęs mišrioje etninėje šeimoje, kur, kaip jis pats teigia, kalbama bendrinės kalbos variantu: (tėvai – aut. past.) susipažino Vilniuj, tai aišku Vilniuj ten asimiliavosi su Vilniaus kalbėsena kažkokia. Tai va, ir namie kaip kalba tiesiog paprastai, nežinau (KI, vyr., 24 m.).


Išsiskiria ir dviejų viduriniosios amžiaus grupės atstovų nuomonė. 53 m. mokytoja teigia esanti lietuvė, o suvalkietiškumas daugiau asocijuojasi su gyvenamąja vieta: R: Aj nee, aš lietuvė T: Bet jūs neneigiat, kad jūs esat suvalkietė? R: Neneigiu ir gal kiti, kai šaiposi iš tų suvalkiečių, aš visai nesigėdžiu pasakyt, kad suvalkietė. Man tai nėra čia kas... T: O su kuo susiję yra tai, kad jūs laikot save suvalkiete? R: Kad čia gyvenu (M., mot., 53 m.). Šios moters giminėje, kaip ir jauniausio tyrimo dalyvio šeimoje, taip pat esama ne suvalkiečių: moters senelis – vokietis. Pačios respondentės teigimu, tėvelio tėvelis jau buvo priėmęs lietuvybę, taigi galbūt faktas, kad artimiausi šeimos nariai nėra vien suvalkiečiai ir lemia tokią mokytojos nuomonę apie savo tapatybę. Kitas viduriniosios amžiaus grupės atstovas – 47 m. tiekėju dirbantis vyras – teigia, jog etninių regionų gyventojų pavadinimai: suvalkietis, žemaitis, aukštaitis ir pan., yra tik kadaise gyvavusių genčių vardai. Tai lemia, kad vyriškis neabejodamas tapatina save tik su lietuviu: Tai aiškiais lietuvis. Suvalkija tai yra kaip ir buvę kažkada gentys dar pagonių laikais. Va nuo to likę Suvalkija, tokia kaip gentis buvus kažkada. Aš to nežinau, net istorija nerašo. Bet tap aš manau, tap užsilikę nuo genčių. Atrodo tas suvalkiečiai, aukštaičiai, žemaičiai, baltai... (T, vyr., 47 m.). 

Dėl duomenų apimties, amžiaus požiūriu šių trijų pavyzdžių negalima apibendrinti ir laikyti dėsningumu, tačiau verta paminėti, kad vyriausio amžiaus tiriamųjų grupėje visi respondentai laiko save lietuviais-suvalkiečiais. Visi šios grupės tiriamieji yra gimę Suvalkijoje ir niekada nepakeitė gyvenamosios vietos. Galima daryti prielaidą, kad tai ir lėmė, jog buvimas suvalkiečiu tapo neatsiejama vyriausios amžiaus grupės tiriamųjų tapatybės dalimi.

5 lentelė. Suvalkiečių, gyvenančių Suvalkijoje, etninė tapatybė: gimtoji vieta ir tarmė (amžiaus požiūriu)

	Amžiaus grupė
	Su kuo siejama etninė tapatybė?

	
	Gimtoji vieta
	Tarmė

	I (20–30 m.)
	4 (100 %)
	3 (75 %)

	II (31–54 m.)
	5 (100 %)
	3 (60 %)

	III (55–70 m.)
	4 (100 %)
	4 (100 %)

	Iš viso:
	13 (100 %)
	10 (77 %)


Visiems respondentams, nepriklausomai nuo amžiaus grupės, etninė tapatybė (aš esu suvalkietis) susijusi su gimtuoju Suvalkijos kraštu (žr. 5 lentelę): T: O su kuo susiję yra tai, kad jūs laikot save suvalkiete? R: Kad čia gyvenu (M., mot., 53 m.). Galbūt tokią tiriamųjų poziciją sustiprina nuolatinė gyvenamoji vieta – Vilkaviškis.

75 % pirmosios amžiaus grupės tyrimo dalyvių teigia (žr. 5 lentelę), kad tarmė yra svarbi jų etninei tapatybei: T: Ar laikai save suvalkiete? R: Nu taip, nes šneku suvalkietiškai (VA, mot., 25 m.). 28 m. mokytoja ir 30 m. pardavimų vadybininkas mano, kad tarmė yra pagrindinis etninės tapatybės požymis, nes suvalkiečių kalbą visi žmonės labai pastebi: Kalbu ir kai nuvažiuoju į kitą kokį regioną, tai visi žino, kad aš iš Suvalkijos. Nereikia net sakyti (šypsosi) (M, mot., 28 m.). Kartais net ir nenorėdami, visi pasako, kad suvalkietis (PV, vyr., 30 m.). Tuo tarpu 40 % viduriniosios amžiaus grupės tiriamųjų mano, kad suvalkiečių tarmės vartojimas nėra susijęs su etniniu identitetu. Žmogaus tapatumą labiau lemia kilmės vieta. Kaip ir tikėtasi, tarmė svarbiausia vyresniosios kartos respondentams, nes jie patys daugiau kalba tarmiškai, yra išlaikę senų suvalkietiškų žodžių. 
Taigi apibendrinant galima teigti, kad daugelis respondentų identifikuoja save kaip lietuvius-suvalkiečius. Ši nevienalytė tapatybės samprata nėra absoliuti jauniausioje ir vidurinėje amžiaus grupėje. Tai galima sieti su mišriomis respondentų šeimomis, kuriose yra artimų giminaičių, kilusių iš skirtingų etninių regionų ar valstybių. Visiems respondentams etninė tapatybė labiausiai siejasi su kilmės, gyvenamąja vieta, didžiajai daliai tiriamųjų tarmė taip pat neatsiejama nuo suvalkiečio sampratos. 

2.1.2. Lytis

Šiame skyriuje detaliau aptariama, kaip skirtingų lyčių atstovai suvokia savo tautinę ir etninę tapatybę. 

Išanalizavus respondenčių atsakymus, paaiškėjo, kad moterys respondentės lietuvių tautybę daugiausiai sieja su tėvų kilme (žr. 6 lentelę): Lietuvė. Mano tėvai yra lietuviai (VA, mot., 25 m.). Lietuvė. Lietuvoj gyvenam, šita visi – lietuviai, tėvai – lietuviai, nu tai... (P., mot. 50 m.). Šiek tiek mažiau akcentuojama gyvenamoji ir gimimo vieta: Lietuvė. Šiaip, nepakeitus niekada gyvenamos vietos (R. mot., 62 m.). Lietuvė. Nes gimiau Lietuvoj, turiu lietuvišką vardą ir pavardę (VA, mot., 25 m.). Tuo tarpu vyriškosios giminės tyrimo dalyviai vienodai reikšmingais laiko tokius tautiškumo veiksnius, kaip gimimo vieta ir tėvų kilmė: Pirmiausiai gimiau Lietuvoj. Paveldėjau giminybės vietą [juokiasi] (PV, vyr., 30 m.). Lietuvis. Gimiau Lietuvoj, tėvai – lietuviai (APV., vyr., 51 m.). Gyvenamoji vieta palyginus su kitais minėtais tautybę lemiančiais veiksniais, nėra tokia svarbi. 

6 lentelė. Suvalkiečių, gyvenančių Suvalkijoje, tautybės veiksniai: gimimo vieta, gyvenamoji vieta, tėvų kilmė, lietuvių kalba (lyties požiūriu)

	Lytis
	Su kuo siejama lietuvių tautybė?

	
	Gimimo vieta
	Gyvenamoji vieta
	Tėvų kilmė (lietuviai)
	Lietuvių kalba

	Moterys
	2 (29 %)
	3 (43 %)
	6 (83 %)
	1 (14 %)

	Vyrai
	3 (50 %)
	2 (33 %)
	3 (50 %)
	1 (17 %)

	Iš viso:
	7 (54 %)
	5 (38 %)
	9 (69 %)
	2 (15 %)


Lyginant moterų ir vyrų atsakymus išaiškėjo, kad vyrams gimimo vieta beveik dvigubai svarbesnė nei moterims. Tuo tarpu tėvų kilmė ir gyvenamoji vieta reikšmingesnė moterims, nei vyriškosios giminės respondentams (žr. 6 lentelę). Gimtoji kalba bendrame tautinę tapatybę lemiančių veiksnių kontekste užima ne svarbiausią vietą: ją paminėjo po vieną vyriškosios ir moteriškosios kilmės respondentą. 

7 lentelė. Suvalkiečių, gyvenančių Suvalkijoje, etninė tapatybė: gimtoji vieta ir tarmė (lyties požiūriu)

	Lytis
	Su kuo siejama etninė tapatybė?

	
	Gimtoji vieta
	Tarmė

	Moterys
	7 (100 %)
	7 (100 %)

	Vyrai
	6 (50 %)
	3 (50 %)

	Iš viso:
	13 (100 %)
	10 (77 %)


Visoms moterims gimtoji vieta ir suvalkiečių tarmė yra neatsiejamos nuo jų etninio identiteto (aš esu suvalkietė). Tuo tarpu pusė apklaustų vyrų (žr. 7 lentelę), gyvenančių Suvalkijoje, teigia, kad etninis tapatumas susijęs tik su gimtąja vieta. Galima daryti prielaidą, kad vyrai mažiau nei moterys, akcentuoja tradicijas, todėl jiems kalba (nesvarbu bendrinė kalba ar tarmė) – tiesiog bendravimo priemonė.
Apibendrinant respondentų tapatybę lyties aspektu, galima teigti, kad nors visi tiriamieji laiko save tikrais lietuviais, skirtingai paskirsto tikro lietuvio prioritetus. Moterims, be abejonės, svarbiausias lietuviškumo veiksnys – tėvų kilmė, mažiau svarbi gimimo vieta ir lietuvių kalba. Vyrams, priešingai nei moterims, gimimo vieta yra vienas iš svarbiausių buvimo tikru lietuviu veiksnių. Lygiai tiek pat vyrų akcentavo ir tėvų kilmę. Gyvenamoji vieta ir lietuvių kalba nėra laikomi labai svarbiais dalykais, sudarančiais lietuviškumą. Iš apklaustų moterų atsakymų paaiškėjo, kad tarmė ir gimtoji vieta yra neatsiejamos nuo suvalkietės sąvokos. Pusė apklaustų vyrų tarmės nesureikšmina ir mano, kad etninei tapatybei svarbi tik gyvenamoji vieta.

2.1.3. Išsilavinimas
Šiame skyriuje analizuojama, kaip respondentų atsakymai tapatybės klausimu susiję su tyrimo dalyvių išsilavinimu.
Skirtingą išsilavinimą įgijusių respondentų prioritetai tautybės klausimu pasiskirsto įvairiai. Kaip matome žemiau pateiktoje lentelėje (žr. 8 lentelę), pusė pradinį, vidurinį arba profesinį išsilavinimą įgijusių žmonių mano, kad tautinei tapatybei labai svarbi gimimo vieta ir tėvų kilmė. Mažiau sureikšminama gyvenamoji vieta ir lietuvių kalba.

8 lentelė. Suvalkiečių, gyvenančių Suvalkijoje, tautybės veiksniai: gimtoji vieta, gyvenamoji vieta, tėvų kilmė, lietuvių kalba (išsilavinimo požiūriu)

	Išsilavinimo grupė
	Su kuo siejama lietuvių tautybė?

	
	Gimimo vieta
	Gyvenamoji vieta
	Tėvų kilmė (lietuviai)
	Lietuvių kalba

	I  (pradinis, vidurinis, profesinis) (4 resp.)
	2 (50 %)
	1 (14 %)
	2 (50 %)
	1 (14 %)

	II (aukštesnysis, aukštasis neuniversitetinis) (6 resp.)
	3 (50 %)
	2 (33 %)
	4 (67 %)
	1 (17 %)

	III (aukštasis universitetinis) (3 resp.)
	1 (33 %)
	2 (67 %)
	3 (100 %)
	0 (0 %)

	Iš viso:
	7 (54 %)
	5 (38 %)
	9 (69 %)
	2 (15 %)


Aukštesniojo arba aukštojo neuniversitetinio išsilavinimo atstovams svarbiausia yra tėvų kilmė (67 %) ir gimimo vieta (50 %). Mažiau reikšminga atrodo gyvenamoji vieta (33 %) ir lietuvių kalba  (17 %). Absoliučiai visi aukštąjį universitetinį mokslą baigę respondentai teigia, kad tėvų kilmė labiausiai parodo, kad žmogus yra lietuvis. 67 % šių respondentų mano, kad gyvenamoji vieta taip pat reikšminga, kad jaustumeisi tikru lietuviu. Mažiau sureikšminama gimimo vieta. Įdomu, kad nė vienas aukštąjį universitetinį išsilavinimą įgijusių asmenų nepabrėžė gimtosios lietuvių kalbos svarbumo.

Apibendrinant įvairaus išsilavinimo respondentų atsakymus tapatybės klausimu, galima teigti, kad pradinį, vidurinį ir profesinį išsilavinimą įgiję asmenys labiausiai akcentuoja gimtąją vietą ir lietuvišką tėvų kilmę. Šie dalykai svarbiausi ir antrosios išsilavinimo grupės tyrimo dalyviams. 

Įdomu, kad visi 3 universitetinį išsilavinimą turintys respondentai pagrindine tautybę nulėmusia priežastimi įvardija tėvų kilmę (gimimo vieta svarbi tik vienam respondentui). Galima daryti prielaidą, kad mažiausiai ketverius metus praleidę universiteto žmonių aplinkoje, tiriamieji bendravo su įvairiais žmonėmis, sėmėsi patirties iš mokslinės literatūros ir paskaitų medžiagos, todėl pažįsta lietuvių, kurie įvairiais istorijos tarpsniais gimė ne Lietuvoje. Nė vienas universitetą baigęs respondentas neakcentavo lietuvių kalbos, kaip svarbios lietuviškosios tapatybės dalies. 
Kaip jau minėta, daugelis apklaustų suvalkiečių tikina, kad jų tapatybė nevienalytė: respondentai identifikuoja save kaip lietuvius-suvalkiečius. Tik trys tiriamieji suvokia save kaip lietuvius. Įdomu, kad du tyrimo dalyviai, laikantys save lietuviais, yra baigę aukštąjį universitetinį mokslą: 24 m. kompiuterių inžinierius įgijo bakalauro laipsnį Kauno technologijos universitete, 53 m. mokytoja studijavo Vilniaus pedagoginiame universitete. Vėlgi, universitete praleisti metai, kai teko bendrauti su žmonėmis iš įvairių etninių regionų, galėjo lemti tokį minėtų respondentų požiūrį.

Verta išsamiau aptarti kitą, lietuviu save laikantį, respondentą. Tai 47 m. tiekėjas (įgijęs techninį profesinį išsilavinimą). Paklaustas apie savo tautybę, vyriškis net nedvejodamas atsakė: Kokia tautybė? Suvalkietis. Kodėl laikau save suvalkiečiu? Nes čia nuo gilios senovės suvalkiečiai čia gimę. Čia gimę ir proseneliai, ir seneliai, ir tėvai, ir mes čia. Jo, labai gilios šaknys (T, vyr., 47 m.). Vis dėlto pokalbio metu išaiškėjo visai priešingos tiriamojo nuostatos: T: Oo, jūs labiau jaučiatės suvalkietis ar lietuvis? Kaip save identifikuojat? R: Tai aiškiais lietuvis. Suvalkija tai yra kaip ir buvę kažkada gentys dar pagonių laikais. Va nuo to likę Suvalkija, tokia kaip gentis buvus kažkada (T, vyr., 47 m.). Taigi matoma, kad tyrimo dalyvis painioja sąvokas tautybė, etninė tapatybė. 


Apibendrinant respondentų atsakymus, galima teigti, kad esminis buvimo lietuviu bruožas – paveldėta iš tėvų tautybė,o lietuvių kalba, kaip identiteto dalis, beveik nesvarbi.

Tautybė ir etninė tapatybė: apibendrinimas

Daugelio respondentų (18) nurodoma tapatybė – lietuvis-suvalkietis. Išanalizavus tiriamųjų atsakymus, išskirti keturi pagrindiniai veiksniai, kurie, anot suvalkiečių, lemia buvimą tikru lietuviu. Tai tėvų kilmė, gimimo vieta, gyvenamoji vieta ir lietuvių kalba. 
Pirmieji du iš minėtų veiksnių minimi dažniausiai. Pastebėtina, kad juos labiau akcentuoja vyriausi tyrimo dalyviai, taip pat moterys. Gyvenamoji vieta ir lietuvių kalba nelaikomi labai svarbiais. Pastarųjų tautiškumo elementų sąlygiškas nuvertinimas galėtų būti siejamas su lietuvių emigracija bei vakarietiškos kultūros skverbimusi į Lietuvos gyvenimą.
Dvilypė tapatybės samprata (lietuvis-suvalkietis) nėra absoliuti jauniausioje ir vidurinėje amžiaus grupėje. Tai galima sieti su mišriomis respondentų šeimomis, kuriose yra artimų giminaičių, kilusių iš skirtingų etninių regionų ar valstybių. Visos moterys teigia, kad gimtoji vieta ir suvalkiečių tarmė yra neatsiejamos nuo jų etninio identiteto (aš esu suvalkietė). Pusė apklaustų vyrų tikina, kad etninę tapatybę lemia tik gyvenamoji vieta. Taigi matome, kad daugelis vyrų  nesureikšmina jokios kalbos atmainos (bendrinės kalbos ar tarmės). 
2.2. Suvalkiečių tarmės vartosena ir paplitimas

Norint gerai suvokti suvalkiečių kalbines nuostatas dėl tarmių ir bendrinės kalbos, pirmiausia svarbu išsiaiškinti, kaip tyrimo dalyviai vertina savo tarmės paplitimą ir kaip kasdieniame gyvenime kalba patys. Taigi šiame skyriuje amžiaus, lyties ir išsilavinimo aspektais išsamiau analizuojami suvalkiečių pasisakymai apie jų vartojamą kalbos atmainą. Taip pat aptariamas tarmės gyvybingumas Suvalkijos regione.

2.2.1. Amžius

Šioje dalyje išsamiau analizuojama, kaip įvairaus amžiaus tyrimo dalyviai vertina savo ir kitų kalbą skirtingose situacijose. 

Respondentai pabrėžia, kad suvalkiečių tarmė yra mažiausiai nutolusi nuo bendrinės kalbos ir jiems sunku griežtai atskiri šiuos kalbos atmainas. Vis dėlto visi tyrimo dalyviai pripažįsta, jog kalba tarmiškai, ir tik vienas iš jų tapatina savo tarmę su bendrine kalba (žr. 9 lentelę).

9 lentelė. Respondentų, gyvenančių Suvalkijoje, asmeninė kalba (amžiaus požiūriu)

	Amžiaus grupė
	Ar kalbate tarmiškai?

	
	Kalbu
	Pasiklausęs savo kalbos iš šalies, suprantu, kad kalbu

	I (20–30 m.)
	1 (25 %)
	3 (75 %)

	II (31–54 m.)
	4 (80 %)
	1 (20 %)

	III (55–70 m.)
	4 (100 %)
	0 (0 %)

	Iš viso:
	9 (69 %)
	4 (31 %)


Kaip matome aukščiau pateiktoje lentelėje (žr. 9 lentelę), nors visi jauniausios amžiaus grupės tyrimo dalyviai teigia vartojantys tarmę, iš jų tik viena respondentė iš karto pasako, kad kalba suvalkietiškai: aa, aš galvoju, kad vartoju ją (suvalkiečių tarmę – aut. past.) (VA, mot., 25 m.). Kaip įrodymą tyrimo dalyviai pateikia faktą, jog kitų etninių regionų ir didmiesčių gyventojai visada atpažįsta juos esant iš Suvalkijos: Kai nuvažiuoji kažkur toliau iš Suvalkijos, visi atpažįsta, kad mees esame iš kažkur tos pusės (VA, mot., 25 m.). Trys respondentai mano, kad kalba įprastai – lietuviškai – tačiau pasiklausę savo įrašytos kalbos ir ją įvertinę kritiškai visgi teigia, kad šneka tarmiškai: Aš nežinau, bet kiti galvoja, kad taip [juokiasi]. Aš savęs negirdžiu. Kiti labiau gal girdi iš šono (M, mot., 28 m.).
Tik vienas respondentas (iš vidurinės amžiaus grupės) mano, kad suvalkiečių tarmė yra tapati bendrinei kalbai: T: Vis tiek jūs jaučiat skirtumą tarp tos bendrinės kalbos ir suvalkiečių tarmės? Ar jums tai yra vienas ir tas pats dalykas? R: Man tai tas pats, iš tikrųjų. Labai nesigilinu. Aš manau, kad jie supranta (suvalkiečių tarmę – aut. past.), nes vis tiek ir masinės informacijos priemonės: televizija, radijas – visi ta pačia kalba šneka, o jau žemaitiškai jeigu šnekėtų, tai jau suvalkiečiai nesuprastų (DP, vyr., 44 m.). Nepaisant to, šio tyrimo dalyvio kalbą vis tiek atskiria kitų etninių regionų gyventojai: Aatskiria. Jei pašneki, iš karto sako, sušnekėjai... telefonu skambini kur nors, iš tarmės jau girdėt, kad suvalkietis, jau neapgausi nieko (DP, vyr., 44 m.). Likusieji vidurinės amžiaus grupės tiriamieji pripažįsta, kad kalba tarmiškai, nors kai kurie tai supranta tik palyginę savo kalbą su kitų suvalkiečių kalba: Nu šiaip, atrodo, lyg kai kalbi nesiskiria, atrodo, ta, bet kaip pasiklausai kalbant iš šalies kalbant, pavyzdžiui, suvalkietį, [juokiasi], televiziją, radiją, tai jau kažkaip kitaip... ta kalba, atrodo, išsiskiria (PV, vyr., 51 m.). 

Visi vyriausios amžiaus grupės respondentai iš karto pasako, kad kalba tarmiškai (žr. 9 lentelę). Šie tyrimo dalyviai labiau išlaikę tarmei būdingų ypatybių savo asmeninėje kalboje, nes daugiau girdėjo, kaip kalbėjo jų seneliai. Tai galėtų būti laikoma viena iš priežasčių, kodėl trečiosios amžiaus grupės respondentai netapatina bendrinės kalbos ir savos tarmės: Tai skiriasi, gal, gal... vis tiek ten jau kažkaip kitaip yra... Mes gal taip įpratę, kaip pasakyt [P] nutęsiam tą žodį gal daugiau... (PV, vyr., 51 m.). Jaunesni respondentai yra išmokę mokykloje, kad suvalkiečių tarmės pagrindu sukurta bendrinė kalba, jie daugiau keliauja po Lietuvą, todėl patys pastebi, kad ši tarmė nuo kitų kalbos variantų skiriasi.

Matyti, kad vidurinės ir vyriausios amžiaus grupės tyrimo dalyvių nuomonė beveik sutampa: tiriamieji iš karto pasako, kad kalba suvalkietiškai. Šį reiškinį galima sieti su tuo, jog vyresni nei 30 m. tyrimo dalyviai labiau bendrauja (bendravo) su vyresniais giminaičiais (pavyzdžiui, seneliais), kurie savo kalboje išlaikę daugiau tarminių ypatybių. Vyriausiųjų tyrimo dalyvių kalboje ir dabar girdėti suvalkietiški žodžiai (gurbas, po valiai, grabė ir pan.), o jauniausi respondentai nedrąsiai prisipažįsta, kad kalba tarmiškai. Jie neseniai grįžo iš kitos kalbinės aplinkos (studijų Kaune) arba vis dar praleidžia daug laiko ne Suvalkijoje (pardavimų vadybininkas daug laiko dirba Kaune). Taigi girdėdami kauniečių kalbą, minėti suvalkiečiai nejučia arba sąmoningai patys ją šiek tiek perėmė, tačiau tarminis akcentas išliko.

Kaip matome žemiau pateiktoje lentelėje (žr. 10 lentelę), į klausimą, ar stengiasi kontroliuoti savo kalbą, jaunosios kartos respondentų atsakymai išsiskiria. Tik viena respondentė visada, nesvarbu, ar bendrauja savo kalbinėje aplinkoje, ar nuvažiuoja į didmiestį, kalba natūraliai (suvalkietiškai), nesistengia derintis prie bendrinės kalbos jokiose situacijose: taip bendrauja namuose, su šeimos nariais, draugais. Galbūt tai susiję su merginos gyvenimo aplinkybėmis: ji daugiausiai laiko praleidžia Suvalkijoje – gyvena Vilkaviškyje, dirba Marijampolėje – taigi ir visa kalbinė aplinka yra nekintanti.

10 lentelė. Respondentų, gyvenančių Suvalkijoje, tarmės vartosena (amžiaus požiūriu)

	Amžiaus grupė
	Ar stengiatės kontroliuoti savo kalbą?

	
	Visada kalbu tarmiškai
	Kartais stengiuosi kalbėti labiau bendrine kalba
	Tarme kalbu su artimaisiais ir draugais suvalkiečiais

	I (20–30 m.)
	1 (25 %)
	2 (50 %)
	1 (25 %)

	II (31–54 m.)
	3 (60 %)
	1 (20 %)
	1 (20 %)

	III (55–70 m.)
	3 (75 %)
	1 (25 %)
	0 (0 %)

	Iš viso:
	7 (54 %)
	4 (31%)
	2 (15 %)


Vienas jauniausios amžiaus grupės respondentas teigia tarme kalbantis tik su šeima ir draugais suvalkiečiais (žr. 10 lentelę). Kadangi vyriškis dirba pardavimų vadybininku ir nuolat keliauja po Lietuvą bei turi kolegų iš skirtingų etninių regionų, kaip jis pats sako, patogiau bendrauti visiems suprantama kalba (PV, vyr., 30 m.). Visgi daugelis pirmosios amžiaus grupės tiriamųjų pripažįsta, kad, nors įprastai niekada nesistengia kontroliuoti savo suvalkietiškos tarties, yra buvę tokių situacijų, kai stengėsi kalbėti labiau bendrine kalba: jeigu atsipalaiduoji, tai tikrai nekontroliuoji, net ne apie tai galvoji, jeigu jau būni koks įsitempęs, tai jau renki žodžius ar kažką... nu kokiam pokalby dėl darbo, pavyzdžiui, jeigu eini. Tik Kaune žiūrėjau (ieškojau darbo – aut.) (KI, vyr., 24 m.). Mokytoja: ir Vilniuj, ir Jurbarke esu atlikus praktiką. Tai girdi, kad kartais vaikai išgirsta tą žodį pakartoja, žinot, kaip vaikai, dar su mažais kaip dirbi. Tai paskui stengiesi jau pats kažkaip save jau... Mąstai, kad jau tu čia gerai kalbėtum [juokiasi]. Kad jie tiesiog nepastebėtų. Yra toks kabliukas. Kai kartais tenka save ribot (M, mot., 28 m.). Paprašyti paaiškinti, kodėl tokiose situacijose respondentai elgėsi būtent taip, jie teigė, kad kalbėjo labiau bendrine kalba, nenorėdami blaškyti savo klausytojų dėmesio, kai kalbama apie rimtus reikalus (darbą, vedant pamoką).


Daugiau kaip pusė (60 %) vidurinės amžiaus grupės respondentų teigia (žr. 10 lentelę), kad visose gyvenimo situacijose jie kalba tik suvalkietiškai. Tyrimo dalyvė poetė savo kalbos nepakeitė nei besimokydama Vilniuje: aš niekad nesistengiau ten miesčionuot ar kažkaip tai besimokydama, nei bendraudama su žemaičiais ar kitose situacijose už Suvalkijos ribų: T: O tarkim, išvažiuojat kur nors į Žemaitiją, Aukštaitiją, ar ne, tai jūs kalbėdama su žemaičiu ar aukštaičiu taip pats savo suvalkietišką tarmę demonstruojat, jeigu galima taip pasakyt? R: Nu tai taip, nes žemaitiškai nekalbu [juokiasi]. Be abejo... (P, mot., 50 m.)., o 44 m. gimnazijos direktoriaus pavaduotojas teigia niekada nesistengiantis keisti savo kalbos. Svarbu, kad nors šis tyrimo dalyvis pripažįsta, jog pagal kalbą kitų etninių regionų žmonės jį priskiria Suvalkijai, respondentas tapatina bendrinę kalbą ir savą tarmę, taigi atsižvelgiant į šį interviu išskirti tarmės vartosenos sritis – sudėtinga.

Likusių šios amžiaus grupės respondentų atsakymai skiriasi. Kalėjimo apsaugos posto viršininkas (51 m.) savo kalbą stengiasi kontroliuoti viešų renginių metu, taip norėdamas neišsiskirti iš minios: žiūrint, kokioj aplinkoj. Koki renginiai ar kas tai gal daugiau taip stengiesi jau gal ne tokia... Kad gal neišsiskirt iš... (PV, vyr., 51 m.). Kalbininkai sutaria, kad kalbinio kodo pasirinkimą ir vartoseną stipriai lemia įvairūs ekstralingvistiniai veiksniai. Vienas iš jų – kalbos prestižas. Kaip teigia M. Ramonienė, dažniausiai tarmės atžvilgiu prestižiniu laikomas standartinis kodas (bendrinė kalba) (Ramonienė, 2006: 139). Taigi galima daryti prielaidą, kad noras viešai kalbėti bendrine kalba, susijęs su aplinkinių vertinimu. Patyrinėjus Joniškėlio gyventojų kalbines nuostatas paaiškėjo, kad bendrinė kalba yra laikoma „taisyklinga kalba“. Savo kasdieniame gyvenime bendrine kalba kalbantys žmonės „atrodo kaip kokio kitokio, aukštesnio luomo“, „aukštesnės kategorijos“, kad „užtenka kalbėti bendrine kalba ir tave jau gali inteligentu pavadinti“, o „eiliniai žmonės taip nešneka“ (Ramonienė, 2006: 139). 

Kitoks 47 m. tiekėjo atvejis. Vyras daug laiko praleidžia Kaune ir teigia kalbantis ta kalba, kurią tuo metu daugiausiai girdi: T: Tai ta jūsų suvalkietiška tarmė priklauso nuo to, kad tiesiog tam tikroj situacijoj reikia daugiau pabūt ir pabendraut? R: Jo, pabendrauji ir kalbiesi, bendrauji. Jie kalba tokia kalba ir tu atsakai tokia pačia (T, vyr., 47 m.). Taigi kalbos pasirinkimas šiuo atveju susijęs galbūt daugiau su vieta, o ne su konkrečiais pašnekovais: mėnesį Kaune praleidęs respondentas telefonu su giminaičiais bendrauja bendrine kalba, o ilgėliau pabuvęs Suvalkijoje – suvalkietiškai. 

Vyriausios amžiaus grupės atstovų atsakymai beveik nesiskiria (žr. 10 lentelę). Daugelis šios grupės respondentų teigia niekada nekontroliuojantys savo kalbos ir tik vienas pripažįsta, kad yra tam tikrų situacijų, kai jis stengiasi kalbėti labiau bendrine kalba: T: Tarkim, jeigu nuvažiuojat į didesnį miestą, tarkim į Vilnių ar į Kauną, tai jau stengiatės vengti savo tos suvalkietiškos?.. R: Ee, taip. Taikaus, kad kitaip biškį ištart. T: O jeigu, pavyzdžiui, atsistojat per kokį balių pasakyt tostą? Tai irgi viskas savaime? R: Bandaau, kad kuo gražiau pasakyt, ne suvalkietiškai (M., vyr., 55 m.). Šis respondentas sąmoningai stengiasi nevartoti tarmės oficialiuose, iškilminguose įvykiuose (pavyzdžiui, šeimos vakarėlyje), taip pat derinasi prie bendrinės kalbos būdamas ne Suvalkijoje. Anot paties menininko, suvalkiečių tarmė jam tiesiog negraži, tačiau vėlgi tai būtų galima sieti ir su kalbos prestižu – gražesne, švaresne kalba laikoma didmiesčių (Vilniaus, Klaipėdos) kalba. Kaip teigia Z. Zinkevičius, siekis kalbėti bendrine kalba provincijos žmonių tapatinamas su geresniu išsilavinimu ir natūraliu siekiu viso to, kas nauja ir pažangu (Zinkevičius, 2006: 31).

Taigi apibendrinant galima teigti, kad didžioji dalis jauniausių respondentų tik kartais stengiasi kontroliuoti savo kalbą norėdami neblaškyti klausytojo dėmesio (pokalbyje dėl darbo, pamokoje). Tačiau esama ir tokių tyrimo dalyvių, kurių kalbą, galima teigti, daugiausiai lemia gyvenimiškos aplinkybės. Kaip ir tikėtasi, visose gyvenimo situacijose tarmę vartoja daugiau vyresni žmonės. Galima daryti prielaidą, kad tai lemia gyvenamosios vietos pastovumas, taigi ir susidūrimas su įvairiais kitais kalbos variantais. 
Apskritai galima sakyti, kad suvalkiečių tarmė, nors ir labai artima bendrinei kalbai bei veikiama moderniųjų technologijų, XXI a. vis dar gyva ir vartojama. Daugelis pirmosios amžiaus grupės respondentų teigia, kad net ir dabar jauniausia karta (vaikai, moksleiviai) vis dar kalba tarmiškai: T: O tu negalvoji, kad kuo mažesnė, jaunesnė karta, tuo mažiau tarmės jie moka? Ar čia tiesiog ateina su motinos pienu ta kalba ir nieko nepadarysi čia.  R: Manau, kad ateina. T: Nėra taip, kad vaikai kalba mažiau suvalkietiškai? Taip pat? R: Taip (VA, mot., 25 m.). Nu bent jau, sakykim, aplinkui centrus, sakykim, regionų, toj pačioj Marijampolėj gatve eini ir  paklausai, kaip moksleiviai kalba, tai nieks ten nieko nereguliuoja, visi tarmiškai varo tolka tak (PV, vyr., 30 m.).

Jauniausi tyrimo dalyviai (24 m. kompiuterių inžinierius ir 25 m. viešbučio administratorė), teigia, kad jų pačių kalba visiškai nesiskiria nuo tėvų kalbos: T: Mhm, o tavo tėtis, pavyzdžiui, kai bendrauja su savo giminėm iš savo pusės, tai tada jau jisai tą savo suvalkietišką tarmę taip „įjungia“ ar?.. R: Ne, ne, nee – taip, kaip aš kalbu. Truputį gal labiau už mane, bet... (KI, vyr., 24 m.). Taigi šių respondentų teigimu, žmonių, kurių amžius 20–50 metų, kalboje skirtumų nedaug. Vis dėlto šie tyrimo dalyviai pripažįsta, kad vyresni žmonės jau daugiau suvalkiečiauja (KI, vyr., 24 m.).

30 m. pardavimų vadybininko nuomone, tarmė ilgainiui kinta ir artėja prie bendrinės kalbos. Savo nuomonę respondentas pagrindžia konkrečiu pavyzdžiu iš asmeninės patirties: R: Vat visai neseniai, sakykim, nu kaip neseniai, pernai galbūt, tarp mūsų pačių, suvalkiečių, sakykim, su uošviu buvo. Uošvis stovi vienam gale tvarto, fermos, sakykim, aš kitam gale, ir rėkia, paimk ten tokį įrankį, tas įrankis „tambore“ yra. Kas tas tamboras? Stovim išsižioję, o pasirodo – „karidorius“. T: Karidorius? R: Senojoj suvalkiečių kalboj „tamboras“ – „karidorius“ (PV, vyr., 30 m.). Paklaustas apie galimas tokio reiškinio priežastis, vyras samprotauja: Aišku, būdas pasikeitė, tų žodžių nereikia, įrankių, sakykim, tokių pačių nebėra. Juos kitaip vadina, daugiau bendrine kalba. Prie to einama (PV, vyr., 30 m.). Įdomu, kad respondentas konkrečiu suvalkiečių tarmės atveju išskiria dar vieną priežastį, kodėl pamažu artėjama prie bendrinės kalbos: R: Suvalkiečiai jautresni galbūt. T: Jautresni? R: Jautresni, jautresni tokiais atžvilgiais. T: O kodėl? R: Neįsivaizduoju. Gal todėl kad iš tikro tarmių Lietuvoj tai ne viena, bet suvalkiečius visi labiausiai aštrina (PV, vyr., 30 m.). Vis dėlto iš pateiktų interviu ištraukų matome, kad vyresnės kartos suvalkiečiai (apie 60 m.) natūraliai vartoja tikrus suvalkietiškus žodžius.

Vidurinės ir vyriausios amžiaus grupės (44–67 m.). tiriamieji pripažįsta, kad jauniausios (vaikų, moksleivių) kartos kalba skiriasi, jie kalba labiau bendrine kalba: T: O jūsų vaikai, anūkai, nu ir šiaip mokykloj dirbat, tai jie šiaip šneka ta tarmiška kalba, kaip jūs, su visom ypatybėm, ten „kap, tap“, ar?.. R: Nu jau daugiau „kaip, taip“ bet... T: Jau daugiau bendrine? R: Taip, jau daugiau bendrine, daugiau bendrinės kalbos, bet vis tiek skiriasi jie irgi  (M, mot., 53 m.). Tačiau iš pateiktų interviu pavyzdžių matome, kad esminis vaikų kalbos skirtumas yra pakitusi leksika. Jie nebevartoja žodžių, kurių nevengia kalbėdami seneliai, tačiau suvalkietiška tartis vis tiek ryški. Anot respondentų, tokį reiškinį lemia mokykloje dėstoma bendrinė kalba, informacinės technologijos: T: Mhm, o kaip galvojat, kas lemia, kad jau jie po truputėlį pradeda artėt prie tos bendrinės kalbos? R: Gal, kad mokyklos įtaka. T: Sakot, mokykloj kontroliuoja tą? R: Nu tai vis tiek reikia, nerašysi „kap“, reikia rašyti „kaip“. Jau jie ir skaityt, ir viską, tai taip gal išsyk išmoksta iš tėvų, senelių, bendrauja gal daug. Jau tie seneliai kapsi, kapsi, o pradedi eit į mokyklą, vis tiek reikia žinot, ne „kap“, o „kaip“. Ir rašyt, ir parašyt, ir skaito. Tai gal dėl to?  (M, mot., 53 m.).

Vidurinės ir vyriausios amžiaus grupės respondentai mano, kad jų tarmė taip pat pakankamai moderni: A, nu matai, jau mūsų tokia karta jau naujoviškesnė, jau gimę tais laikais, kaip ta tarmė tokia buvo senoviška, ta suvalkietiška tarmė kaip ir... kaip ir buvo, nu jau jau šeimose primiršta. Dar močiutė tee kalbėdavo grynai tokių tokių... Iš vokiškų tokių žodžių daug, nes paprūsėj čia gyvena... net ir močiutės kilmė iš Prūsijos, va ir sakydavo, kad jau čia aš prūsė. O jau mama kažkaip tai, jau čia vis tiek prie tų rusų, ir juo labiau mes, va kai mokykloj mokėmės, jau tų tokių senoviškų taigi  ir net nenaudojom (P, mot., 50 m.). Nu jau gal tų žodžių ir nevartoju. Tai tie žodžiai jau čia paimti būdavo iš, sakyčiau, iš... darytiniai tokie: iš lenkų, iš vokiečių (DP, vyr., 44 m.). Respondentas net pateikia keletą močiutės vartotų suvalkietiškų žodžių pavyzdžių: močiutė suolas – „uslanas“ vadindavo, po to... nu pintinė – „gurbas“ (PV, vyr., 51 m.). Vis dėlto aišku, kad vyresnės kartos respondentai yra išlaikę nemažai suvalkietiškų kalbos ypatybių: tai atsiskleidžia tartyje, šiam kraštui būdingų žodžių vartosena: T: Mhm, o jūs sakot pintinė ar gurbas? R: Nu visaip gal... Gurbas gal? [juokiasi] (PV, vyr., 51 m.). Įdomu, kad šių amžiaus grupių tyrimo dalyviai mano, kad kalba taip pat, kaip jų tėvai. Taigi galima daryti prielaidą, kad žmonių suvokiama vyresnioji karta, išsaugojusi senąją suvalkiečių tarmę, turėtų būti gimusi dar XX a. pradžioje.

Apibendrinant suvalkiečių tarmės vartoseną, galima teigti, kad labiausiai tarmę išlaikę vyresni žmonės, o pačių jauniausių tyrimo dalyvių ir jų tėvų (20–50 metų kartose) kalboje skirtumų nedaug. Vidurinės ir vyriausios grupės respondentai mano, kad kalba taip pat, kaip jų tėvai. 

Daugelis tiriamųjų pripažįsta, kad esminis vaikų kalbos skirtumas yra pakitusi leksika. Jie nebevartoja senoviškų tarminių žodžių, tačiau suvalkietiška tartis vis tiek ryški. Anot respondentų, tokį reiškinį lemia mokykloje dėstoma bendrinė kalba, informacinės technologijos.

2.2.2. Lytis

Šiame skyriuje detaliau analizuojama, kaip suvalkiečių tarmės vartosena yra susijusi su respondentų lytimi. Taip pat aptariama, kaip vyrai ir moterys vertina savo tarmės gyvybingumą.

11 lentelė. Respondentų, gyvenančių Suvalkijoje, asmeninė kalba (lyties požiūriu)

	Lytis
	Ar kalbate tarmiškai?

	
	Kalbu
	Pasiklausęs savo kalbos iš šalies, suprantu, kad kalbu

	Moterys
	6 (86 %)
	1 (14 %)

	Vyrai
	3 (50 %)
	3 (50 %)

	Iš viso:
	9 (60 %)
	4 (27 %)


Daugelis moterų nedvejodamos teigia, kad kalba tarmiškai (žr. 11 lentelę): T: Mhm, supratau. Tai, ar jūs manote, kad jūs kalbate suvalkietiškai? R: O ką aš žinau? Nu kaip šnekam... Labai gražiai šnekam [juokiasi] (Ū, mot., 62) T: Ar laikai save suvalkiete? R: Nu taip, nes šneku suvalkietiškai (VA, mot., 25 m.). Aš manau, kad aš kiekvieną dieną kalbu ja [juokiasi]. Taip nu, net kitos ir nežinočiau kaip (R, mot., 65 m.). Tuo tarpu, nors visi vyrai prisipažįsta kalbantys suvalkietiškai, pusė jų tai supranta tik pasiklausę savęs iš šalies. Tai galėtų būti susiję su vyrams ypač svarbia aplinkinių nuomone, todėl jie vengia tiesioginio atsakymo. 

Paklaustos apie tai, ar stengiasi kokiose nors situacijose kontroliuoti savo kalbą, respondentės moterys beveik vienbalsiai (žr. 12 lentelę) teigė visada kalbančios tik suvalkietiškai: Tai tik aukštom frazėm, nu vis tiek... Kalbi, kaip kalbi. Nu tai kaip kitaip? (P, mot., 50 m.). Nee, nu ką aš. Kap va jau ten lauži, kaip va iš Kaauno, nežinau. Kažkaip tas tarmiškumas toks vis vien gaunasi... (R, mot., 65 m.). Tik 28 m. mokytoja pripažino, kad atlikdama darbo praktiką ne gimtajame krašte, kalbėdama stengėsi kontroliuoti savo akcentą. Kaip teigia pati moteris, girdėdami kitaip skambančią kalbą, vaikai sunkiau sutelkia dėmesį į mokomą dalyką: Aš tai kai prieš klasę stoviu, gal kad vaikų neblaškyti (M, mot., 28 m.).

12 lentelė. Respondentų, gyvenančių Suvalkijoje, tarmės vartosena (lyties požiūriu)

	Lytis
	Ar stengiatės kontroliuoti savo kalbą?

	
	Visada kalbu tarmiškai
	Kartais stengiuosi kalbėti labiau bendrine kalba
	Tarme kalbu su artimaisiais ir draugais suvalkiečiais

	Moterys
	6 (86 %)
	1 (14 %)
	0 (0 %)

	Vyrai
	1 (17 %)
	3 (50 %)
	2 (33 %)

	Iš viso:
	7 (54 %)
	4 (31 %)
	2 (15 %)


Respondentų vyrų atsakymai šiuo klausimu gana įvairūs (žr. 12 lentelę). Tik vienas tyrimo dalyvis pripažino visada kalbantis suvalkietiškai: T: Ar kada kontroliuojate savo kalbą? R: Gal sakyčiau, kad ne, bet, jei jau tektų gyvent, tai jaučiu, kad pereičiau prie tos kitokios jau tarmės (DP, vyr. 44 m.). Iš pateikto pavyzdžio matome, kad tokią respondento nuomonę lemia nuolatinė gyvenamoji vieta Vilkaviškyje, kur visi visada kalba tarmiškai. Vyras neatmeta galimybės, kad gyvendamas kitame etniniame regione arba didmiestyje, natūraliai prisitaikytų prie ten vartojamos kalbos.

Daugiausia vyriškosios giminės respondentų (50 %) teigia (žr. 12 lentelę), kad kartais kontroliuoja savo suvalkietišką tartį ir stengiasi kalbėti labiau bendrine kalba. Vis dėlto, kaip teigia patys tyrimo dalyviai, taip nutinka gana nedažnai, labai oficialiose situacijose: pokalbyje dėl darbo, viešuose renginiuose. Vienas iš trijų minėtų vyrų tai daro labai sąmoningai: jis nemėgsta savos tarmės, ši jam skamba negražiai, todėl respondentas bando derinti savo kalbą ne tik išvažiavęs į didmiestį, bet ir per giminės (suvalkiečių rate) susiėjimus sakydamas tostus: T: O jeigu, pavyzdžiui, atsistojat per kokį balių pasakyt tostą? Tai irgi viskas savaime? R: Bandaau, kad kuo gražiau pasakyt, ne suvalkietiškai (M, vyr., 55 m.).

Du respondentai (33 %) teigia (žr. 12 lentelę), tarmiškai kalbantys tik su šeimos nariais ir artimaisiais. Tai daugiausia susiję su vyrų dabartine veikla: tiekėjas ir pardavimų vadybininkas daug laiko praleidžia Kaune, bendrauja su žmonėmis iš įvairių etninių regionų, todėl ir jų kalba pamažu pakito, prisitaikė prie pagrindinių klausytojų.

Apskritai ir vyrai, ir moterys pastebi, kad suvalkiečių tarmė vis dar vartojama nuo mažumės. Moteriškos lyties respondentės vienbalsiai teigia, kad vaikai ir paaugliai tikrai vartoja daugiau bendrinės kalbos leksikos, tačiau nepaisant to jų kalboje tarminė intonacija išlikusi: Vis tiek yra tas akcentas toks, vat toks senoviškas, vis tiek, kaip sako, ajna iš tų šaknų... (Ū, mot., 62 m.).. Tuo tarpu respondentai vyrai tikina, kad vaikai labiau linksta prie bendrinės kalbos, ir suvalkietiškos intonacijos, išlikusios jų kalboje, neakcentuoja: Gal dabar jau biskį, jie jau jau tikrai tie vaikai gal mokomi yra tokia jau gal gal, kaip pasakyt... Gal ir skiriasi dabar jau ta tarmė? Daugiau jau tokia bendrine gal? (APV, vyr., 51 m.). Kaip matome, vyrų atsakymai ne tokie detalūs, kaip moterų, kurios pabrėžia, kad tarmė vaikų kalboje vis dar gyva. Kaip pavyzdį 62 m. ūkininkė pateikia savo anūkus, kurie persikėlę iš vieno Suvalkijos miestelio į kitą, perėmė to krašto gyventojams būdingų leksinių ypatybių: R: Jo, bet jau čia gimę ir augę Vilkavišky, tai tie anūkai, viens penkiolikos, kits vienuolikos metų, jau toki ūgtelėję, bet jau jų seneliai, kaip mes vadinam tėtukai, va, tėtukai, tai jau gyvena už Marijampolės, Sasnavoj, bet jau jie šneka jau kitaip. Va mes sakom „šuo“, o jau jie sako „šuva“. Jau tie anūkai man jau pripratę jau te... T: Bet čia vis tiek dar suvalkiečiai, ar ne? R: Nu suvalkiečiai, bet jau kažkokia kita jau biskį ta tarmė... Mes daba sakom, nu daleiskim, kepeninė, va išverdam kepeninę, nu, kepeninė tee, šaltiena sakom tee, košeliena anksčiau aš sakydavau, o jau ten jau sako „kepeninė“ – „urkštikis“ (Ū, mot., 62 m.).

 Taigi, nors visi respondentai suvokia, kad jauniausia karta yra išlaikiusi mažiau tarminių elementų, šį reiškinį aiškina skirtingai. Moterų nuomone, tam labiausia įtakos turi mokykloje mokoma bendrinė kalba, o vyrai labiau akcentuoja pakitusias gyvenimo realijas (būdas pasikeitė, tų žodžių nereikia, įrankių, sakykim, tokių pačių nebėra (PV, vyr., 30 m.) ir informacines technologijas. Abi šias priežastis įvardija ir dialektologas Z. Zinkevičius. Jo nuomone, svarbiausi veiksniai, prisidedantys prie bendrinės kalbos stiprėjimo yra šie: 1) mokykla ir darželis (vaikai nuo mažens yra pratinami tarti bendrinės lietuvių kalbos garsus, vartoti normines formas. Iš vaikų kai kuriuos įgūdžius perima ir jų tėvai); 2) spauda, radijas, televizija ir internetas; 3) geras susisiekimas; 4) žemės ūkio reformos (bolševikams įvykdžius kolektyvizaciją pakito kaimo žmonių gyvenimas. Stambiam ūkiui reikėjo specialistų, kurie dažnai atvykdavo iš kitų vietų, iš miestų. Skirtingų tarmių atstovai tarpusavyje stengdavosi bendrauti bendrine kalba arba bent vartodavo daugiau jos elementų);  5) politinis ir visuomeninis gyvenimas (susirinkimuose, minėjimuose ir kituose renginiuose paprastai kalbama bendrine kalba) (Zinkevičius, 2006: 32).
Vyrų ir moterų nuomonė iš esmės sutampa: tarminių ypatybių daugiausiai išlaikę vyresni suvalkiečiai (apie 80 m.): Ypatingai vaikai prisirinkdavo tokių žodžių, kurie gyvendavo su seneliais. Tai tie seneliai jau labai seni, tai paima ir pasako po kokį žodį. Kiti, kurie jau tik su tėvais gyvena, iš jaunų šeimų, jau tie vaikai gal to žodžio ir nežino, tai pradeda šaipytis, bet visada tokius vaikus užtardavau (M, mot., 53 m.). Moterys teigia, kad vidutinio amžiaus suvalkiečių (apie 30 m.) tarmė beveik nesiskiria nuo jaunimo kalbos: T: O ta suvalkiečių tarmė nėra tokia, kad jie vartoja žodžius, kurių tu jau nebevartoji suvalkietiškų? R: Ne, jie šneka suprantama man kalba. T: Skirtumo nepastebi? Nu aišku, nebus tas skirtumas kažkoks labai jau didelis, bet vis tiek gal gali išmokt iš jų kokių nors žodžių, ar ne? R: Ne, šito kol kas nėra arba aš jau nebeatsimenu (VA, mot., 25 m.).

Apibendrinant vyrų ir moterų nuostatas dėl asmeninės kalbos, galima teigti, kad labiau linkusios savo vartojamą kalbą įvardinti kaip tarmę, o vyrai tam pritaria tik pamąstę ir kritiškai įvertinę savo kalbą (pavyzdžiui, lygindami savo kalbą su televizijos laidų vedėjų kalba). Galbūt vyrams svarbesnis aplinkinių vertinimas, todėl jie linkę vengti tiesioginio atsakymo.   

Daugiausia vyriškosios giminės respondentų teigia, kad kartais kontroliuoja savo suvalkietišką tartį ir stengiasi kalbėti labiau bendrine kalba, tačiau taip nutinka gana retai ir tik labai oficialiose situacijose, pavyzdžiui, viešame renginyje. 
Visi tyrimo dalyviai pripažįsta, kad jaunosios suvalkiečių kartos kalba pakito, tačiau moterys akcentuoja, kad suvalkietiška tartis taip pat vis dar ryški. Pasak respondentų, daugiausiai tarminių ypatybių yra išlaikę vyresni žmonės.
2.2.3. Išsilavinimas

Šiame skyriuje išsamiai analizuojama, kaip respondentų kalbinės nuostatos dėl asmeninės kalbos yra susijusios su jų įgytu išsilavinimu. 

Kaip matome žemiau pateiktoje lentelėje (žr. 13 lentelę), absoliučiai visi pirmosios ir didžioji dalis (67 %) antrosios grupės respondentų iš karto pripažįsta kalbantys tarme. Tuo tarpu du aukštąjį universitetinį mokslą baigę respondentai mano, kad kalba bendrine kalba, tačiau pasiklausę savęs iš šalies vis dėlto pripažįsta kalbantys suvalkietiškai.

13 lentelė. Respondentų, gyvenančių Suvalkijoje, asmeninė kalba (išsilavinimo požiūriu)

	Išsilavinimo grupė
	Ar kalbate tarmiškai?

	
	Kalbu
	Pasiklausęs savo kalbos iš šalies, suprantu, kad kalbu

	I (pradinis, vidurinis, profesinis) (4 resp.)
	4 (100 %)
	0 (0 %)

	II (aukštesnysis, aukštasis neuniversitetinis) (6 resp.)
	4 (67 %)
	2 (33 %)

	III (aukštasis universitetinis) (3 resp.)
	1 (33 %)
	2 (66 %)


	Iš viso:
	9 (69 %)
	4 (31 %)


Daugelis pirmosios išsilavinimo grupės respondentų teigia visada kalbantys tarmiškai (žr. 14 lentelę). Tai galima paaiškinti tuo, kad visi šie žmonės yra gimę Suvalkijoje, niekada nepakeitė gyvenamosios vietos ir nė vienas neužima posto, nors kiek įpareigojančio kalbėti bendrine kalba (moterys: rūbininkė, ūkininkė, virėja). 14 lentelėje taip pat matome, kad vidurinės grupės respondentų atsakymai pasiskirstę po lygiai. Du respondentai tarmiškai kalba tik su šeima, du kartais stengiasi kalbėti labiau bendrine kalba ir du teigia visada kalbantys tik suvalkietiškai. Tokia nuomonių įvairovė galėtų būti susijusi su tuo, kad aukštesnįjį arba aukštąjį neuniversitetinį išsilavinimą įgiję asmenys dirba įvairesnius darbus: viešbučio administratorė, pardavimų vadybininkas, gimnazijos direktoriaus pavaduotojas ūkio reikalams, kalėjimo apsaugos posto viršininkas, menininkas, poetė. Universitetą baigę respondentai teigia, jog kartais kontroliuoja savo kalbą, nenorėdami blaškyti pašnekovo dėmesio.

14 lentelė. Respondentų, gyvenančių Suvalkijoje, tarmės vartosena (išsilavinimo požiūriu)

	Išsilavinimo grupė
	Ar stengiatės kontroliuoti savo kalbą?

	
	Visada kalbu tarmiškai
	Kartais stengiuosi kalbėti labiau bendrine kalba
	Tarme kalbu su artimaisiais ir draugais suvalkiečiais

	I (pradinis, vidurinis, profesinis) (4 resp.)
	3 (75 %)
	1 (25 %)
	0 (0 %)

	II (aukštesnysis, aukštasis neuniversitetinis) (6 resp.)
	2 (33 %)
	2 (33 %)
	2 (33 %)

	III (aukštasis universitetinis) (3 resp.)
	1 (33 %)
	2 (66 %)
	0 (0 %)

	Iš viso:
	6 (54 %)
	5 (31 %)
	2 (15 %)


Universitetą baigę respondentai mano, kad labiausiai tarmę išlaikę yra seneliai (apie 50–60 m.), o vidurinės ir jauniausios kartos kalba beveik nesiskiria. Tyrimo dalyviai pripažįsta, kad  mokyklinio amžiaus vaikai vartoja daugiau bendrinės kalbos žodžių (tai lemia mokykloje mokoma bendrinė lietuvių kalba), tačiau suvalkietiška tartis yra išlikusi. 28 m. mokytojos pavyzdys leidžia daryti prielaidą, kad ikimokyklinio amžiaus vaikų kalba tarmės atžvilgiu yra grynesnė: Taip, nuvažiavom va į Vilnių į susitikimą, tai mano vaikas sako visiem viso giero. Ir visi: viso giero, viso giero. [juokiasi] (M., mot., 28 m.). 

Aukštąjį neuniversitetinį ir aukštesnįjį išsilavinimą įgijusių asmenų nuomonės apie jaunimo kalbą šiek tiek skiriasi. Dalis šios išsilavinimo grupės tyrimo dalyvių teigia, kad vaikai kalba bendrine kalba: Gal dabar jau biskį, jie jau jau tikrai tie vaikai gal mokomi yra tokia jau gal gal, kaip pasakyt... Gal ir skiriasi dabar jau ta tarmė? Daugiau jau tokia bendrine gal? (APV, vyr., 51 m.), dalis mano, kad jaunimas vis dar kalba tarmiškai: T: O tu negalvoji, kad kuo mažesnė, jaunesnė karta, tuo mažiau tarmės jie moka? Ar čia tiesiog ateina su motinos pienu ta kalba ir nieko nepadarysi čia.  R: Manau, kad ateina. T: Nėra taip, kad vaikai kalba mažiau suvalkietiškai? Taip pat? R: Taip (VA, mot., 25 m.). Vis dėlto visi šios grupės respondentai sutinka, kad vaikai neišvengia suvalkiečiams būdingos intonacijos. Galima teigti, kad šių išsilavinimo grupių tiriamieji pritaria nuomonei, kad jaunesnės (apie 20–30 m.) ir vyresnės kartos (apie 60 m.) kalba nelabai skiriasi. 

Kalbėdami apie skirtingo amžiaus žmonių tarmės vartoseną, pradinį, vidurinį ir profesinį išsilavinimą įgiję respondentai labiausiai akcentavo jaunimą. Tyrimo dalyviai pritaria kitų išsilavinimo grupių respondentų nuomonei, kad jaunimas dabar kalba labiau bendrine kalba (turima galvoje leksika), tačiau jų kalboje vis dar gyvas tarminis akcentas. Vienas iš respondentų kaip pavyzdį pateikia žemaičių jaunimą: R: Jie ten grynai žemaitiškai nekalba. Jie bendrine kalba kalba. T: Žemaičiai? R: Jie tarpusavy tai jie kalbasi galbūt seni žmonės, o jaunimas tai jau nelabai. Gal mokėt tai moka jie tą kalbą, bet bendrine kalba. T: Mhm, o čia kokiam regione buvot? R: Klaipėda, Telšiai, Mažeikiai, Šiauliai... T: Mhm, tai sakot jaunimas jau nebelabai? R: Nee, jau maždaug bendrine visi kalbasi (T, vyr., 47 m.). Iš pateiktos pokalbio ištraukos matome, kad Žemaitijos jaunimas, anot respondento, kalba jam suprantama bendrine kalba, tačiau žemaitiškas akcentas vis dėlto jaučiamas. 

Taigi galima teigti, kad universitetą arba kolegiją baigę respondentai mano, jog labiausiai tarmę išlaikę yra seneliai (apie 50–60 m.), o vidurinės ir jauniausios kartos kalba beveik nesiskiria. Aukštojo universitetinio mokslo atstovai tikina, kad mokyklinio amžiaus vaikai vartoja daugiau bendrinės kalbos žodžių, tam pritaria ir dalis aukštesnįjį išsilavinimą įgijusių žmonių.
Tyrimo dalyviai, įgiję aukštąjį arba aukštesnįjį išsilavinimą teigia, kad jaunoji karta kalba bendrine kalba, tačiau suvalkiečiams būdingas akcentas niekur neišnyko. Šio išsilavinimo atstovai taip pat sutinka, kad labiausiai tarmines ypatybes kalboje išlaikę  60 m. ir vyresnį žmonės.
Suvalkiečių tarmės vartosena ir paplitimas: apibendrinimas

Visose gyvenimo situacijose tarmę vartoja daugiau vyresni žmonės. Daugelis jauniausių respondentų tik kartais stengiasi kontroliuoti savo kalbą norėdami neblaškyti klausytojo dėmesio (pokalbyje dėl darbo, pamokoje). Tačiau esama ir tokių tyrimo dalyvių, kurių kalbą daugiausiai lemia gyvenimiškos aplinkybės (darbas, gyvenamoji vieta). 
Beveik visos moterys teigia visada kalbančios tik tarmiškai. Tam pritaria tik vienas vyriškosios giminės respondentas. Daugiausia vyriškosios giminės respondentų teigia, kad kartais kontroliuoja savo suvalkietišką tartį ir stengiasi kalbėti labiau bendrine kalba, tačiau taip nutinka gana retai ir tik labai oficialiose situacijose. Keli apklaustieji tarmiškai kalba tik su šeimos nariais, tai lemia jų darbas. 

Žemiausio išsilavinimo respondentai tarmiškai kalba visada. Tai galima sieti gyvenamąja vieta – Vilkaviškiu. Kalbėti bendrine kalba neįpareigoja ir šių respondentų darbas. Vidurinės išsilavinimo grupės respondentų atsakymai įvairiausi. Galima daryti prielaidą, kad  tai lemia įvairios šių žmonių profesijos. Universitetą baigę respondentai teigia kartais kontroliuojantys savo kalbą stengdamiesi neblaškyti klausytojo dėmesio.

Pasak pirmosios amžiaus grupės respondentų, labiausiai tarmę išlaikę vyresni žmonės, o pačių tyrimo dalyvių ir jų tėvų (20–50 metų kartose) kalboje skirtumų nedaug. Vidurinės ir vyriausios grupės respondentai tikina kalbantys taip pat, kaip ir jų tėvai.  Vyrų ir moterų nuomonė iš esmės sutampa: tarminių ypatybių gausa labiausiai pasižymi vyresni žmonės (apie 80 m.). Tam pritaria ir universitetą arba kolegiją baigę respondentai.

Esminiu šiuolaikinių vaikų kalbos skirtumu daugelis respondentų pripažįsta labiau bendrinei kalbai būdingą leksiką. Tačiau moterys pabrėžia, jog suvalkietiškas akcentas jauniausios kartos kalboje taip pat ryškus. Moterų nuomone, bendrinės kalbos leksiką vaikai daugiausiai perima mokykloje, o vyrai labiau akcentuoja informacinių technologijų įtaką. 
2.3. Suvalkiečių ir kitos tarmės

Kalbinės nuostatos – tai ne tik savos, bet ir kitų kalbų vertinimas. Taigi šiame skyriuje plačiau apžvelgiama, kaip suvalkiečiai, vis dar gyvenantys Suvalkijoje, vertina savo ir kitas tarmes. Taip pat aptariama, kaip kitų etninių regionų gyventojai vertina suvalkiečių tarmę, kaip jie reaguoja ir kaip elgiasi, atpažinę suvalkietį.
2.3.1. Amžius

Tyrimo dalyvių nuomonė apie savo tarmę gana skirtinga. Kaip matome žemiau pateiktoje lentelėje (žr. 15 lentelę), didžioji dalis pirmosios amžiaus grupės tyrimo dalyvių teigia, kad sava tarmė yra labai įprasta, todėl jie negali jos tinkamai vertinti: kai sava, ne taip ir traukia (KI, vyr., 24 m.). Galima daryti prielaidą, kad jaunesnės kartos tyrimo dalyviai apskritai nesureikšmina savo kalbos. Čia galioja nuostata: kalbu, kaip kalbu.
Kaip ir tikėtasi didesnė dalis antrosios (60 %) ir trečiosios (75 %) amžiaus grupės respondentų teigia, kad jiems suvalkiečių tarmė graži. Tai susiję su meile gimtajam kraštui, tradicinėmis vertybėmis, kurias daugelis vyresnio amžiaus žmonių yra išlaikę labiau nei jaunimas. 40 % vidurinės amžiaus grupės respondentų pritaria jaunimo nuomonei, kad kai nuolat girdi savo tarmę, nebegali išskirti, ar ji graži, ar ne. Svarbu paminėti, kad taip mano 2 jauniausi antrosios amžiaus grupės respondentai, taigi tai būtų galima laikyti jaunimui būdingos nuostatos tęsiniu. Tik vienas respondentas (vyriausios amžiaus grupės) teigia, kad jam suvalkiečių tarmė negraži, o pavyzdingiau, gražiau taria Vilniaus krašto gyventojai: T: O, pavyzdžiui, jūs... jūs vartojat suvalkietišką tarmę šnekėdamas? R: Nee, savaime gaunasi, nežinau. Man tai negraži tarmė. Iš šalies kai pasiklausai, tai... nelabai man patinka. T: Negraži tarmė suvalkiečių? R: Nu ne. T: O tai gal kita kuri nors gražesnė? R: Nežinau, šiaip apie Vilnių kalba. Ten kitaip taria... (M, vyr., 55 m.).
15 lentelė. Respondentų, gyvenančių  Suvalkijoje, savo tarmės vertinimas (amžiaus požiūriu)

	Amžiaus grupė
	Ar jums graži jūsų tarmė?

	
	Graži
	Neturiu nuomonės, nes man ji labai įprasta
	Negraži

	I (20–30 m.)
	1 (25 %)
	3 (75 %)
	0 (0 %)

	II (31–54 m.)
	3 (60 %)
	2 (40 %)
	0 (0 %)

	III (55–70 m.)
	3 (75 %)
	0 (0 %)
	1 (25 %)

	Iš viso:
	7 (54 %)
	5 (38 %)
	1 (8 %)


Kalbėdami apie kitas tarmes, jauniausi tyrimo dalyviai išskyrė dvi: žemaičių ir dzūkų. Visiems šios amžiaus grupės respondentams gražu pasiklausyti šiomis tarmėmis kalbančių žmonių, vis dėlto pabrėžiama, kad suvalkiečiui šių tarmių atstovus suprasti gali būti sudėtinga: buvom čia Lenkijos lietuvių kraštuose ir tenai Dzūkijos pakraštys, tai irgi ten labai gražus galūnių karpymas ir irgi reikia ausis įtempt, kad suprast, bet tikrai gražu (KI, vyr., 24 m.). Kai kurių nelabai suprantu. Nu tarkim, kai, jeigu grynai taip šneka, kaip grynas dzūkas ar žemaitis, man yra iš tikrųjų gražu, bet aš pusė tų žodžių nesuprantu (VA, mot., 25 m.).
 Vidurinės amžiaus grupės tyrimo dalyviai taip pat labiausiai akcentuoja nesuprantamą, nelietuviškai skambančią žemaičių tarmę: Tai žemaičiai tai išvis ten... daug tokių žodžių, atrodo, nelietuviškų jie turi. Pavyzdžiui, kaip mum atrodoo žemaičiai nu kažkaip... Atrodo, išvis nelabai jau lietuviškai kalba jie (PV, vyr., 51 m.). Vienas respondentas dalijasi savo patirtimi, kaip studijų laikais gyvendamas su žemaičiu, mokėsi suprasti jo tarmę kaip užsienio kalbą: R: Tai gal kaip mokinomės, ten iš žemaičių, iš Pasvalio buvo. Žodžių, kai kurių įdomių išmokdavom. Iš pradžių, tai sunkiai eidavos, o paskui... Sakau, aki gyveni kartu, tai tiesiog priaugi, perpranti, kad kalbasi, ir visos problemos dingsta. T: Mhm, ausis pripranta ir viskas gerai būna? R: Taip, tuos žodžius reikia žinoti, taip, kaip užsienietiškus žodžius, tai ir šitus. T: A, išmokstat tiesiog kalbą? R: Taip, keptuvė ten daleiskim, petelnė. Sakydavo petelnė, o paskui radau, kad keptuvė. T: Tai jūs pats išsiaiškinot tą žodį? R: Nu išsiaiškinau, už tai, kad kai kartu gyvenom, tai būdavo tokie visokie žodžiai... tai ir išsiaiškindavom (DP, vyr., 44 m.).  Šios amžiaus grupės respondentams patinka dzūkų tarmė, jie taip pat išskiria ir aukštaičius: Nu kap galiu pasakyt... Daugiau švelnesnė kalba tai man atrodo aukštaičių. „Rūtela, saulala“. Galūnes nukandžioja ir tap gaunasi. (T, vyr., 47 m.).


Vyriausieji respondentai pabrėžia, kad jiems dzūkų tarmė skamba labai švelniai ir jie noriai klausosi ta tarme bendraujančių žmonių: Dūkų tai ten cik, cik, cik, o žemaičių tai... O dzūkų išvis klausyčiau ir klausyčiau. (Ū, mot., 62 m.). Kaip ir kitų amžiaus grupių tyrimo dalyviai, šie respondentai daugiausiai komentuoja žemaičių tarmę. Tačiau, priešingai nei jau aptartų amžiaus grupių respondentai, šie tyrimo dalyviai žemaičių tarmę vertina dvejopai: 1) ši tarmė skamba įdomiai, jos malonu klausytis, tačiau reikia mokėti specifinių žodžių, kad galėtum ją suprasti; 2) ši tarmė labai netaisyklinga, todėl jokių simpatijų nekelia. Vienas iš tyrimo dalyvių pabrėžia, kad jam klausytis kalbančiųjų žemaitiškai labai patinka ir įdomu, tačiau dainai, anot 55 m. menininko, ši kalba netinka: Nu kalba įdomiai... Va, dainuoja, man nepatinka šitas... Žvagulis kai dainuoja. Atrodo, jis suvalkietiškai dainuotų kitaip [juokiasi]. T: Aj, tai jum nepatinka, kai, pavyzdžiui, per televizorių vat žemaitiškai kažkas užtraukia? R: Ne, žemaitiška daina man ne. (M., vyr., 55 m.).

Ankstesniuose skyriuose jau užsiminta, kad suvalkiečius kitų etninių regionų atstovai iš kalbos atskiria visada ir dažniausiai nepraleidžia progos to pakomentuoti. Kaip matome žemiau pateiktoje lentelėje (žr. 16 lentelę), patys respondentai nėra jautrūs komentarams apie jų kalbą: T: Ir kaip jūs tada elgiatės? R: Nieko, kitaip nemoku kalbėt [juokiasi] (M, 28 m.). Tik viena respondentė teigia, kad jai nepatinka, kai kitaip kalbantys žmonės atpažįsta jos tarmę. Tačiau, kaip teigia daugelis vyresniosios (60 %) ir vyriausiosios (75 %) amžiaus grupės tyrimo dalyvių (žr. 17 lentelę), žmonės, pažinę suvalkiečius iš jų tarminio akcento, dažnai komentuoja ne kalbą, o šiam etniniam regionui priskiriamą būdą: Tokių vat kaip yra nuo senų likę, kad čia, Suvalkijoj, visi skūpūs, kad šulinius rakina ten [juokiasi] va tokiais... (PV, vyr., 51 m.). Kartais kitų etninių regionų gyventojai prašo dar pakalbėti, norėdami pasiklausyti, kaip teigia patys respondentai, juokingai, gražiai skambančios tarmės. Kiti patys bando atkartoti suvalkietišką akcentą. Iš pokalbių aišku, kad suvalkiečiams priskiriamas šykštumas suvalkiečius žeidžia labiau, nei pajuokiančiai ištartas „kieturiasdiešimt“. 
16 lentelė. Respondentų, gyvenančių  Suvalkijoje, reakcija, kai juos atpažįsta kaip suvalkiečius (amžiaus požiūriu)

	Amžiaus grupė
	Ar jus atpažįsta kaip suvalkietį?
	Kaip reaguojate į pastabas?

	
	Taip
	Retai
	Nepykstu, nuleidžiu juokais, stengiuosi atsikirsti
	Man nepatinka, kai mane atpažįsta, mane žeidžia

	I (20–30 m.)
	3 (75 %)
	1 (25 %)
	3 (75 %)
	1 (25 %)

	II (31–54 m.)
	5 (100 %)
	0 (0%)
	5 (100 %)
	0 (0 %)

	III (55–70 m.)
	4 (100 %)
	0 (0 %)
	4 (100 %)
	0 (0 %)

	Iš viso:
	12 (92 %)
	1 (8 %)
	12 (92 %)
	1 (8 %)


17 lentelė. Respondentų, gyvenančių   Suvalkijoje, pastebėjimai apie tai, kaip elgiasi žmonės, atpažinę juos kaip suvalkiečius (amžiaus požiūriu)

	Amžiaus grupė
	Kaip žmonės dažniausiai elgiasi atpažinę jus kaip suvalkietį?

	
	Prašo pakalbėti
	Pakartoja kokį nors žodį suvalkietiškai
	Akcentuoja suvalkietišką būdą („skūpūs“)

	I (20–30 m.)
	1 (25 %)
	4 (100 %)
	0 (0 %)

	II (31–54 m.)
	1 (20 %)
	2 (40 %)
	3 (60 %)

	III (55–70 m.)
	1 (25 %)
	1 (25 %)
	3 (75 %)

	Iš viso:
	3 (23 %)
	9 (69 %)
	3 (23 %)


Tyrimo dalyvių nuomonė apie tarmių išsaugojimą ir puoselėjimą skiriasi. Daugiausiai jauniausių respondentų (50 %) mano, kad tarmė asocijuojasi su istorija daugiau, su praeitim kažkokia gal labiau (M, mot., 28 m.), todėl ją išlaikyti būtų gražu, bet neprivaloma: reiktų, aišku kažkiek tai. Bet ne ten jau, grynai taip jau... kad būtinai, būtinai... (M, mot., 28 m.). 
18 lentelė. Respondentų, gyvenančių  Suvalkijoje, nuomonė apie tai, ar reikia išlaikyti tarmes ateities kartoms  (amžiaus aspektas)

	Amžiaus grupė
	Ar verta išlaikyti tarmes?

	
	Būtinai reikia
	Reikia, bet nebūtinai
	Man tas pats
	Tarmių išlaikyti neverta

	I (20–30 m.)
	0 (0 %)
	2 (50 %)
	1 (25 %)
	1 (25 %)

	II (31–54 m.)
	3 (60 %)
	1 (20 %)
	0 (0 %)
	1 (20 %)

	III (55–70 m.)
	3 (75 %)
	0 (0 %)
	0 (0 %)
	1 (25 %)

	Iš viso:
	6 (54 %)
	3 (23 %)
	1 (8 %)
	3 (23 %)


Didžioji dalis vidurinės amžiaus grupės respondentų mano, kad tarmes išlaikyti būtinai reikia. Taip pat yra manančių, kad saugosim ar ne, tarmė vis tiek išliks, nes vis dar yra plačiai vartojama. Tik vienas šios grupės tyrimo dalyvis didelių sentimentų tarmei nejaučia. Gimnazijos direktoriaus pavaduotojas ūkio reikalams mano, kad tarmės tik skaido ir taip jau mažą Lietuvos teritoriją ir būtų geriausia, jeigu visi kalbėtų viena – lietuvių (kaip mano respondentas, suvalkiečių) kalba: lietuvių kalba yra Lietuvoj, o tos tarmės, nu nežinau... jos plačiai nebus naudojamos, jeigu eis viskas į globalizmą.. Nu... regionai. Čia tos Lietuvos ir taip mažai yra ir dar tais regionais susiskirsto, tiesiog... (DP, vyr., 44 m.). 

Vyriausiosios kartos respondentai beveik vienareikšmiai atsako, kad tarmes išlaikyti tikrai verta (žr. 18 lentelę): Tai dabar kaip tautiškėja, atgimsta tas tautiškumas... Tai nu gal tikimės... reik tikėtis [juokiasi], kad kalbėsim... atsiras daugiau tų tokių senoviškų žodžių... nu kiek įmanoma, tai tiek... Kiek žinom, tai tiek kalbam. Nu tai žinoma verta, nes, nes vis tik yra tas regionas Suvalkijos ir tos tarmės turi skirtis. Nu tai išnyks tada, jeigu žemaitis pradės šnekėt, suvalkietis pradės šnekėt bendrine kalba ir nu tai, tai... neliks tų regionų ir visi kalbės vienodai [juokiasi]. Nu reikia išlaikyt, nes čia... Ir netgi ir tie charakteriai skiriasi (P, mot., 50 m.). Taigi galima daryti prielaidą, kad vyresniosios kartos atstovai labiau rūpinasi gimtosios kalbos išsaugojimu ir suvalkietiškos prigimties tęstinumu.
Nepaisant to, kad respondentai bendrai linkę labiau saugoti tarmes, visi pasvarsto, dėl kokių priežasčių yra suvalkiečių, kurie gimtosios tarmės nevartoja. Kaip matoma 19 lentelėje, 75 % pirmosios amžiaus grupės respondentų mano, kad prisitaikyti prie kalbos, kurios aplinkoje nuolat gyveni, yra visiškai natūralu. Taip teigia ir didžioji dalis (80 %) viduriniosios amžiaus grupės atstovų. Galbūt tokią nuomonę lemia tai, kad šie žmonės daugiau keliauja po Lietuvą ir atsakydami į klausimą, kodėl suvalkiečiai nekalba gimtąja tarme, remiasi savo patirtimi: R: Nu tai natūralu prisitaikyt prie kauniečių gyvenimo, bet jeigu ilgiau pabus Suvalkijoj, tai... T: Grįš prie to pačio? R: Kaip ir man tas pats... (KI, vyr., 24 m.). Vyriausiųjų respondentų nuomonės skiriasi: tik pusė šio amžiaus tiriamųjų mano, kad suvalkiečiai nebevartoja savo gimtosios tarmės gyvendami ne Suvalkijoje, nes natūraliai perima tos aplinkos, kurioje gyvena, kalbą. Šie respondentai, palyginus su kitais dviem šios amžiaus grupės atstovais, turi daug artimų giminių užsienyje, todėl jų kalba iš dalies formuoja ir tokį laisvą požiūrį į nebekalbančius tarmiškai.
Po vieną tiriamąjį (iš pirmos ir antros amžiaus grupės) teigia, kad didmiesčiuose suvalkiečių tarmę žmonės labai pastebi, kartais pašiepia, todėl žmonės stengiasi paslėpti savo suvalkietišką akcentą ir kalbėti labiau bendrine kalba: Bet ten kažkaip pašiepiančiai yra ta suvalkiečių kalba. Didesniuose miestuose, pavyzdžiui, sostinėj. Kažkiek net jaučia kompleksą... nežinau, nu taip suvalkiečių kalbą žmonės labai pastebi (M, mot., 28 m.). Pusė vyriausiosios amžiaus grupės tiriamųjų šiai nuomonei pritaria. Analizuojant minėtųjų tyrimo dalyvių interviu, paaiškėjo, kad visi jie laiko save tikrais savo krašto patriotais. Todėl galima daryti prielaidą, kad išgirdę pašiepiamai suvalkietiška intonacija tariamą žodį, šie žmonės reaguoja jautriau.

19 lentelė. Respondentų, gyvenančių Suvalkijoje, nuomonė, kodėl žmonės nekalba gimtąja tarme (amžiaus požiūriu)

	Amžiaus grupė
	Kodėl žmonės nekalba gimtąja tarme?

	
	Ne Suvalkijoje
	Suvalkijoje

	
	Natūraliai prisitaiko prie naujos gyvenamosios vietos (miesto, kito etninio regiono)
	Nekalba dėl užgauliojimų, patyčių
	Nori pasirodyti geresniais, labiau išsilavinusiais, „miestiečiais“
	Yra neseniai grįžę iš kitos kalbinės aplinkos ir dar nespėjo persiorientuoti

	I (20–30 m.)
	4 (75 %)
	1 (25 %)
	2 (50 %)
	2 (50 %)

	II (31–54 m.)
	4 (80 %)
	1 (20 %)
	3 (60 %)
	2 (40 %)

	III (55–70 m.)
	2 (50 %)
	2 (50 %)
	3 (75 %)
	1 (25 %)

	Iš viso:
	9 (69 %)
	4 (31 %)
	8 (62 %)
	5 (38 %)


Tyrimo metu taip pat stengtasi išsiaiškinti, kaip įvairių amžiaus grupių atstovai vertina suvalkiečius, kurie stengiasi sava tarme nebekalbėti pačioje Suvalkijoje. Bandyta išskirti svarbiausias tokio reiškinio priežastis. Kaip matome aukščiau pateiktoje lentelėje (žr. 19 lentelę), šiuo klausimu tiriamųjų nuomonės gana įvairios. Pirmosios amžiaus grupės respondentų nuomonės pasiskirsčiusios po lygiai. Du tiriamieji teigia, kad ilgiau pagyvenus ne Suvalkijoje visiškai natūralu dar kurį laiką sugrįžus kalbėti kitaip nei įprasta Vilkaviškyje: Nu tai natūralu prisitaikyt prie kauniečių gyvenimo, bet jeigu ilgiau pabus Suvalkijoj, tai... Nu taip, tiesiog pripranti, ką girdi, tą šneki. Manau, pagal tai ir prisiderini (KI, vyr., 24 m.). Kiti du mano, kad tai sąmoningas sugrįžusiųjų noras pasirodyti geresniais, labiau išsilavinusiais, „miestiečiais“. Svarbu paminėti, kad ši nuomonė labiau dominuoja antroje             (60 %) ir trečioje (75 %) amžiaus grupėje. 

Iš atsakymų išaiškėjo kita įdomi tendencija: respondentai iki 47 m. amžiaus imtinai tokį savos tarmės „išsižadėjimą“ vertina neutraliai (žr. 20 lentelę). Jų pačių teigimu, visiškai nesvarbu, kaip žmogus kalba, svarbiausia, kad visiems patogu ir visi susikalbėtų. Tyrimo dalyviai nuo 50 m. iki 67 m. iš svetur sugrįžusius suvalkiečius, kurie nebekalba suvalkietiškai, vertina neigiamai: ir labai tokios blogos nuomonės, kur išeina va vaikai, įstoja mokytis, ten jau išeina į miestus ir jau parvažiuoja, ir kalba ta tarme, kur mokosi. Kažkaip tai net ausiai.. [juokiasi] Net ausiai negražiai skamba. Nesuprantama, kodėl taip va, pasikeičia.. neturėtų taip būt iš tikrųjų (P, mot., 50 m.). Tai galima sieti su tradicinėmis vertybėmis, meile gimtajam kraštui ir jo kalbai. Visiška išimtimi galima laikyti 55 m. menininko nuomonę. Jo teigimu, pagirtina, jeigu žmogus sugebėjo išmokti kalbėti „taisyklingai“.
20 lentelė. Respondentų, gyvenančių Suvalkijoje, nuomonė apie savos tarmės išsižadėjimą (amžiaus požiūriu)

	Kaip vertinate suvalkiečius, kurie vengia kalbėti arba visai nebekalba gimtąja tarme?

	Amžiaus grupė
	Teigiamai (pagirtina, jeigu žmogus sugebėjo išmokti kalbėti „taisyklingai“)
	Neutraliai (man nesvarbu, kaip žmogus kalba)
	Neigiamai (tokie žmonės yra savo krašto ir savos kalbos išdavikai)

	I (20–30 m.)
	0 (0 %)
	4 (100 %)
	0 (0 %)

	II (31–54 m.)
	0 (0 %)
	2 (40 %)
	3 (60 %)

	III (55–70 m.)
	1 (25 %)
	0 (0 %)
	3 (75 %)

	Iš viso:
	1 (8 %)
	6 (54 %)
	6 (54 %)


Taigi apibendrinant įvairaus amžiaus respondentų nuostatas dėl savos ir kitų tarmių, galima teigti, kad jaunesni tyrimo dalyviai (iki 50 m.) didesnės reikšmės savo tarmei neteikia: jiems ši kalbos atmaina labai įprasta, todėl respondentai nesiryžta vertinti jos grožio. Daugelis antrosios ir trečiosios amžiaus grupės respondentų tikina, kad jiems suvalkiečių tarmės malonu klausytis ir ja kalbėti. Galima daryti prielaidą, kad vyresnės kartos tyrimo dalyviai labiau akcentuoja tradicines vertybes, savą istoriją (tarmė suvokiama kaip protėvių palikimas).

Galima teigti, kad suvalkiečius kitų etninių regionų gyventojai visada atpažįsta ir nepraleidžia progos to pakomentuoti. Vyresnių respondentų teigimu (nuo 50 m.), dažniausiai pabrėžiama ne jų kalba, o stereotipiškai šiam kraštui priskiriama suvalkietiška būdo savybė – „skūpumas“. 
Visų amžiaus grupių tiriamieji labiausiai akcentuoja žemaičių tarmę. Jauniausi respondentai tikina, kad jiems ši tarmė graži, tačiau sunkiai suprantama. Tam pritaria ir vidurinės amžiaus grupės tyrimo dalyviai. Ši tarmė jiems skamba nelietuviškai. Kai kurie vyriausieji respondentai pabrėžia, kad žemaičiai kalba labai netaisyklingai, ir ši tarmė jiems, suvalkiečiams, didelių simpatijų nesukelia. Dzūkų tarmė, priešingai nei žemaičių, visų amžiaus grupių respondentų vertinama taip pat: ji graži, švelni, melodinga. 

Tyrimo dalyvių nuomonė apie tarmių puoselėjimą ir išsaugojimą skiriasi. Jauniausieji tikina, kad tarmė labiau asocijuojasi su kultūros istorija ir jokios praktinės naudos neteikia, todėl ją išsaugoti būtų gražu, bet tikrai neprivaloma. Vidurinės ir vyriausios amžiaus grupės respondentų dauguma labiau linkę skatinti jaunimą kalbėti tarmiškai. Įdomu, kad ir vieni, ir kiti tyrimo dalyviai savo atsakymus grindžia tuo pačiu – tarmė susijusi su istorija. 

Pirmosios ir antrosios amžiaus grupės respondentai labiau nei vyriausieji tyrimo dalyviai palaiko ryšius su kitų etninių regionų atstovais (turi draugų dzūkų, dirba su žemaičiais, aukštaičiais ir pan.), todėl paklausti, kodėl žmonės nekalba tarmiškai už Suvalkijos ribų, mano, kad tai visiškai natūralus prisitaikymas prie kitos kalbinės aplinkos. Vyriausios amžiaus grupės tyrimo dalyvių atsakymuose išryškėja dar viena priežastis: kitų etninių regionų gyventojai dažnai pajuokia suvalkiečius dėl jų tarmės ar būdo. 
Dalis pirmosios amžiaus grupės respondentų teigia, kad ilgiau pagyvenus kitoje kalbinėje aplinkoje visiškai natūralu dar kurį laiką sugrįžus kalbėti kitaip nei įprasta Vilkaviškyje. Tačiau yra ir tokių, kurie mano, jog tai sąmoningas sugrįžusiųjų noras pasirodyti geresniais, labiau išsilavinusiais, „miestiečiais“. Svarbu paminėti, kad ši nuomonė labiau dominuoja antroje ir trečioje amžiaus grupėje. 

Apskirtai savos tarmės išsižadėjimą respondentai vertina dvejopai: tyrimo dalyviai iki 50 m. kalbai neteikia didesnės reikšmės ir šį reiškinį vertina neutraliai, o vyriausieji piktinasi ir laiko tokius žmonės savos kalbos išdavikais.
2.3.2. Lytis

Šiame skyriuje išsamiai aprašoma, kaip vyrai ir moterys vertina suvalkiečių bei kitas tarmes. Taip pat analizuojamos tarmės išsižadėjimo priežastys ir įvairūs stereotipai.

Iš interviu paaiškėjo, kad 86 % moterų (žr. 21 lentelę) gimtoji tarmė graži ir patinka: Graži suvalkiečių tarmė (M, mot., 28 m.). Turtinga. Iš tikrųjų tai taip. (R, mot., 65 m.). Kaip teigia pačios respondentės, tai ne tik asmeninė, bet ir kitų žmonių – ne suvalkiečių – nuomonė: Tai atvažiuoja čia jie pas mus gana dažnai ir sakė, „klausytume ir klausytume, kaip jūs gražiai šnekat“  (P, mot., 50 m.). Tik vienai tyrimo dalyvei suvalkiečių tarmė atrodo labai įprasta ir ji negali jos kažkaip vertinti: Kalba paprasta ir viskas. Kai tu prie jos pripranti nuo mažens, tai jinai yra tau normalus dalykas (VA, mot., 25 m.).

21 lentelė. Respondentų, gyvenančių Suvalkijoje, nuomonė apie savo tarmę (lyties požiūriu)

	Lytis
	Ar jums graži jūsų tarmė?

	
	Graži
	Neturiu nuomonės, nes man ji labai įprasta
	Negraži

	Moterys
	6 (86 %)
	1 (14 %)
	0 (0 %)

	Vyrai
	1 (17 %)
	4 (66 %)
	1 (17 %)

	Iš viso:
	7 (54 %)
	5 (38 %)
	1 (54 %)


Didžioji dalis vyrų (66 %) (žr. 21 lentelę) vertindami savo tarmę vengia tokių pasakymų kaip graži/negraži. Jie laikosi nuomonės, kad ši tarmė yra jiems įprasta, todėl ne tokia miela kaip kitos arba visai nesureikšmina jokios kalbos atmainos: Kažkaip tai nekreipi dėmesio į tą dalyką. Ar tu suvalkietiškai kalbėsi, ar tu ta termine kalba, rusiškai ar tu lenkiškai... (T, vyr., 47 m.).

Kaip matome žemiau pateiktoje lentelėje (žr. 22 lentelę), visos moterys ir didžioji dalis vyrų (83 %) teigia, kad juos visada atpažįsta esant iš Suvalkijos. Tik viena mergina (25 m. viešbučio administratorė) jaučiasi nepatogiai, kai ją pavadina suvalkiete. Kaip teigia pati respondentė, jai nepatinka įvairios pastabos, susijusios su jos etnine priklausomybe. 
22 lentelė. Respondentų, gyvenančių  Suvalkijoje, reakcija, kai juos atpažįsta kaip suvalkiečius (lyties požiūriu)

	Lytis
	Ar jus atpažįsta kaip suvalkietį?
	Kaip reaguojate į pastabas?

	
	Taip
	Retai
	Nepykstu, nuleidžiu juokais, stengiuosi atsikirsti
	Man nepatinka, kai mane atpažįsta, mane žeidžia

	Moterys
	7 (100 %)
	0 (0 %)
	6 (86 %)
	1 (14 %)

	Vyrai
	5 (83 %)
	1 (17 %)
	6 (100 %)
	0 (0 %)

	Iš viso:
	12 (92 %)
	1 (8 %)
	12 (92 %)
	1 (8 %)


Įdomu, kad tik vyrai akcentuoja, jog dažnai identifikuodami juos kitų etninių regionų gyventojai priskiria neteisingam Suvalkijos miestui: R: Su šakiečiais kartais sumilina. Šakiai kas? T: Zanavykai. R: Nu vot, ir sako, iš Šakių būsi. Tai vat taip ir nežinau, kodėl jiem taip atrodo kartais. Keliskart taip (M, vyr., 55 m.). Vieni, kurie daugiau reaguoja, tai pasako, aj čia, sako, iš Marijampolės jau jaučiasi. O čia kad Vilkaviškis ar dar kur toliau, tai nesako. Sako taip, kad iš Marijampolės (DP, vyr., 44 m.). Tai būtų galima sieti su vyrams būdingu konkretumu.
71 % moterų (žr. 23 lentelę) teigia, kad kitų etninių regionų arba didmiesčių gyventojai dažniausiai akcentuoja suvalkietišką „skūpumą“: Anksčiau sakydavo, kad suvalkiečiai skūpūs, o dabar taupūs. Tai mes tuo ir didžiuojamės [juokiasi] (R, mot., 65 m.). Man vienas tai sykį Kaune klinikose vat operaciją gulėjau, tai irgi sako, tai pas jus tee tikrai šulinius užsirakina, sako? Pasišaipė, sako, tai jau čia suvalkietė, šulinius užsirakinat. Sakau, „nu kai reikia, tai užsirakinam. Vaikas mano buvo trijų metukų į šulinį įpuolęs, įlėkė dangtis, o vaikas liko stovėt. Tai kaip neužrakysi?“ Tai ir pasakiau: „Padaryk ką nors, kad neįpultų tas dangtis“, tai vyras ir įkabino spyną, o čia pas mus buvo karjeras žvyro, veža vyrai tą žvyrą, sustoja, čia įsipila vandenio atsigert. Ateina sako: „nu va, rupūže, tikri suvalkiečiai gyvena. Galvojau, kad tik anikdotai apie suvalkiečius, kad šuliniai užrakyti, o čia iš tikrųjų užrakytas“ (M., mot., 53 m.).
23 lentelė. Respondentų, gyvenančių Suvalkijoje, pastebėjimai apie tai, kaip elgiasi žmonės, atpažinę juos kaip suvalkiečius (lyties požiūriu)

	Lytis
	Kaip žmonės dažniausiai elgiasi atpažinę jus kaip suvalkietį?

	
	Prašo pakalbėti
	Pakartoja kokį nors žodį suvalkietiškai
	Akcentuoja suvalkietišką būdą („skūpūs“)

	Moterys
	1 (13 %)
	2 (29 %)
	5 (71 %)

	Vyrai
	2 (33 %)
	4 (67 %)
	1 (17 %)

	Iš viso:
	3 (23 %)
	6 (46 %)
	6 (46 %)


Tuo tarpu daugiausiai vyrų (67 %) teigia (žr. 23 lentelę), kad pastabos dažniausiai apsiriboja vienu kitu suvalkietiška intonacija ištartu žodžiu, kartais, anot tyrimo dalyvių, žmonės prašo dar pakalbėti suvalkietiškai: T: A nebūna taip, kad pasilazdavoja iš kokio suvalkietiško pasakymo ar dar kas nors? R: Tai visą laiką. Jeigu kas nepatinka, nu „kieturiadiešimt“ ir viskas. Ne nu būna, „kieturiadiešimt, šešiadiešimt“... [juokiasi] (APV, vyr., 51 m.).

Ir vyrai, ir moterys, kalbėdami apie kitas tarmes dažniausiai mini  žemaičių tarmę. Moterų nuomone, ši kalbos atmaina mažiausiai suprantama iš visų tarmių, tačiau daugeliui respondenčių ji vis tiek skamba gražiai: Su žemaičiu vat per dėdienės jubiliejų, jos brolis – žemaitis ir grynai žemaitiškai šneka, tai mudu šnekėjom, jisai mane viską suprato, atrodo, o aš jo tai nieko nesupratau. Aš tik šypsojaus ir linksiu galva, o jie visi iš manęs juokiasi. O aš nežinau, ką iš tikrųjų jisai šneka [juokiasi]. Bet jau tep nepasirodžiau, kad visai tokia durna. (M, mot., 53 m.). Man tai labai gražu, kaip kalba, Žvagulis kaip kalba labai jau gražu paklausyt. Tik reikia visus tuos žodžius įsisavint. Kitus neina... (V, mot., 67 m.). Vyrai aptardami žemaičių tarmę labiau detalizuoja: šia tarme jie gali tiktai patys tarpusavy savo tarme susišnekėti (PV, vyr., 30 m.), joje yra daug nelietuviškų, rusiškų, šiaip nesuprantamų žodžių, kuriuos kitų etninių regionų gyventojams reikia atskirai išmokti, jeigu šie nori susikalbėti su žemaičiu. Ši kalba įdomi, tačiau labiau tinka kalbėti, negu dainuoti. Tokius abiejų lyčių atsakymus greičiausiai lemia vyrams būdingas analitinis mąstymas (įdomi, su daugybe nelietuviškų žodžių kalba) ir moteriškas emocionalumas (graži, nesuprantama kalba).
Dzūkų tarmę vyrai ir moterys apibūdina taip pat: ši tarmė skamba švelniai, gražiai: dzūkų tai ten cik, cik, cik (Ū, mot., 62 m.). Karpymas galūnių truputį toks, ta... galūnės c tokios... keistokai pas juos skamba, bet gražu klausyti (KI, vyr., 24 m.), vis dėlto vyrai išskiria, kad vyresnės kartos žmonių kalboje yra žodžių, kurie suvalkiečiui nėra suprantami: Man dzūkai labai patinka. Aš ir prisitaikau, labai nesunku prie dzūkų prisitaikyt. Senų jau dzūkų gal sunkiau, nes daug tokių žodžių, kur nelabai žinai, reik pagalvot dar, ką reiškia, bet čia mūsų amžiaus, šiek tiek vyresnių tai be problemų (PV, vyr., 30 m.). Seni, kur ypatingai Dzūkijoj gyventojai tikri, tai yra, manau, žodžių tokių, kur jau nelabai ir supranti. Reikia ir paklaust, ką reiškia, pas juos ir va tokių yra (APV, vyr., 51 m.).
Tik vienas respondentas (vyras) šalia žemaičių ir dzūkų kalbos komentuoja aukštaičių tarmę: Nu kap galiu pasakyt... Daugiau švelnesnė kalba tai man atrodo aukštaičių. T: Aukštaičių švelniausia? R: Jo. Tokia švelnesnė. Daugiausia to švelnumo tokio. „Rūtela, saulala“. Galūnes nukandžioja ir tap gaunasi. (T, vyr., 47 m.).

Apskritai galima teigti, kad respondentai savą ir kitas tarmes vertina gana palankiai, tačiau paklausti, ar verta išlaikyti tarmes ateities kartoms, atsakė skirtingai. Kaip matome žemiau pateiktoje lentelėje (žr. 24 lentelę), daugelis moterų (72 %) mano, kad tarmę išlaikyti labai svarbu. Tai siejama su gimtąja žeme, tradicijomis: Nu tai žinoma verta, nes, nes vis tik yra tas regionas Suvalkijos ir tos tarmės turi skirtis. Nu tai išnyks tada, jeigu žemaitis pradės šnekėt, suvalkietis pradės šnekėt... Bendrine kalba ir nu tai, tai... neliks tų regionų ir visi kalbės vienodai [juokiasi]. Nu reikia išlaikyt, nes čia... Ir netgi ir tie charakteriai skiriasi (P, mot., 50 m.). Tuo tarpu vyrai labiau linkę manyti, kad, jeigu tarmės pamažu nunyks, tai bus natūralus gyvenimo procesas, o specialiai stengtis jas išsaugoti neverta, nes šios neteikia jokios praktinės naudos arba skaido jau ir taip mažą Lietuvą: Tiesiog eina laikas ir... na aiškų gražu yra išsaugoti ir tą Lietuvos, kaip valstybės atskiros, suverenitetą, kaip pasakyt, atskirumą. Taip pat ir šitų tarmių visų atskirumą norisi saugot, bet, aišku, mes galim pasakyt, kad reiktų mokyt, bet nieks nemokys, nes mažai praktinės naudos iš to (KI, vyr., 24 m.). Nu galėtų būt viena kalba – lietuvių, bet kadangi čia taip susiskirstę, tai tep jau ir tegul būna (M., vyr., 55 m.).

24 lentelė. Respondentų, gyvenančių  Suvalkijoje, nuomonė apie tai, ar reikia išlaikyti tarmes ateities kartoms (lyties požiūriu)

	Lytis
	Ar verta išlaikyti tarmes?

	
	Būtinai reikia
	Reikia, bet nebūtinai
	Man tas pats
	Tarmių išlaikyti neverta

	Moterys
	5 (72 %)
	0 (0 %)
	1 (14 %)
	1 (14 %)

	Vyrai
	1 (17 %)
	2 (33 %)
	1 (17 %)
	2 (33 %)

	Iš viso:
	6 (46 %)
	2 (16 %)
	2 (16 %)
	3 (22 %)


Iš interviu paaiškėjo, kad nė vienas respondentas nepritaria stereotipinei nuomonei, jog tarmiškai kalba menkesnį išsilavinimą įgiję žmonės arba kaimo gyventojai. Įdomu, kad konkrečiau ir detaliau savo nuomonę šiuo klausimu dėsto vyrai. 24 m. kompiuterių inžinierius teigia, kad tarmės tikrai negalima sieti vien tik su kaimo žmogumi: Marijampolėj labai jaučiasi. Marijampoliečių tų, jaunesnios kartos netgi. Mano ten kursiokai, važiuodavo suvalkietiškai, kad oj [juokiasi] žemaičių jau irgi nesupainiosi, nesvarbu, ar iš Klaipėdos atvažiavo, ar iš Telšių iš karto jausis, kad ar... žemaitiškai kalba ir nei iš kaimo, nei iš miesto – jau neatskirsi (KI, vyr., 24 m.). Respondentas pabrėžia, kad dažniausiai savo tarmės atvažiavę į didesnį miestą gėdijasi kaimo žmonės, o jau tie ar iš miestelių ar miestų, tai tikrai jau atvažiuoja ir didžiuojasi savo tarme ir visiem būna gražu kokio žemaičio paklausyt. Tikrai, kaip dainuoja, sako. O šiaip tais, ne, nesistengia paslėpt savo kalbos, gal net kitus išmokint. (KI, vyr., 24 m.).  Kitas vyriškosios giminės tyrimo dalyvis – 55 m. menininkas – įsitikinęs, kad priešingai stereotipiniam suvokimui, labiau išsilavinę žmonės savo tarmę nesibaimindami jokių neigiamų vertinimų vartoja net daugiau: R: Tai aš tai taip ir skaitau, kad išsilavinęs tarmiškai daugiau naudoja. T: Bet tai jums neatrodo, kad tai yra senamadiška ir išėję iš mados kalbėti tarmiškai: suvalkietiškai, žemaitiškai? R: Neišėję, nee (M, vyr., 55 m.). 
Vis dėlto visi tyrimo dalyviai pripažįsta, kad šie stereotipai tikrai egzistuoja: T: Gal girdėjot, kad jeigu tarmiškai kalba, tai iš kaimo, kaimietis. Ar tai nėra klaidingas požiūris? R: Ne man... Ta prasme kaip, aišku, kad taip yra. Matom tokių atvejų, ypač ten panelės, bandančios iš savęs fyfas laužt dideliuos miestuos, vaj čia kaimietis tee, žiūrėk, kaip jis ten kalba, o pati atvažiavus iš kokio ten, Dieve mano, vos ne Marijampolės krašto, baisiausia ponia pasidarius. Yra taip. Tačiau apklausti vyrai akcentuoja, kad stereotipinis vertinimas tikrai nėra susijęs su tarme: T: Mhm, o ar esate girdėjęs tokį stereotipą, kad jau jeigu kalba tarmiškai, vadinasi, bus iš kaimo žmogus? Miestiečiai tarme nekalba? R: Nu miestiečiai taip. Jie, sakau, susivienodinę. T: Bet jūs čia apie didelius miestus kalbat, o, pavyzdžiui, Vilkaviškis – mažas miestelis, bet vis tiek miestelis, o kaip čia žmonės kalba? R: Čia tokio skirtumo didelio nėra. Tiesiog žmonėse jisai. Susižino, kad  kas iš kaimo, tai tik tada būna taip.. (DP, vyr., 44 m.). 
Analizuojant respondentų kalbines nuostatas dėl savos kalbos, svarbu aptarti, kaip tyrimo dalyviai vertina suvalkiečius, kurie stengiasi nevartoti savo tarmės Suvalkijoje arba už jos ribų. Taigi išanalizavus duomenis, paaiškėjo, kad absoliuti dauguma vyriškosios giminės respondentų mano, jog tie, kurie nekalba tarmiškai už tarminio regiono ribų, tai daro nesąmoningai, o tiesiog natūraliai prisitaiko prie naujos, kasdien girdimos kalbos (žr. 25 lentelę). Tuo tarpu didesnė dalis moterų teigia, kad suvalkiečiai vengia savo tarmės dėl nuolat girdimų patyčių ir užgauliojimų. Vėlgi, tai galima sieti su vyrų ir moterų charakterio ypatumais: moterys emocionalesnės, jautresnės aplinkai, todėl ir pastabas apie suvalkietišką tartį išgyvena skaudžiau. Tuo tarpu vyrai į tokius pasišaipymus laiko žaidimu, dažniausiai atsako juokais arba tiesiog rimtai to nevertina: Oj, mes ten ir pažvengiam vienas iš kito tarmės, sakykim, ir žodį kokį dar užaštrinam – „penkiasdiešimt“, pasilazdavojam, kaip priklauso. T: Mhm, o jūs pats su kokiom nuomonėm esat susidūręs? Nėra, kad pasijuokia iš kokių ten pasakymų? R: Būna, kad pasijuokia, bet daugiau taip, sakykime, na kaip piktai, bet daugiau taip... Taip vieni kitus pašiepia šiaip. T: O jums tada koks maždaug kyla jausmas? Ar pyktis, ar kaip tik pritarimas koks?R: Paprastai aš nenusileidžiu, stengiuos atkirst [juokiasi] (PV, vyr. 30 m.). T: A nebūna taip, kad pasilazdavoja iš kokio suvalkietiško pasakymo ar dar kas nors? R: Tai visą laiką. Jeigu kas nepatinka, nu „kieturiadiešimt“ ir viskas. T: Mhm, o kaip jūs reaguojat į tokius pokštus? R: Nu tai kaip? Ko tai čia reaguot? Kalba yra kalba, pasakymas yra pasakymas ir viskas (T, vyr. 47 m.). 
25 lentelė. Respondentų, gyvenančių Suvalkijoje, nuomonė, kodėl žmonės nekalba gimtąja tarme (lyties požiūriu)

	Lytis
	Kodėl žmonės nekalba gimtąja tarme?

	
	Ne Suvalkijoje
	Suvalkijoje

	
	Natūraliai prisitaiko prie naujos gyvenamosios vietos (miesto, kito etninio regiono)
	Nekalba dėl užgauliojimų, patyčių
	Nori pasirodyti geresniais, labiau išsilavinusiais, „miestiečiais“
	Yra neseniai grįžę iš kitos kalbinės aplinkos ir dar nespėjo persiorientuoti

	Moterys
	3 (43 %)
	4 (57 %)
	6 (86 %)
	1 (14 %)

	Vyrai
	6 (100 %)
	0 (0 %)
	2 (33 %)
	4 (67 %)

	Iš viso:
	9 (69 %)
	4 (31 %)
	8 (62 %)
	5 (38 %)


Išryškėja tam tikros respondentų nuomonės apie tuos suvalkiečius, kurie savos tarmės stengiasi nevartoti Suvalkijoje. Kaip matome aukščiau pateiktoje lentelėje (žr. 25 lentelę), net 86 % moterų mano, kad vengdami savo tarmės gimtajame regione, šie žmonės nori pasirodyti pranašesniais, geresniais, labiau išsilavinusiais, „miestiečiais“: Aš irgi galvoju, kad išsidirbinėja. Aš manau, kad jie nori būt pranašesni už mus, kurie likom. Taip, jau jūs kaimiečiai buvot, tai ir būkit, o jau aš iš miesto grįžau ir... Tai tik šitaip turbūt, kad išsiskirtų (M., mot., 53 m.). Gal išsidirbinėja? Vat tep toks, gal jau ir pripranta paskui. Aš tai neturiu supratimo, tai nežinau tokių, nesuprantu. Tai vis tiek tokie va tokie išdavikiški. Išdavikai, kalbos išdavikai [juokiasi] (Ū, mot., 62 m.). Didžioji dalis vyrų į tokius žmones žiūri palankiau. Jų teigimu, visiškai natūralu grįžus kitos kalbinės aplinkos dar kurį laiką kalbėti ta kalba. Ilgainiui tokie suvalkiečiai vis tiek sugrįžta prie savos tarmės: Man atrodo, šnekėtų aplinkui visi tie sąskambiai ir tu atsakytum tep kažkaip tep. Bandytum gal... (DP, vyr., 44 m.).

26 lentelė. Respondentų, gyvenančių Suvalkijoje, nuomonė apie savos tarmės išsižadėjimą (lyties požiūriu)

	Kaip vertinate suvalkiečius, kurie vengia kalbėti arba visai nebekalba gimtąja tarme?

	Lytis
	Teigiamai (pagirtina, jeigu žmogus sugebėjo išmokti kalbėti „taisyklingai“)
	Neutraliai (man nesvarbu, kaip žmogus kalba)
	Neigiamai (tokie žmonės yra savo krašto ir savos kalbos išdavikai)

	Moterys
	0 (0 %)
	2 (29 %)
	5 (71 %)

	Vyrai
	1 (17 %)
	4 (66 %)
	1 (17 %)

	Iš viso:
	1 (8 %)
	6 (46 %)
	6 (46 %)


Kaip matote aukščiau pateiktoje lentelėje (žr. 26 lentelę), respondentės savos tarmės išsižadėjimą labiau linkusios vertinti neigiamai (71 %), o didžioji dalis (66 %) apklaustų vyrų to nesureikšmina ir vertina neutraliai. Tai gana įdomus faktas, nes, kaip teigia socialinių tinklų teoriją aprašanti A. Sarhimaa,  moterys, o ne vyrai, yra labiau linkusios nekalbėti gimtąja tarme. Tai susiję su moterų socialiniu statusu, kuris dažnai priklauso nuo sutuoktinio socialinės padėties. Autorė daro prielaidą, kad dažnai moterys renkasi kalbėti norminiu kalbos variantu, nes jis siejamas su aukštesne kultūra, miesto kultūra (Sarhimaa, 2009: 180). Tik vienas tyrimo dalyvis tuos, kurie stengiasi kalbėti labiau bendrine kalba, vertina teigiamai: Ką aš žinau, man tai tie... gražu yra. Jeigu tau pavyko gražiau ištart, pagaut tą tokią kitokią tarmę (M, vyr. 55 m.).

Dauguma vyrų teigia, kad žmonės, nekalbantys tarmiškai už tarminio regiono ribų, tai daro nesąmoningai, o tiesiog natūraliai prisitaiko prie naujos, kasdien girdimos kalbos. Moterys savo ruožtu tikina, kad suvalkiečiai vengia savo tarmės dėl nuolat girdimų patyčių ir užgauliojimų. Suvalkijoje vengiantys kalbėti tarmiškai žmonės, anot moterų, nori pasirodyti pranašesniais, geresniais, labiau išsilavinusiais, „miestiečiais“, o vyrai, kaip ir prieš tai minėtu atveju, tai laiko natūraliu reiškiniu. 

Beveik visos moterys tikina, jog jų tarmė skamba gražiai ir taip mano ne tik patys suvalkiečiai, bet ir kitų etninių regionų gyventojai. Vyrai linkę susilaikyti nuo tiesioginio graži/negraži vertinimo.

Visi tyrimo dalyviai tvirtina, kad juos atpažįsta esant iš Suvalkijos. Tačiau išskirtinai vyrai pabrėžia, kad dažnai kitų etninių regionų gyventojai vilkaviškiečius priskiria ne tam miesteliui (Marijampolei, Šakiams). Vyrų teigimu, dažniausiai žmonės, atpažinę vilkaviškiečius, stengiasi pakartoti kokį nors žodį suvalkietiška intonacija, prašo daugiau pakalbėti pačius suvalkiečius, o moterų nuomone, komentarai daugiau būna susiję su suvalkiečių būdu („skūpumu“).

Visi respondentai kalbėdami apie kitas tarmes daugiausiai kalba apie žemaičius. Moterys vertina kalbą emocionaliau (žemaičių tarmė graži, nesuprantama), o vyrai linkę labiau detalizuoti (žemaičių tarmėje daug nelietuviškų, rusiškų žodžių). Dzūkų tarmę vyrai ir moterys apibūdina kaip gražią ir švelnią kalbą.

Moterys labiau nei vyrai linkusios saugoti ir puoselėti tarmę ateities kartoms, taigi natūralu, kad nebekalbančius tarmiškai suvalkiečius moterys vertina neigiamai. Tarmė moterims – tai senolių tradicijų tęstinumas, vertybė, o vyrams – ne toks reikšmingas dalykas, neteikiantis praktinės naudos. 
2.3.3. Išsilavinimas

Šiame skyriuje analizuojamos įvairų išsilavinimą įgijusių suvalkiečių kalbinės nuostatos suvalkiečių ir kitų tarmių atžvilgiu.
Kaip matome žemiau pateiktoje lentelėje (žr. 27 lentelę), dauguma pirmosios (75 %) ir trečiosios (67 %) išsilavinimo grupės tiriamųjų pripažįsta, kad jiems graži suvalkiečių tarmė. Aukštesnįjį arba aukštąjį neuniversitetinį išsilavinimą įgijusių respondentų nuomonės šiek tiek išsiskiria: pusė tiriamųjų savo tarmę vertina neutraliai, trečdaliui ši tarmė skamba gražiai.

27 lentelė. Respondentų, gyvenančių   Suvalkijoje, nuomonė apie savo tarmę (išsilavinimo požiūriu)

	Išsilavinimo grupė
	Ar jums graži jūsų tarmė?

	
	Graži
	Neturiu nuomonės, nes man ji labai įprasta
	Negraži

	I (pradinis, vidurinis, profesinis) (4 resp.)
	3 (75 %)
	1 (25 %)
	0 (0 %)

	II (aukštesnysis, aukštasis neuniversitetinis) (6 resp.)
	2 (33 %)
	3 (50 %)
	1 (17 %)

	III (aukštasis universitetinis) (3 resp.)
	2 (67 %)
	1 (33 %)
	0 (0 %)

	Iš viso:
	7 (54 %)
	5 (38 %)
	1 (8 %)


Galima teigti, kad suvalkiečius kitų etninių regionų atstovai dažniausiai atpažįsta (žr. 28 lentelę). Tik vienas aukštąjį išsilavinimą įgijęs tyrimo dalyvis teigia, kad jį iš kalbos identifikuoja ne visada: T: O ar būna taip, kad išvažiuoji iš Suvalkijos ir iškart pasako žmonės, kad suvalkietis tu? Iš kalbos pasižiūri ir... R: Na, čia jau sudėtingiau. Kartą buvom su žmona nuvykę kažkur ten pas jos gimines, tai pagalvojo, kad aš iš Kauno. T: Mhm, bet taip nedažnai atsitinka, kad tave identifikuoja, kaip suvalkietį. R: Nuu, kai jau į Kauną atvažiuoju, tai pasako, kad ne iš Kauno [juokiasi] (KI, vyr., 24 m.). Galima daryti prielaidą, kad studijų metai, praleisti Kaune, lėmė tam tikras kompiuterių inžinieriaus kalbos ypatybes, kurias kitų etninių regionų gyventojai tapatina su Kauno žmonių kalba. 
28 lentelė. Respondentų, gyvenančių  Suvalkijoje, reakcija, kai juos atpažįsta kaip suvalkiečius  (išsilavinimo požiūriu)

	Išsilavinimo grupė
	Ar jus atpažįsta kaip suvalkietį?
	Kaip reaguojate į pastabas?

	
	Taip
	Retai
	Nepykstu, nuleidžiu juokais, stengiuosi atsikirsti
	Man nepatinka, kai mane atpažįsta, mane žeidžia

	I (pradinis, vidurinis, profesinis) (4 resp.)
	4 (100 %)
	0 (0 %)
	4 (100 %)
	0 (0 %)

	II (aukštesnysis, aukštasis neuniversitetinis) (6 resp.)
	6 (100 %)
	0 (0 %)
	5 (83 %)
	1 (17 %)

	III (aukštasis universitetinis) (3 resp.)
	2 (67 %)
	1 (33 %)
	3 (100 %)
	0 (0 %)

	Iš viso:
	12 (92 %)
	1 (8 %)
	12 (92 %)
	1 (8 %)


Aukščiau pateiktoje lentelėje (žr. 28 lentelę) matome, kad nepriklausomai nuo išsilavinimo,   92 % tyrimo dalyvių į pastabas apie savo suvalkietišką intonaciją arba stereotipiškai suvokiamą būdą reaguoja neutraliai: nesipiktina, neįsižeidžia: T: O tai, pavyzdžiui, jums žeidžia, kai kažkas sako, va jūs čia dainuojat, tas suvalkiečių?.. R: Ne, nu ką jau padarysi. Čia prigimtis tokia jau. Ką aš žinau, nu tep jau yra... T: Tai jums neigiamų emocijų nesukelia, kad pasijuokia kažkas? R: Nne (M, vyr., 55 m.). T: O jūs pastebėjot kaip reaguoja į suvalkiečių kalbą kiti iš kitų regionų? R: Nu ir pasišaipo, penkiasdešimt, kad mes kitaip kažkaip tariam. T: O kaip jūs tada elgiatės? Ar jus tai žeidžia, ar jūs juokais nuleidžiat? R: Nee, nu mes vis tiek visi esam tokie ir viskas. Priimtina tas (R, mot., 65 m.).

29 lentelė. Respondentų, gyvenančių Suvalkijoje, pastebėjimai apie tai, kaip elgiasi žmonės, atpažinę juos kaip suvalkiečius (išsilavinimo aspektu)

	Išsilavinimas
	Kaip žmonės dažniausiai elgiasi atpažinę jus kaip suvalkietį?

	
	Prašo pakalbėti
	Pakartoja kokį nors žodį suvalkietiškai
	Akcentuoja suvalkietišką būdą („skūpūs“)

	I (pradinis, vidurinis, profesinis) (4 resp.)
	0 (0 %)
	1 (25 %)
	3 (75 %)

	II (aukštesnysis, aukštasis neuniversitetinis) (6 resp.)
	1 (17 %)
	3 (50 %)
	2 (33 %)

	III (aukštasis universitetinis) (3 resp.)
	1 (33 %)
	2 (67 %)
	1 (33 %)

	Iš viso:
	2 (15 %)
	6 (46 %)
	6 (46 %)


Pradinį, vidurinį arba profesinį išsilavinimą įgiję tyrimo dalyviai pabrėžia, jog žmonės, atpažinę suvalkiečius, dažniausiai akcentuoja jų „skūpumą“ (žr. 29 lentelę): Ooj, būna, būna. Va tee kap, svarbiausia, kad skūpūs. Tas skūpumas įsivaizduoja, kad jau jis ant tiek skūpus (Ū, mot., 62 m.). Tik viena šio išsilavinimo grupės respondentė tikina, kad komentarai dažniausiai būna susiję su kalba: Nu ir pasišaipo, penkiasdešimt, kad mes kitaip kažkaip tariam (R, mot., 65 m.). O daugelis antrosios ir trečiosios išsilavinimo grupės tyrimo dalyvių teigia, kad dažniausiai pastabos būna susijusios su kalba: žmonės prašo suvalkiečius daugiau pakalbėti tarmiškai, patys bando pašiepiamai ištarti vieną kitą žodį suvalkietiška intonacija.
Kalbėdami apie kitas tarmes žemiausio išsilavinimo respondentai išskyrė žemaičių, dzūkų ir aukštaičių tarmes. Galima teigti, kad šie tyrimo dalyviai žemaičių tarmę laiko labiau nesuprantama, netaisyklinga: Nu nesupranta ir jų kalba, man atrodo, tokia netaisyklinga yra. Mūs tokia gražesnė. Nu žemaičių man nelabai patinka šiaip. Tokia... nu reikia galbūt net ją išmokt? (R, mot., 65 m.). Nuu, tep žemaičio tai dar reiktų klausyt gerai, jo, jo (Ū, mot., 62 m.). Šiems respondentams malonesnės dzūkų ir aukštaičių tarmės: jos švelnesnės, aiškesnės. 
Vidurinės išsilavinimo grupės tyrimo dalyviai žemaičių tarmę laiko nesuprantama, nelietuviška kalba, kurią galima išmokti kaip bet kurią užsienio kalbą: Tai žemaičiai tai išvis ten... daug tokių žodžių, atrodo, nelietuviškų jie turi. Pavyzdžiui, kaip mum atrodoo žemaičiai nu kažkaip... Atrodo, išvis nelabai jau lietuviškai kalba jie (PV, vyr., 51 m.). T: A, išmokstat tiesiog kalbą? R: Taip, keptuvė ten daleiskim, petelnė. Sakydavo petelnė, o paskui radau, kad keptuvė (DP, vyr., 44 m.). Respondentai teigia, kad dzūkų tarmė, jeigu ja kalba senesni žmonės, taip pat ne visada aiški suvalkiečiui: Senų jau dzūkų gal sunkiau, nes daug tokių žodžių, kur nelabai žinai, reik pagalvot dar, ką reiškia, bet čia mūsų amžiaus, šiek tiek vyresnių tai be problemų (PV, vyr., 30 m.). Seni, kur ypatingai Dzūkijoj gyventojai tikri, tai yra, manau, žodžių tokių, kur jau nelabai ir supranti. Reikia ir paklaust, ką reiškia, pas juos ir va tokių yra (APV, vyr., 51 m.).

Trečiosios išsilavinimo grupės respondentų nuomonės apie žemaičių tarmę skiriasi: sutinkama, kad ši tarmė skamba gražiai, tačiau skiriasi tyrimo dalyvių nuomonės apie šios kalbos aiškumą: Su žemaičiu vat per dėdienės jubiliejų, jos brolis – žemaitis ir grynai žemaitiškai šneka, tai mudu šnekėjom, jisai mane viską suprato, atrodo, o aš jo tai nieko nesupratau. Aš tik šypsojaus ir linksiu galva, o jie visi iš manęs juokiasi. O aš nežinau, ką iš tikrųjų jisai šneka [juokiasi]. Bet jau tep nepasirodžiau, kad visai tokia durna (M, mot., 53 m.). Universitetą baigę tiriamieji labiausiai pabrėžia dzūkų tarmės skambumą.
Kaip matome žemiau pateiktoje lentelėje (žr. 30 lentelę), daugelis (75 %) pradinį, vidurinį ir profesinį išsilavinimą įgijusių žmonių mano, kad tarmė yra vertybė ir ją būtinai reikia saugoti bei puoselėti: Mano nuomone, tai turėtų. Jeigu jau esu daleiskim lietuvė, apsiženyjo su užsieniečiu ten bendrai ar ką, kažkas jeigu bendrai sutaria, tai turėtų vaikas ir būt ta kokia ta kalba būtų. Daleiskim tėvas suvalkietis, tai galėtų būt ir ta pati suvalkietiška, gal turėtų mokėt... (V, mot., 67 m.). T: O kaip galvojat, ar reikia skatinti jaunimą, kad jis kalbėtų tarmiškai? R: Būtinai. T: O kodėl? R: Nu tai vis tiek ta Lietuva ir tep jau nyksta, išvažinėja visi, tai vis tiek. T: Tai tas tarmes, sakot, reikia saugot? R: Tai žinoma. T: O ką tarmė duoda žmogui? R: Nu vis tiek žinai savo šaknis. T: Tai toks vis tiek, kaip tapatybės dalis? R: Nu tep, tep (Ū, mot., 62 m.). Svarbu paminėti, kad tokia nuostata gali būti susijusi ir su suvalkiečių tarmės, kaip bendrinės kalbos pamato, statusu. Daugelis šios išsilavinimo grupės tiriamųjų mano, kad suvalkiečių tarmė yra tolygi rašto kalbai, todėl jos mokėjimas ne tik svarbus, kaip tapatumo dalis, bet taip pat yra ir vertingas kasdieniame gyvenime: T: Tai jūs taip galvojat, kad reikia tarmės mažiem vaikam ir... R: Tikrai, už tai dėl to reikia, kad yra rašytinė kalba (V, mot., 67 m.). Viena respondentė samprotauja, kad tarmės vartojimas galėtų būti netgi viena iš jaunimo pramogų: T: Ir jūs pasisakot už tai, kad reikia skatinti jaunimą kalbėti tarmiškai? R: Kalbėti, taip. Ir tiesiog mokėti net. Kodėl gi nepakalbėjus kokiam jaunimo vakarėly visi suvalkiečiai ir suvalkietiškai? Ane? T: Manytumėt, kad tai galėtų būti ir vakarėlio tema, ar ne? R: Taip „aš suvalkietis“ (R, mot., 65 m.).

30 lentelė. Respondentų, gyvenančių  Suvalkijoje, nuomonė apie tai, ar reikia išlaikyti tarmes ateities kartoms (išsilavinimo požiūriu)

	Išsilavinimas
	Ar verta išlaikyti tarmes?

	
	Būtinai reikia
	Reikia, bet nebūtinai
	Man tas pats
	Tarmių išlaikyti neverta

	I (pradinis, vidurinis, profesinis) (4 resp.)
	3 (75 %)
	1 (25 %)
	0 (0 %)
	0 (0 %)

	II (aukštesnysis, aukštasis neuniversitetinis) (6 resp.)
	0 (0 %)
	2 (33 %)
	1 (17 %)
	3 (50 %)

	III (aukštasis universitetinis) (3 resp.)
	1 (33 %)
	2 (67 %)
	0 (0 %)
	0 (0 %)

	Iš viso:
	4 (31 %)
	5 (38 %)
	1 (8 %)
	3 (23 %)


30 lentelės duomenys rodo, kad daugiau negu pusė vidurinės išsilavinimo grupės respondentų nejaučia tarmei didelių sentimentų. 33 % tyrimo dalyvių mano, kad tarmę gal ir būtų galima saugoti, tačiau labai stengtis neverta. Tam pritaria ir didesnė dalis (67 %) aukštojo universitetinio mokslo atstovų: Tiesiog eina laikas ir... na aišku gražu yra išsaugoti ir tą Lietuvos, kaip valstybės atskiros, suverenitetą, kaip pasakyt, atskirumą. Nu čia nebent būtų kaip pasirenkamas dalykas, o kaip privalomas, manau, būtų daug nusiskundimų. Nes mažai praktinės naudos iš to (KI, vyr., 24 m.). Net pusė vidurinės išsilavinimo grupės respondentų teigia, kad tarmės išlaikyti neverta visai: T: O jums negaila, pavyzdžiui, kad ta tarmė po truputį nyksta? R: Kažkaip neužsiciklinu... (PV, vyr., 30 m.).

Aukštesniojo išsilavinimo atstovai taip pat nepritaria nuomonei, kad tarmiškai kalba tik kaimo gyventojai arba neišsilavinę žmonės. Gimnazijos direktoriaus pavaduotojas teigia (44 m.)., kad Vilkaviškio ir jo apylinkių kalba visai nesiskiria, todėl populiarus stereotipas, kad tarmiškai kalba tik kaimiečiai, neturi pagrindo. Tas pats tyrimo dalyvis pabrėžia, kad vis dėlto yra tam tikra priešprieša tarp kaimo ir miestelio gyventojų: Čia tokio skirtumo didelio nėra. Tiesiog žmonėse jisai. Susižino, kad  kas iš kaimo, tai tik tada būna taip  (DP, vyr., 44 m.). 55 m. menininko teigimu, savo tarmę netgi labiau vertina išsilavinę žmonės: R: Tai aš tai taip ir skaitau, kad išsilavinęs tarmiškai daugiau naudoja. T: Bet tai jums neatrodo, kad tai yra senamadiška ir išėję iš mados kalbėti tarmiškai: suvalkietiškai, žemaitiškai? R: Neišėję, nee (M, vyr., 55 m.).

Išanalizavus respondentų nuostatas dėl suvalkiečių ir kitų tarmių, taip pat įdomu, kaip įvairų išsilavinimą įgiję žmonės vertina suvalkiečius, kurie vengia savos tarmės Suvalkijoje ir už jos ribų. Kaip matome žemiau pateiktoje lentelėje (žr. 31 lentelę), pusė pirmosios išsilavinimo grupės tyrimo dalyvių mano, kad jų kraštiečiai vengia kalbėti tarmiškai didmiestyje arba kituose etniniuose regionuose, nes ilgiau pagyvenę toje aplinkoje natūraliai prisitaiko prie nuolat girdimos kalbos. Kiti du respondentai teigia, kad greičiausiai tokį įgimtos kalbos išsižadėjimą lemia nuolat pašiepiama suvalkiečių tartis, įvairūs komentarai apie jų būdą. 
31 lentelė. Respondentų, gyvenančių Suvalkijoje, nuomonė, kodėl žmonės nekalba gimtąja tarme (išsilavinimo požiūriu)

	Išsilavinimas
	Kodėl žmonės nekalba gimtąja tarme?

	
	Ne Suvalkijoje
	Suvalkijoje

	
	Natūraliai prisitaiko prie naujos gyvenamosios vietos (miesto, kito etninio regiono)
	Nekalba dėl užgauliojimų, patyčių
	Nori pasirodyti geresniais, labiau išsilavinusiais, „miestiečiais“
	Yra neseniai grįžę iš kitos kalbinės aplinkos ir dar nespėjo persiorientuoti

	I (pradinis, vidurinis, profesinis) (4 resp.)
	2 (50 %)
	2 (50 %)
	3 (75 %)
	1 (25 %)

	II (aukštesnysis, aukštasis neuniversitetinis) (6 resp.)
	6 (100 %)
	0 (0 %)
	3 (50 %)
	3 (50 %)

	III (aukštasis universitetinis) (3 resp.)
	1 (33 %)
	2 (66 %)
	2 (66 %)
	1 (33 %)

	Iš viso:
	8 (69 %)
	4 (31 %)
	8 (62 %)
	5 (38 %)


Aukštesnįjį arba aukštąjį neuniversitetinį mokslą įgiję asmenys mano, kad žmonės, nebekalbantys gimtąja kalba, natūraliai prisitaiko prie gyvenamosios vietos. Vėlgi, tai galima sieti su įvairiomis šių žmonių profesijomis ir užimamomis pareigomis. Daugelis šios išsilavinimo grupės respondentų patys yra kurį laiką gyvenę ne Suvalkijoje, todėl tokie žmonių atsakymai susiję ir su jų asmenine patirtimi.

Didžioji dalis (66 %) universitetą baigusių tyrimo dalyvių (žr. 31 lentelę) labiau pritaria nuomonei, kad suvalkiečiai vengia kalbėti tarmiškai baimindamiesi įžeidžių komentarų. Svarbu paminėti, kad patys respondentai sau šios nuostatos netaiko, o tiesiog samprotauja apie priežastis, kurios galėtų nulemti tokį kraštiečių apsisprendimą. 

Toje pačioje lentelėje (žr. 31 lentelę) matome, kaip įvairaus išsilavinimo žmonės suvokia priežastis, kodėl suvalkiečiai nekalba arba stengiasi nekalbėti tarmiškai pačioje Suvalkijoje. 75 % žemiausią išsilavinimą įgijusių asmenų mano, kad tokie žmonės nori pasirodyti geresniais, labiau išsilavinusiais. Svarbu paminėti, kad visi pirmosios išsilavinimo grupės respondentai teigia vartojantys tarmę, todėl kraštiečių pasirinkimas nekalbėti suvalkietiškai pačioje Suvalkijoje, prieštarauja pirmosios grupės respondentų asmeninėms nuostatoms.

Vidurinės išsilavinimo grupės tiriamųjų nuomonės pasiskirsčiusios po lygiai. Tuo tarpu trečiosios išsilavinimo grupės respondentų dauguma mano, kad suvalkiečiai, kurie išsižada savos tarmės gimtajame kaime ar mieste (pavyzdžiui, Vilkaviškyje), tik nori pasirodyti tikrais miestiečiais. Galima daryti prielaidą, kad aukštąjį išsilavinimą įgiję respondentai geriau suvokia tarmės vartosenos sritis, todėl jiems visiškai nenatūralu, kai savo gimtajame krašte žmonės kalba perėmę kaunietišką tartį.

Įdomu, kad galiausiai paklausus, kaip respondentai vertina suvalkiečius, nebekalbančius tarmiškai, išryškėjo dvi labai aiškios nuomonės (žr. 32 lentelę): 46 % tiriamųjų šį reiškinį vertina neutraliai, tiek pat atsakiusiųjų mano, kad tokie žmonės yra savos kalbos ir krašto išdavikai. Kaip matome aukščiau pateiktoje lentelėje (žr. 32 lentelę), pirmosios išsilavinimo grupės atstovai labiau linkę smerkti tokius žmones, didžioji dalis vidurinės ir trečiosios išsilavinimo grupės tyrimo dalyviai į šį reiškinį žiūri atlaidžiau ir vertina neutraliai. Tik vienas antrosios išsilavinimo grupės respondentas savos tarmės išsižadėjimą vertina teigiamai, tačiau šis atvejis yra visiška išimtis.

32  lentelė. Respondentų, gyvenančių Suvalkijoje, nuomonė apie savos tarmės išsižadėjimą (išsilavinimo požiūriu)

	Kaip vertinate suvalkiečius, kurie vengia kalbėti arba visai nebekalba gimtąja tarme?

	Išsilavinimo grupė
	Teigiamai (pagirtina, jeigu žmogus sugebėjo išmokti kalbėti „taisyklingai“)
	Neutraliai (man nesvarbu, kaip žmogus kalba)
	Neigiamai (tokie žmonės yra savo krašto ir savos kalbos išdavikai)

	I (pradinis, vidurinis, profesinis) (4 resp.)
	0 (0 %)
	1 (25 %)
	3 (75 %)

	II (aukštesnysis, aukštasis neuniversitetinis) (6 resp.)
	1 (17 %)
	3 (50 %)
	2 (33 %)

	III (aukštasis universitetinis) (3 resp.)
	0 (0 %)
	2 (66 %)
	1 (33 %)

	Iš viso:
	1 (8 %)
	6 (46 %)
	6 (46 %)


Apibendrinant galima teigti, kad didžioji dalis ne universitetą baigusių tyrimo dalyvių pritaria nuomonei, jog prisitaikyti prie kasdien girdimos kalbos yra visiškai natūralu. Daugelis universitetą baigusių tyrimo dalyvių teigia, kad suvalkiečiai vengia kalbėti tarmiškai, nes nenori girdėti įžeidžių komentarų apie savo kalbą. Suvalkiečiai, kurie vengia savo tarmės Suvalkijoje, žemiausią ir aukščiausią išsilavinimą įgijusių asmenų nuomone,  nori pasirodyti geresniais, labiau išsilavinusiais. Žemiausio išsilavinimo grupės atstovai labiau linkę smerkti vengiančius kalbėti tarmiškai suvalkiečius, o didžioji dalis vidurinės ir trečiosios išsilavinimo grupės tyrimo dalyvių šį reiškinį vertina atlaidžiau.
Taigi aukštesnįjį išsilavinimą įgiję respondentai labiausiai linkę savo tarmę vertinti netiesiogiai: kai sava, tai sunku pasakyti. Žemiausio ir aukščiausio išsilavinimo tyrimo dalyviams jų tarmė patinka ir skamba gražiai. Daugelis pirmosios išsilavinimo grupės tiriamųjų teigia, kad suvalkiečių tarmė yra tolygi rašto kalbai. Galbūt todėl šie respondentai tikina, kad suvalkiečių tarmę išsaugoti tikrai verta. Didesnė dalis aukštesniojo ir universitetinio išsilavinimo atstovų mano, kad tarmę kažkiek saugoti verta (pavyzdžiui, pamokų metu supažindinti vaikus su įvairiomis tarmėmis), bet labai stengtis, kad vaikai kalbėtų tarmiškai neverta.
Žemiausio išsilavinimo atstovai tikina, kad dažniausiai atpažinę suvalkiečius žmonės komentuoja suvalkietišką šykštumą. Likę respondentai labiau linkę manyti, kad vis dėlto daugelis komentarų būna susiję ir su kalba: žmonės bando pašiepiamai suvalkietiška intonacija iš tarti vieną kitą žodį, prašo dar pakalbėti pačius suvalkiečius.
Žemiausio išsilavinimo respondentai žemaičių tarmę laiko labiau nesuprantama, netaisyklinga. Jiems malonesnė dzūkų ir aukštaičių kalba. Aukštesnįjį išsilavinimą įgiję respondentai pabrėžia, kad senesnių dzūkų kalba, kaip ir žemaičių tarmė, gali būti nesuprantama suvalkiečiui. 
Suvalkiečių ir kitos tarmės: apibendrinimas

Vertindami tarmes, suvalkiečiai akcentuoja nesuprantamą žemaičių ir švelnią dzūkų tarmę, o savo kalbos atmainą daugeliui įvertinti sunku, nes ji per daug kasdieniška ir nuolat girdima.
Kitų etninių regionų gyventojai suvalkiečius atskiria ir dažnai tai pakomentuoja. Vyresni nei 50 m. respondentai (daugiausiai žemesnį išsilavinimą įgijusios moterys) tikina, kad dažniausiai pabrėžiama ne suvalkiečių tarmė, o stereotipiškai šiam kraštui priskiriama būdo savybė – „skūpumas“. Jaunesni nei 50 m. tyrimo dalyviai (daugiausiai aukštesnįjį arba universitetinį išsilavinimą įgiję vyrai) labiau linkę manyti priešingai: žmonės, atpažinę vilkaviškiečius, stengiasi pakartoti kokį nors žodį suvalkietiška intonacija, prašo pakalbėti daugiau. Vis dėlto galima teigti, kad suvalkiečiai įvairiems komentarams nėra jautrūs ir įžeidžiai nereaguoja. 

Tyrimo dalyvių nuomonė apie tarmių puoselėjimą ir išsaugojimą skiriasi. Jauniausieji tikina, kad suvalkiečių tarmę išsaugoti būtų gražu, bet tikrai neprivaloma: tarmė labiau asocijuojasi su istorija, tačiau jokios praktinės naudos neteikia. Tarmės puoselėjimui labiau pritaria vyresnės nei 30 m. moterys, manančios, kad tarmė – tai senolių palikimas, tradicija. Daugelis pradinį, vidurinį ir profesinį išsilavinimą įgijusių respondentų mano, kad suvalkiečių tarmė yra tolygi rašto kalbai. Galbūt todėl šie respondentai tikina, jog suvalkiečių tarmę išsaugoti tikrai verta.
Apskirtai savos tarmės išsižadėjimą respondentai vertina dvejopai: tyrimo dalyviai iki 50 m. kalbai neteikia didesnės reikšmės ir šį reiškinį vertina neutraliai, o vyriausieji piktinasi ir laiko tokius žmonės savos kalbos išdavikais. Neutralus vertinimas būdingesnis vyrams ir labiau išsilavinusiems žmonėms, nei moterims ir žemiausio išsilavinimo tyrimo dalyviams.
Taip pat paaiškėjo, kad nė vienas respondentas nepritaria paplitusiai nuomonei, jog tarmiškai kalba menkiau išsilavinę žmonės arba kaimo gyventojai. Vyrai šiuo požiūriu išsamiau ir detaliau kalbėjo apie įvairius stereotipinius atvejus. Jų teigimu, negalima sieti tarmės su menkesniu išsilavinimu, nes aukštąjį mokslą baigusieji taip pat noriai ją vartoja.
2.4. Suvalkiečių tarmė ir bendrinė kalba
Analizuojant suvalkiečių kalbines nuostatas, įdomu išsiaiškinti, kaip tyrimo dalyviai atskiria dviejų kalbos atmainų – tarmės ir bendrinės kalbos – vartosenos sritis. Taip pat aptariamas rašytinis tarmės variantas.
2.4.1. Amžius
Šioje darbo dalyje analizuojama, kaip skirtingo amžiaus tyrimo dalyviai vertina tarmės vartoseną televizijoje ir rašto kalboje. Taip pat apžvelgiama, kaip respondentai suvokia tarmės ir bendrinės kalbos ryšį.

Kaip paaiškėjo iš atliktų interviu, pirmosios amžiaus grupės respondentai sutinka, kad televizijoje, laikraščiuose turėtų būti vartojama bendrinė kalba, nes ją supranta visų etninių regionų gyventojai: Per televiziją aišku bendrine reikia, kad visi suprastų. Nes jeigu ten koks žemaitis rimtas pakalbės, pusė Lietuvos nesupras gal (M, mot., 28 m.). Šiai nuomonei pritaria ir kalbininkas A. Girdenis. Bendrinė kalba, anot autoriaus, – „tai visos tautos viešojo gyvenimo kalba, daugeliu savo funkcijų ir ypatybių smarkiai nutolusi nuo tarmės, iš kurios išaugo“, o tarmės nėra pritaikytos oficialiajam bendravimui, nes trukdo susikalbėti skirtingų etninių regionų atstovams (Girdenis, 2000: 253). Tarmės vartosena žiniasklaidoje gali kitus piktinti žmones (KI, vyr., 24 m.). Vieno iš jauniausių tyrimo dalyvių teigimu, per televiziją girdima kalba netgi galėtų būti laikoma etalonu, kaip visi turime kalbėti: Irgi sakykim tokios laidos – pačiam, kaip pamoka, kaip reikėtų kalbėti teisingai (PV, vyr., 30 m.). Respondentai sutinka, kad vis dėlto galima kalbėti ne bendrine kalba pramoginėse laidose, kuriose nėra skelbiama būtina informacija: O tarmiškai daugiau tokiose pramoginėse laidose, aš manau. Kur neįpareigoja, nėra kažkokia informacija, kuri tau yra būtina, arba sakykim... Na bent jau man taip atrodo (PV, vyr., 30 m.).

Vidurinės amžiaus grupės tyrimo dalyviai taip pat pritaria, kad viešose laidose ir didžiuosiuose šalies laikraščiuose turėtų būti kalbama visiems Lietuvos gyventojams suprantama bendrine kalba: dabar va prašau žemaičiai net savo pasus nori turėt, nu ten sakau, žemaičių ta tokia jau, gal iš šitų visų keturių, žemaičių kalba jau kap ir daugiau išsiskiria. Jau daug tokių nežinomų yra žodžių. Tai jeigu žemaičiai savo kalba kalbėtų, tai nu tai mum būt sunku juos čia suprast. Bet va kada bendrine, nu tai jie irgi supranta (APV, vyr., 51 m.). Vis dėlto sutinkama, kad tarmiškai galima kalbėti ir informacinių laidų metu (pavyzdžiui, „Žinių“), tačiau taip gali elgtis ne žurnalistai ir laidų vedėjai, dirbantys televizijoje, o laidų svečiai, gatvėje kalbinami žmonės: Nu tai kaip sakiau, kažkaip stengiesi gal taip ne nepabrėžt... Nu taip stengiesi kalbėt gal... R: Ne nu tee gal jau reiktų ta bendrine ne... televizijoj gal... Nu aš nežinau, kaip, kokia kokia laida, pavyzdžiui. Pavyzdžiui, kalbina jeigu ten, nu tai gražu paklausyt tos tarmiškos kalbos, bet gal kada kaip vedantysis koks nu tai jau ten gal ta bendrine aš manyčiau (APV, vyr., 51 m.).
Vyriausi respondentai, gyvenantys Suvalkijoje, pripažįsta, kad net suvalkiečių tarmė išsiskiria, kai ja kalba televizijos laidų atstovai: Tai, kad skiriasi žmogus, kuris... nu galbūt politikai gal ir labiau rėžtų ausį, nes jau, pavyzdžiui, suvalkietiškai kalba per televizorių, jau iš karto pažįsti, kad kalba iš Marijampolės arba nuo Vilkaviškio. Jau kaip ir skiriasi... (R, mot., 65 m.). Nu tai aš, pavyzdžiui, mūsų kalba išsiskiria iš visų. Dabar, pavyzdžiui, Irūna ta kalba iš Marijampolės, tai va ir kalba, ir skiriasi ta kalba visų žurnalistų (V, mot., 67 m.). Paklausti, ar galima vartoti tarmę žiniasklaidoje ir televizijos eteryje, tyrimo dalyviai nesutaria. Daugelis vyresnių tyrimo dalyvių mano, kad geriau viešų laidų metu kalbėti bendrine kalba, nes tada nekyla jokių nesusipratimų, susijusių su informacijos suvokimu, tačiau būta ir tokios nuomonės, kad suvalkiečių kalba ir taip yra visiems suprantama, todėl ją vartoti televizijos eteryje visiškai galima: T: Nelabai eina suprast. O tai jūs galvojat, kad suvalkietiškai galima kalbėt, nes ji tokia visiem aiški, visi gali ją suprast? R: Teip (V, mot., 67 m.).

Kaip teigia pirmosios amžiaus grupės tyrimo dalyviai, mokykloje pertraukų metu mokinių kalba nebuvo kontroliuojama. Daugelis mokytojų visai nekreipė dėmesio į savo mokinių kalbą. Tai, anot jauniausių tyrimo dalyvių, buvo svarbu tik lietuvių kalbos mokytojai: Aš atsimenu, kad mokytoja per lietuvių kalbos pamokas mokė bendrine kalba. T: Pati irgi mokė bendrine? R: Taip. T: Mhm, ir nebūdavo taip, kad jeigu jūs kalbėdavot tarmiškai, jinai jumis kažkaip pataiso? Ar jin tiesiog pati kalbėjo bendrine kalba ir per tą pradėjot mokytis bendrinės kalbos? R: Man atrodo, aš tiksliai neatsimenu, bet jinai mus pataisydavo, jeigu mes ne taip šnekėdavom. Arba būdavo net mum patiem įdomu ar teisingai mes šnekam. Ir klausdavom, mokytoja, ar tas žodis taip tariamas, ar kitaip, ar jis iš viso vartojamas? (VA, mot., 25 m.). 
Antrosios amžiaus grupės tyrimo dalyviai taip pat teigia, kad pačių mokytojų kalba nesiskyrė nuo mokinių, tačiau rašto kalba buvo griežtai bendrinė: T: Bet apskritai mokykloj tai visi tarmiškai kalbėdavo: ir mokytojai, ir mokiniai? R: Suvalkietiškai kalbėjo, o kai rašėm, tada termiškai (T, vyr., 47 m.). Keletas respondentų pastebi, kad mokyklose dirbo mokytojų ir iš kitų etninių regionų, todėl vietiniai mokytojai šiek tiek derinosi kalbėti bendrine kalba: Nu kaip, mokytojų buvo irgi ne ne visi čia Suvalkijos. Būdavo, buvo ir iš Aukštaitijos, ir buvo ir rusų tautybės, bet lietuviškai kalbėjo. Nu taip jau kad grynai pabrėžtinai suvalkietiškai, tai gal stengdavosi taip jau labiau bendrine kalba (APV, vyr., 51 m.).
Priešingai nei kitų grupių tyrimo dalyviai, vyriausieji respondentai tikina, kad nei jų, nei dabartinių mokinių kalbos mokytojai (net lietuvių kalbos) nekontroliavo: T: Bet būdavo per lietuvių kalbos pamokas, kai literatūrą reikėdavo skaityt ir mokytoja nesakydavo, kad per lietuvių kalbos pamoką geriau kalbėkit bendrine kalba? Arba pataisydavo, jeigu, ką tarmiškai pasakydavot? R: Tee nesakydavo, mes kalbėt kalbėdavom, o rašyt rašydavom jau kap reikėdavo. Va, ir su tom bendratim ir su viskuo jau reikėdavo rašyt taisyklingai. O kalbėt tai mes čia kalbam, maa atrodo, netaisyklingai. Ką aš žinau tep... (Ū, mot., 62 m.). Kaip matome iš pateikto pavyzdžio, suvalkiečių tarmė puikiai gyvavo kaip šnekamoji kalba, tačiau rašytinis variantas vis dėlto buvo bendrinė kalba. Pats mokytojų kolektyvas taip pat bendravo sau įprasta – suvalkiečių – tarme: Lietuvių, tarp kitko, lietuvių mokytoja tai ji buvo labai, kaip aš prisimenu, mokytoja Petrulienė, tai jinai buvo labai tokia nu gryna suvalkietė ir jos ta kalba pamokoj: „nu žinot, vaikai, jau man tai taip nebus pamokoj, nes ant palinkusios liepos visos ožkos myžčioja“. Va taip, tai jau čia grynai suvalkietiškai skaitosi „būkit ramūs, klausykit“, ir ji labai nevengdavo kalbėt ypatingai suvalkietiškai, senovinius žodžius, va (R, mot., 65 m.).
Kaip paaiškėjo iš atkiltų interviu, suvalkiečiams nuo mokyklos laikų įdiegtas suvalkiečių tarmės, kaip bendrinės kalbos pamato, prestižas: suvalkiečių kalba nėra labai nutolus nuo bendrinės kalbos (M, mot., 28 m.). Mum lietuvių mokytoja sakydavo, kad mum labai pasisekė, kad esam suvalkiečiai, nes suvalkiečiai šneka taip, kaip rašo. Mes tai džiaugiamės tuo, kad mūsų kalba yra taisyklingiausia (M, mot., 28 m.). Kaip teigia         L. Grumadienė, maždaug prieš kelis dešimtmečius Lietuvoje didžiausias dėmesys buvo sutelktas į bendrinės kalbos mokymą, o vakarų aukštaičių kauniškių – suvalkiečių – tarmė  akcentuota kaip taisyklingiausia (Grumadienė, 2005: 33). Taigi ir paklausti, ar tarmė trukdo gerai išmokti bendrinę kalbą, pirmosios amžiaus grupės respondentai vienareikšmiai atsakė, kad jų tarmė tikrai padeda (žr. 33 lentelę): viskas mum labai paprasta. Suvalkiečiai daugmaž rašo taisyklinga lietuvių kalba (KI, vyr., 24 m.). Mum rašyt lengviau negu kitiem. Mes viską girdim, atrodo, o kaip kiti negali girdėt, net nuostaba kyla. Mum kirčiavimas labai gerai (M, mot., 28 m.). Kaip pavyzdys, kai tarmė trukdo išmokti bendrinę kalbą, pateikiami žemaičiai: Žemaičiam tai jau yra didelė problema iš tikrųjų. Jeigu į Žemaitiją nuvažiuosi, tai tenai pasiskųs, kad turi dvi kalbas mokytis [juokiasi] (KI, vyr., 24 m.). 

33 lentelė. Respondentų, gyvenančių Suvalkijoje, nuomonė ar tarmė padeda išmokti bendrinę kalbą (amžiaus požiūriu)

	Amžiaus grupė
	Tarmė padeda ar trukdo išmokti bendrinę kalbą?

	
	Suvalkiečių tarmė padeda
	Kitos tarmės tikrai trukdo

	I (20–30 m.)
	4 (100 %)
	2 (50 %)

	II (31–54 m.)
	4 (80 %)
	1 (20 %)

	III (55–70 m.)
	4 (100 %)
	0 (0 %)

	Iš viso:
	12 (92 %)
	3 (23 %)


Vidurinės amžiaus grupės tyrimo dalyvių dauguma (80 %) taip pat mano, kad gimtoji tarmė padeda išmokti bendrinę kalbą: Nu tai aš manau, nesunku, kodėl taip? Nu jiem sunkiau, gal tiem žemaičiam, nes jie jau yra tokia daugiau gal... nu tikrai jau ta tarmė tokia... O kai suvalkiečių, tai... Jo, jo, jo jo... Nėra per daug sunku mum. Žemaičiui gal ten... Tikram žemaičiui gal ir sunkiau (APV, vyr., 51 m.). Vėlgi, žemaičių kalba pateikiama kaip pavyzdys, kai išmokti norminės kalbos variantą būna daug sunkiau. Vienas iš šios grupės respondentų mano, kad tarmė visiškai nesusijusi su tuo, kaip greitai ir lengvai išmokstama bendrinė kalba: Jeigu mokiniai mokykloj mokosi lietuvių kalbos, literatūros ir rašyti, tai aišku savaime rašys pagal abėcėlę. Jie, nesvarbu, kad tu ten tari „kieturiadiešimt“, bet „kieturiasdiešimt“ nerašysi. Rašysi „keturiasdešimt“ ir viskas. Viena kalba yra, o kitas – rašymas. Va dabar anglų kalba – vienap taria, o kitaip rašai (T, vyr., 47 m.). Respondentas mano, kad mokykloje bendrinės kalbos gali išmokti bet kurio etninio regiono atstovas.

Trečiosios amžiaus grupės respondentai mano, kad jeigu jau žemaičiai išmoksta kalbėti bendrine kalba, vadinasi tarmė tikrai netrukdo šiam procesui: Nu bet, kad ir te (Žemaitijoje – aut. past.) išmoksta vaikai, tai reiškia, skaitau, nelabai (M, vyr., 55 m.). T: Bet ar sunku išmokti tą bendrinę kalbą? R: Nu man atrodo, kad nesunku. Nu tik ir kalba per televizorių visada, ir tų žemaičių kalba ir visus eina suprast.  T: Tai, žodžiu, tarmės mokėjimas visiškai netrukdo išmokt bendrinę kalbą.  R: Ne, tikrai ne (Ū, mot., 62 m.). Respondentai taip pat pabrėžia, kad suvalkiečių kalba beveik nesiskiria nuo norminės kalbos rašysenos: R: Rašo tep, kaip suvalkiečiai kalba. Aš taip suprantu. Rašytinė kalba. Gal aš ne taip... (V, mot., 67 m.), todėl reikia tik priprasti tarti be suvalkietiškos intonacijos: Nu tai jau čia reikia tą liežiuvį pripratint kažkiek tai, nu kaip, pasimokyt. T: Tai visgi gal biškį trukdo? R: Nu tai be abejo. Bet jau kai per televizorių kalba, aš viską galiu suprast. Tie laidų vedėjai būtent, tai tikrai viską eina suprast (V, mot., 67 m.).

Kaip matome žemiau pateiktoje lentelėje (žr. 34 lentelę), tik vidurinės amžiaus grupės respondentai teigia visada rašantys tik bendrine kalba: T: O jūs, pavyzdžiui, kai rašot sms‘sus  arba laiškus kokius elektroninius ar būna, kad kartais kokių žodžių tarmiškų įrašot? R: Nu ne, čia jau rašysena neįsirašo. T: Grynai ta bendrine kalba rašot? R: Bendrinė jau yra literatūroj, jau mokeisi viskas. Kažkaip tai neparašysi „kieturiadešimt“... T: O vat kaip sakot „kap“? R: „Kap, tep“ – ne, nee. Čia tai yra nu žodis, teip, kai pasakai (T, vyr., 47 m.). Stengiuosi lietuviškai jau rašyti. O šiaip lietuviškai kalbi ir rašai taisyklingai... (DP, vyr., 44 m.). 
34 lentelė. Respondentų, gyvenančių  Suvalkijoje, rašto kalba (amžiaus požiūriu)

	Amžiaus požiūriu
	Kaip rašote?

	
	Rašau tik bendrine kalba
	Kartais dėl juoko, tekstui pagražinti įpinu tarmiškų žodžių
	Visada natūraliai vartoju tarmiškus žodžius

	I (20–30 m.)
	3 (75 %)
	1 (25 %)
	0 (0 %)

	II (31–54 m.)
	5 (100 %)
	0 (0 %)
	0 (0 %)

	III (55–70 m.)
	2 (50 %)
	1 (25 %)
	1 (25 %)

	Iš viso:
	10 (77 %)
	2 (15 %)
	1 (8 %)


Pusė jauniausios ir vyriausios amžiaus grupės tyrimo dalyvių atsakymai nesiskiria. Didesnė dalis šių respondentų visada rašto kalboje vartoja tik bendrinę kalbą, tačiau likusiųjų kalbos vartosena rašte taip pat išsiskiria (žr. 32 lentelę). Po vieną respondentą iš jauniausios ir vyriausios amžiaus grupės teigia, kad kartais įterpia tarmiškų žodžių (arba užrašo žodį pagal suvalkietišką tartį ištęsdami kai kuriuos balsius): T: Mhm, o jūs pats kai rašot kokius ten sms‘us arba laiškus elektroninius nebūna, kad įvedat tų suvalkizmų kokių nors? R: Kai kada. Kai kada būna, bet čia specialiai. T: Tyčia, ane? R: Kaip šaržą.  T: Tiesiog nu kaip, nežinau, „ant bajerio“? R: Nu kažkas tokio. Bendram jumorui palaikyt (PV, vyr., 30 m.). T: O, pavyzdžiui, kai va rašot sms‘sus, žinutes trumpąsias, elektroninius laiškus ar šiaip laiškus, ar jūs naudojat tarmiškus suvalkietiškus žodžius? R: Nu, vieną kitą panaudoju. Man yra gražu. T: Senus žodžius gražu panaudot? R: Taip, pagražini tą sms‘ą [juokiasi]. T: Pagyvini kalbą, ar ne? R: Nu, taip (M., vyr., 55 m.). Kaip matome iš pateiktų pavyzdžių, respondentai tai daro sąmoningai dėl juoko arba norėdami pagražinti, pagyvinti tekstą. Tik viena respondentė iš visų apklaustųjų (iš vyriausios amžiaus grupės) teigia visada rašte nevengianti suvalkietiškų žodžių: R: Nu naudojam. Aj, daugiau gal kalbant, o jau rašytiniuos šaltiniuos tai nelabai. Bet dar irgi taip bendraujant, dabar kai kompiuteriu rašau laiškus dukrai, tai nevengiu tokių išsireiškimų. T: Tai, pavyzdžiui, kaip rašot sveikinimus, tostus, tai irgi viskas plaukia iš jūsų, taip sakant, suvalkietiškai, nemąstant? R: Nu taip, ką aš žinau? Yra tokių va pasakymų. Saldžialiežiaut nu kiek gali? T: Mhm, tai jūs minėjot, kad tarmiškai rašot net ir laiškus dukrai, ar ne? R: Taip. T: O, pavyzdžiui, sms žinutes? R: Ir šita, nu, kaip kalbi, taip ir rašai. „Nu, mergele“... [juokiasi] (R, mot., 65 m.).

Tai, kad suvalkiečių tarmė, anot respondentų neatsispindi rašte, lemia ir tarminių tekstų trūkumą vietiniuose laikraščiuose. Daugelis respondentų teigia, kad nėra matę suvalkiečių tarme parašytų tekstų. Tik keli tyrimo dalyviai iš įvairių amžiaus grupių pastebi, kad visgi, užrašant gyvąją kalbą, vietiniame „Santakos“ laikraštyje tarminiai elementai akivaizdūs: „Santaką“ paimk, eilėraščiai tų pačių vilkaviškiečių rašyti, nuu, gal taip ryškiai nėra, bet vienas kitas žodis išsprūsta  (PV, vyr., 30 m.).Kaip va kalbina žmones, dabar mūsų šitoj „Santakoj“, tai manyčiau, kad... Tikrai galima pajust, kad čia tas laikraštis yra Suvalkijoj leidžiamas, o ne, ne Žemaitijoj (P, mot., 50 m.). Būna kai pasisakymai, tarkim, gyventojų, kai apklausa. T: Straipsniai patys bendrine kalba, o ką sako gyventojai?.. R: Netaisyta, jo, būna būna tokie, išlenda  (R, mot., 65 m.). Taigi apibendrinant galima teigti, kad suvalkiečių tarmė gyvuoja sakytinėje kalboje, tačiau, kaip rašytinis variantas nėra vartojama.

Apibendrinant galima teigti, kad daugelis tyrimo dalyvių sutinka, jot televizijos laidų metu reikia kalbėti bendrine kalba. Pagrindine to priežastimi respondentai įvardija tai, kad televizijos laidų metu perduodama informacija turi būti suprantama visų etninių regionų gyventojams. Vis dėlto, vilkaviškiečiai išskiria tam tikrus atvejus, kai tarminis kalbėjimas televizijoje gali būti toleruojamas: 1) pramoginėse laidose (jauniausių tyrimo dalyvių nuomonė), 2) informacinių laidų metu (pavyzdžiui, „Panoramoje“), tačiau taip gali elgtis ne žurnalistai ir laidų vedėjai, dirbantys televizijoje, o laidų svečiai, gatvėje kalbinami žmonės. Dalis vyriausiųjų tikina, kad suvalkiečių kalbą supranta visi (nes ji nesiskiria nuo rašytinės kalbos varianto), todėl suvalkietiškai, priešingai nei žemaitiškai ar dzūkiškai, televizijos eteryje kalbėti galima.

Respondentų kalbos mokykloje niekas nekontroliavo. Tik per lietuvių kalbos pamokas mokytoja labiau reikalaudavo rašyti bendrine kalba. Vyresni tyrimo dalyviai (daugiau nei 50 m.). tikina, kad jų pačių ir juos mokiusių mokytojų kalba visiškai nesiskyrė: net lietuvių kalbos mokytoja kalbėjo aiškiai suvalkietiškai.

Visi respondentai tikina, kad jų gimtoji tarmė tikrai netrukdo išmokti bendrinę kalbą, nes yra laikoma norminio kalbos varianto pamatu. Vis dėlto tiriamieji sutinka, kad kitos tarmės (daugiausiai akcentuota žemaičių) gali trukdyti, nes jose yra daug nesuprantamų tarminių žodžių, bendrinės kalbos žodžių kirčiavimas taip pat skiriasi.

Tik vidurinės amžiaus grupės respondentai teigia visada rašantys tik bendrine kalba. Kitose tiriamųjų grupėse esama žmonių, kurie vartoja tarmines ypatybes (pavyzdžiui, leksiką) norėdami pagražinti, pagyvinti kalbą, suteikti jai šmaikštumo. Joks ypatingas suvalkietiško kalbos raštas neatsispindi ir regioninėje spaudoje.

2.4.2. Lytis
Šiame skyriuje aptariama, kaip vyrai ir moterys vertina tarmės ir bendrinės kalbos santykį.

Išanalizavus respondentų interviu paaiškėjo, kad visi tyrime dalyvaujantys vyrai pritaria, jog kiekvienas žmogus turi teisę kalbėti, kaip jam patinka arba kaip jis moka, tačiau dirbantieji televizijos eteryje turėtų kalbėti bendrine kalba: Na, tai televizijoj, aišku, ar radijuje bendrine (KI, vyr., 24 m.). Anot apklaustų vyrų, televizijos laidų vedėjų kalba turėtų būti laikoma etalonine, todėl tarmiškai galima kalbėti tik pramoginėse laidose, kur informacijos perdavimas nėra svarbiausias programos tikslas: O tarmiškai daugiau tokiose pramoginėse laidose, aš manau. Kur neįpareigoja, nėra kažkokia informacija, kuri tau yra būtina, arba sakykim... (PV, vyr., 30 m.). 

Moterys iš esmės pritaria vyrų nuomonei. Respondentės teigia, kad televizijoje ir didžiuosiuose šalies laikraščiuose turėtų būti vartojama bendrinė kalba, nes ją supranta visų etninių regionų gyventojai: jeigu kiti nesupranta, ką jinai šneka, tai tu daryk taip, kad visi suprastų, ką tu šneki (VA, mot., 25 m.). Per televiziją aišku bendrine reikia, kad visi suprastų. Nes jeigu ten koks žemaitis rimtas pakalbės, pusė Lietuvos nesupras gal (M, mot., 28 m.). Tačiau tyrimo dalyvės vis dėlto pabrėžia, kad apskritai tarmė televizijos eteryje skambėti gali: Aišku, nežinai, koks požiūris žmonių į tas tarmes. Gal kitiem nepatinka, kad šneka, kiti norėtų, kad visur šnekėtų bendrine, o jeigu žmonės nesugeba bendrine kalba šnekėti, tai jie šneka tokia, kokia moka kalba. Nieko nepadarysi (VA, mot., 25 m.). Va rodo tuos „Miesteelių“ ten tą laidą apie tuos miestelius, tai va ten gali tas tarmes išgirst, bet tai irgi ne iš pačios žurnalistės, o iš tų žmonių, kurie klausinėja. Tai (M, mot., 53 m.). Kaip rodo pateikti pavyzdžiai, tarmiškai kalbančių laidos dalyvių arba pašnekovų taisyti nereikėtų, nes bendrinė kalba, moterų nuomone, išskirtinai privaloma nuolat viešai kalbantiems žmonėms. 

Galima teigti, kad vyrų kalbos mokykloje pertraukų metu niekas nekontroliavo: T: Bet apskritai mokykloj tai visi tarmiškai kalbėdavo: ir mokytojai, ir mokiniai? R: Suvalkietiškai. R: Suvalkietiškai kalbėjo, o kai rašėm, tada termiškai (T, vyr., 47 m.). Ne, ne, tokių nebuvo, kad ten ne taip kalbi, nebuvo... (APV, vyr., 51 m.)., tačiau pamokų metu patys mokytojai kalbėjo labiau bendrine kalba (galima daryti prielaidą, kad mokytojai tiesiog nevartojo senoviškų suvalkietiškų žodžių, tačiau suvalkietiškos tarties vis tiek neatsisakė): Mus visada mokindavo bendrine kalba kalbėt mokykloj. T: Netgi, kai šitoj Marijampolėj pabaigėt mokyklą? R: Taaip, taip. Tikrai mokytojai stengdavosi prie bendrinės kalbos. T: O ar tik per lietuvių kalbos pamokas, ar per apskritai ten visas, kokią matematiką, biologiją? R: Gal daugiau per lietuvių kalbos, aišku, mokytoja reikliausia būdavo, o kitose, sakykim, dėmesio nekreipdavom. (PV, vyr., 30 m.). Kadangi visi suvalkiečiai sutaria, kad jų kalba artimiausia/ tolygi rašto kalbai, galima daryti prielaidą, kad mokinių kalbos kontroliavimas galėjo apsiriboti tik taisyklinga rašyba.

Beveik visos moterys sutinka, kad mokykloje mokytojai nereikalavo kalbėti bendrine kalba, tačiau rašto kalboje tarminių variantų taip pat netoleravo. Pats mokytojų kolektyvas tarpusavyje bendravo įprastai – suvalkietiškai: Ne, nu gal skirtumo nėra.  Aš manyčiau, kad ne. Nes ir mokytoja va mūsų kartos... ir labai jinai taip taisyklingai... suvalkietiškai, be jokių... nors ir mokiusis Vilniuj, bet be jokio tokio pašalinio akcento (P, mot., 50 m.). Jeigu jis suvalkietis, tai vis tiek tos tarmės yra (M, mot., 53 m.). Tee nesakydavo, mes kalbėt kalbėdavom, o rašyt rašydavom jau kap reikėdavo. Va, ir su tom bendratim ir su viskuo jau reikėdavo rašyt taisyklingai (Ū, mot., 62 m.). Tik viena moteris teigia, kad mokykloje mokytojai (ypač lietuvių kalbos) reikalavo kalbėti bendrine kalba.

Kaip matome žemiau pateiktoje lentelėje (žr. 35 lentelę), tiek vyrai, tiek moterys sutinka, kad suvalkiečių tarmė visai netrukdo išmokti bendrinę kalbą. Kaip priešingas pavyzdys pateikiama žemaičių tarmė, kurios atstovams, respondentų nuomone, išmokti kalbėti taisyklinga bendrine kalba tikrai sunkiau. Įdomu, kad kai kurie apklausti vyrai tikina, kad tarmė apskritai negali nei trukdyti, nei padėti įsisavinti norminę kalbą: nu bet, kad ir te (Žemaitijoje – aut. past.) išmoksta vaikai, tai reiškia, skaitau, nelabai (M, vyr., 55 m.).

35 lentelė. Respondentų, gyvenančių Suvalkijoje, nuomonė ar tarmė padeda išmokti bendrinę kalbą (lyties požiūriu)

	Lytis
	Tarmė padeda ar trukdo išmokti bendrinę kalbą?

	
	Suvalkiečių tarmė padeda
	Kitos tarmės tikrai trukdo

	Moterys
	5 (71 %)
	2 (29 %)

	Vyrai
	5 (83 %)
	1 (17 %)

	Iš viso:
	10 (77 %)
	3 (23 %)


Daugelis moterų (86 %) teigia visada rašančios tik bendrine kalba (žr. 36 lentelę). Tačiau viena respondentė natūraliai savo rašto kalboje vartoja tarminius žodžius ir tik suvalkiečiams būdingus išsireiškimus. 67 % vyrų taip pat visada rašo tik bendrine kalba, kurios išmoko mokykloje. Du tyrimo dalyviai rašydami trumpąsias žinutes arba elektroninius laiškus tyčia įterpia suvalkietiškų žodžių, nes taip tekstą smagiau skaityti ne Suvalkijos gyventojams.

36 lentelė. Respondentų, gyvenančių Suvalkijoje, rašto kalba (lyties požiūriu)

	Lytis
	Kaip rašote?

	
	Rašau tik bendrine kalba
	Kartais dėl juoko įpinu tarmiškų žodžių
	Kai rašau artimiesiems arba draugams iš to paties regiono,  nevengiu tarmiškų žodžių

	Moterys
	6 (86 %)
	0 (0 %)
	1 (14 %)

	Vyrai
	4 (67 %)
	2 (33 %)
	0 (0 %)

	Iš viso:
	10 (77 %)
	2 (15 %)
	1 (8 %)


Apibendrinant galima teigti, kad moterų ir vyrų nuomonė apie tarmės vartoseną televizijoje nesiskiria. Visi tiriamieji sutinka, kad tarmiškai galima kalbėti tam tikrose laidose, kuriose nepateikiama svarbi informacija. Ne bendrine kalba taip pat gali kalbėti populiarių visų etninių regionų gyventojams skirtų laidų svečiai, pokalbių šou dalyviai, kurie oficialiai nedirba televizijoje. 

Tyrimo dalyviai sutinka, kad jų kalbos mokykloje nei pertraukų, nei pamokų metu niekas nekontroliavo. Mokytojai tarpusavyje taip pat bendravo tarmiškai, tačiau respondentai pabrėžia, kad lietuvių kalbos mokytoja, labiau nei kiti, buvo reiklesnė taisyklingai tyrimo dalyvių rašto kalbai. 

Respondentai mano, kad suvalkiečių tarmė mažai skiriasi nuo rašytinio bendrinės kalbos varianto, todėl visiškai netrukdo mokantis norminės kalbos. Tačiau apskritai šiuo atžvilgiu tarmė gali sukelti sunkumų, pavyzdžiui žemaičiams, kurie, anot, tyrimo dalyvių kirčiuoja visiškai kitaip ir turi daug nesuprantamų žodžių.

Beveik visi respondentai teigia rašantys tik bendrine kalba. Vis dėlto esama ir tokių, kurie kartais tarmiškų žodžių vartoja. Įdomu, kad moteris tai daro natūraliai rašydama savo šeimos nariams, o vyrai tarmiškais elementais siekia pagyvinti kalbą, prajuokinti skaitytoją. 

2.4.3. Išsilavinimas
Aukštojo universitetinio mokslo atstovai tikina, kad per televiziją turėtų būti kalbama tik bendrine kalba, nes įvairias tarmes supranta ne visų etninių regionų gyventojai: Per televiziją aišku bendrine reikia, kad visi suprastų. Nes jeigu ten koks žemaitis rimtas pakalbės, pusė Lietuvos nesupras gal (M, mot., 28 m.). Šios išsilavinimo grupės tyrimo dalyvis pabrėžia, kad laisvas tarmių vartojimas televizijos eteryje (pavyzdžiui, skaitant „Žinias”), gali sukelti žmonių nepasitenkinimą. Vis dėlto sutinkama, kad apskritai tarmės viešai skambėti gali, tačiau tam yra specialios laidos, kuriose norima atspindėti tikrąjį Lietuvos veidą, pavyzdžiui, laida „Miesteliai“. 

Aukštąjį neuniversitetinį ir aukštesnįjį mokslą baigę tyrimo dalyviai taip pat pritaria, kad televizijoje viešai turėtų būti kalbama bendrine kalba. Pagrindine to priežastimi įvardijamas paprasčiausias informacijos suprantamumas: Sakau, mes dzūkus gal suprasim, bet žemaičių, tikrų, tikrų senoviškos tos šnekos, tikrai mes nesuprasim (P, mot., 50 m.). Kolegiją baigusi viešbučio administratorė (25 m.) tikina, kad dirbantis televizijoje žmogus privalo įtikti plačiajam skoniui, todėl net ir ryškia tarme kalbantis būsimasis televizijos laidų vedėjas privalo išmokti kalbėti taisyklinga bendrine kalba: jeigu tu nesugebi persilaužt per save ir įtikt kažkam, tai kam tu eini į televiziją. Jeigu kiti nesupranta, ką jinai (Irūna Puzaraitė – aut. past.) šneka, tai tu daryk taip, kad visi suprastų, ką tu šneki  (VA, mot., 25 m.). Šios išsilavinimo grupės dalyviai taip pat pabrėžia, kad apskritai tarmiškai kalbėti televizijos eteryje galima: jeigu žmonės nesugeba bendrine kalba šnekėti, tai jie šneka tokia, kokia moka kalba. Nieko nepadarysi (VA, mot., 25 m.). Pavyzdžiui, kalbina jeigu ten, nu tai gražu paklausyt tos tarmiškos kalbos, bet gal kada kaip vedantysis koks nu tai jau ten gal ta bendrine aš manyčiau. (APV, vyr., 51 m.), tačiau tai leistina tik tarmiškai kalbantiems laidos svečiams, gatvėje kalbinamiems pašnekovams ir pramoginių laidų, neįpareigojančių pateikti svarbią informaciją, dalyviams.

Žemiausio išsilavinimo atstovai teigia, kad televizijoje be jokios abejonės galima kalbėti ir tarme: T: O, pavyzdžiui, jums atrodo, kad tinka kalbėti tarmiškai per televizorių, per pranešimus kažkokius viešus? R: Taip, taip (R, mot., 65 m.). Vis dėlto paklausti, ar suprastų tarmiškai kalbantį „Žinių“ vedėją žemaitį, šie respondentai savo atsakymą sukonkretino: T: Bet jeigu kalbėtų koks nors žemaitis, ar ne, tai jau jums keltų sunkumų? R: Nu ne visai gal eitų suprast... Nu gal viešai bendrine geriau… (R, mot., 65 m.).

Paklausti apie bendrinės kalbos mokymąsi, aukštojo universitetinio išsilavinimo atstovai tikina, kad suvalkiečių tarmė iš esmės padeda išmokti norminį kalbos variantą: Suvalkiečiam, manau, kad netrukdo (KI, vyr., 24 m.). T: Mhm, nu čia galima sakyt gal, kad tarmė netgi padeda išmokt tą bendrinę kalbą? R: Mūsų tarmė – taip (M, mot., 28 m.). Šie respondentai mano, kad tarminių žodelių (kap, tep) vartosena gali apsunkinti bendrinės kalbos mokymąsi tik labai ankstyvoje stadijoje: Gaal pas juos namuose vartoja tą kap, tap, kap, tep ir tiesiog jie taip įprato šnekėt ir dėl to tas dvibalsis... nesupranta, kodėl ten turi būt... (KI, vyr., 24 m.). Vis dėlto dvi iš trijų šio išsilavinimo grupės tyrimo dalyvių dirba mokytojomis ir pabrėžia, kad vaikai apskritai viską daug greičiau įsisavina, todėl tarminiai elementai mokinių kalboje didesnės reikšmės nesuteikia, kai reikia kalbėti ir rašyti taisyklingai. Svarbu paminėti, kad iš interviu paaiškėjo, jog kitos tarmės tikrai apsunkina bendrinės kalbos mokymąsi: Žemaičiam tai jau yra didelė problema iš tikrųjų. Jeigu į Žemaitiją nuvažiuosi, tai tenai pasiskųs, kad turi dvi kalbas mokytis [juokiasi] (KI, vyr., 24 m.). pas mus tai taip tikrai nelabai jaučiasi. Vaikai greičiau... Ir tas kirčiavimas, mies gi kirčiuojam pagal bendrinę kalbą (M, mot., 53 m.).

Daugelis aukštąjį neuniversitetinį arba aukštesnįjį mokslą baigusių žmonių teigia, kad jų gimtoji tarmė tikrai netrukdo mokytis bendrinės kalbos. Kadangi ši tarmė – bendrinės kalbos pamatas, tikri suvalkiečiai norminio kalbos varianto specialiai nesimoko, užtenka tiesiog šiek tiek pakoreguoti kasdien vartojamus žodelius: Aš tokios nuomonės, kad vis tiek ta mūsų suvalkiečių kalba arčiausiai bendrinės, tai mum kažkaip lengviau galbūt (PV, vyr., 30 m.). O kai suvalkiečių, tai... Jo, jo, jo jo... Nera per daug sunku mum. (APV, vyr., 51 m.). Nemanau. Nu taigi tos reikšmės tai vis tiek viskas... (P, mot., 50 m.). Beveik visi šios išsilavinimo grupės tyrimo dalyviai pabrėžia, kad žemaičiai bendrinės kalbos mokosi kaip atskiros kalbos: Aš manau, kokiam žemaičiui tikrai sunkiau išmokt [juokiasi] bendrinės kalbos. Vien jau kirčiavimas... (PV, vyr., 30 m.). Žemaičiui gal ten... Tikram žemaičiui gal ir sunkiau (APV, vyr., 51 m.). 

Pradinį, vidurinį ir profesinį išsilavinimą įgiję respondentai tikina, kad suvalkiečių tarmė tikrai netrukdo mokytis bendrinės kalbos. Kaip teigia tyrimo dalyviai, mūsų rašytinė kalba – suvalkiečių, nu. Rašo tep, kaip suvalkiečiai kalba. Reikia tą liežiuvį pripratint kažkiek tai, nu kaip, pasimokyt (V, mot., 67 m.). Taigi iš pateikto pavyzdžio matome, kad bendrinę kalbą šie respondentai suvokia kaip rašytinį kalbos variantą ir į tarties dalykus mažai atsižvelgia. 
Paaiškėjo, kad universitetą pabaigę asmenys rašo tik bendrine kalba ir jokiose situacijose savo tekstuose nebando parašyti pagal suvalkietišką intonaciją tariamų arba tarminių žodžių:  T: Oo jūs kada nors kai rašot sms žinutes, laiškus arba kažką, jūs kada nors tarmiškų ypatybių įpinat? R: Nu, nelabai. T: Daugiau bendrinė rašot? R: Jau labiau. Stengiuos iš viso parašyt be tų trumpinimų visokių, kaip jaunimas dabar įpratęs (M., mot., 53 m.). Kad suvalkiečiai rašytų kaip nors savo tarmiškai, tai tikrai ne. Suvalkiečiai daugmaž rašo taisyklinga lietuvių kalba (KI, vyr., 24 m.). Toks rašto variantas, anot respondentų, atsispindi ir Suvalkijoje leidžiamo laikraščio „Santaka“ tekstuose. 

Pusė vidurinės išsilavinimo grupės respondentų visada rašo tik bendrine kalba, kaip išmoko mokykloje: Stengiuosi lietuviškai jau rašyti. O šiaip lietuviškai kalbi ir rašai taisyklingai... (DP, vyr., 44 m.). Nee [juokiasi] tai rašai jau teisingai, kaip rašosi (APV, vyr., 51 m.). Nu žinutes ten maa, tee rašau nu kaip – literatūriškai (P, mot., 50 m.). Likę trys aukštesniojo išsilavinimo atstovai tikina kartais įterpiantys į savo rašomus tekstus vieną kitą tarminį žodį, tačiau to priežastys labai skirtingos. Viešbučio administratorė teigia, kad rašo tarminius žodelius, nes natūraliai kalbėdama juos vartoja, pardavimų vadybininkas tai daro norėdamas suteikti savo tekstams šmaikštumo, o 55 m. menininkas tarminius žodžius vartoja kalbai pagyvinti: Taip, jeigu aš nenatūraliai kalbėčiau, aš sms‘suose nerašyčiau (VA, mot., 25 m.). T: Mhm, o jūs pats kai rašot kokius ten sms‘us arba laiškus elektroninius nebūna, kad įvedat tų suvalkizmų kokių nors? R: Kai kada. Kai kada būna, bet čia specialiai. T: Tyčia, ane? R: Kaip šaržą. T: Tiesiog nu kaip, nežinau, „ant bajerio“? R: Nu kažkas tokio. Bendram jumorui palaikyt (PV, vyr., 30 m.). R: Nu, vieną kitą panaudoju. Man yra gražu. T: Senus žodžius gražu panaudot? R: Taip, pagražini tą sms‘ą [juokiasi]. T: Pagyvini kalbą, ar ne? R: Nu, taip (M., vyr., 55 m.).

Šio išsilavinimo respondentai teigia, kad kartais (ne kiekviename numeryje) vartant regioninius laikraščius (pavyzdžiui, „Santaką“), iš kalbos galima suprasti, kad laikraštis skirtas Suvalkijos krašto gyventojams: „Santaką“ paimk, eilėraščiai tų pačių vilkaviškiečių rašyti, nuu, gal taip ryškiai nėra, bet vienas kitas žodis išsprūsta  (PV, vyr., 30 m.). Kaip va kalbina žmones, dabar mūsų šitoj „Santakoj“, tai manyčiau, kad... Tikrai galima pajust, kad čia tas laikraštis yra Suvalkijoj leidžiamas, o ne, ne Žemaitijoj, ar... (P, mot., 50 m.).

Beveik visi žemiausio išsilavinimo atstovai teigia visada rašantys tik bendrine kalba: Jeigu mokiniai mokykloj mokosi lietuvių kalbos, literatūros ir rašyti, tai aišku savaime rašys pagal abėcėlę. Jie, nesvarbu, kad tu ten tari „kieturiadiešimt“, bet „kieturiasdiešimt“ nerašysi. Rašysi „keturiasdešimt“ ir viskas. Viena kalba yra, o kitas – rašymas (T, vyr., 47 m.). T: O jūs kai rašot žinutes, sveikinimus, laiškus, būna, kad tarmiškai ką nors įterpiat? Kokį ten „kap“? R: Ne, nee, jau rašom, tai rašom „kaip“. Ne „kap“, ne kap tariam.  T: Tai, žodžiu, skirias tą jūsų kalba nuo rašytinės? R: Jo, jo.  T: O kaip galvojat, kodėl taip yra? Nes mokykloj išmokė taisyklingai rašyt? R: Jo, tai nuo mokyklos laikų vis tiek tas visas toks...  T: Bet jūs vis tiek, kai gyvai bendraujat, sakot „kap“. R: „Kap“, jo. T: Bet rašot „kaip“? R: Jo, „kaip“. Kap laikaisi? T: O čia su visais taip? Vyrui kai žinutę rašot, kuris irgi suvalkietiškai kalba, vis tiek „kaip“? R: Jo, jo (Ū, mot., 62 m.). Vis dėlto viena tyrimo dalyvė pripažįsta, kad nors tarminės ypatybės labiau būdingos šnekamajai kalbai, ji nevengia savo regionui būdingų žodžių rašydama laiškus, sveikinimus ar trumpąsias žinutes: R: Nu naudojam. Aj, daugiau gal kalbant, bet dar irgi taip bendraujant, dabar kai kompiuteriu rašau laiškus dukrai, tai nevengiu tokių išsireiškimų. T: Tai, pavyzdžiui, kaip rašot sveikinimus, tostus, tai irgi viskas plaukia iš jūsų, taip sakant, suvalkietiškai, nemąstant? R: Nu taip, ką aš žinau? Yra tokių va pasakymų. Saldžialiežiaut nu kiek gali? T: Mhm, tai jūs minėjot, kad tarmiškai rašot net ir laiškus dukrai, ar ne? R: Taip. T: O, pavyzdžiui, sms žinutes? R: Ir šita, nu, kaip kalbi, taip ir rašai. „Nu, mergele“... [juokiasi] (R, mot., 65 m.). 

Žemiausio išsilavinimo atstovai tikina, kad spaudoje suvalkietiškų ypatybių galima aptikti tik netaisytoje kalbintų žmonių kalboje.

Universitetą baigę tyrimo dalyviai prisimena, kad mokykloje į jų asmeninę kalbą (tarmė ar bendrinė kalba) nebuvo kreipiama jokio dėmesio. Patys mokytojai galbūt šiek tiek ir taikydavosi prie bendrinės kalbos, tačiau vis dėlto sutinkama, kad jeigu jis suvalkietis, tai vis tiek tos tarmės yra (M, mot., 53 m.).. Taigi galima daryti prielaidą, kad mokytojai vartojo mažiau tarminių žodžių, tačiau suvalkietišką tartį buvo išlaikę. Visi tyrimo dalyviai iš mokytojų kolektyvo išskiria lietuvių kalbos mokytojus: jie, anot respondentų, labiausiai stengėsi kalbėti bendrine kalba.

Aukštąjį neuniversitetinį ir aukštesnįjį mokslą baigę respondentai tikina, kad jų kalba mokykloje pertraukų metu nebuvo kontroliuojama. Tik per lietuvių kalbos pamokas mokytoja kreipė daugiau dėmesio, kad vaikai kalbėtų ir rašytų taisyklingai: jinai mus pataisydavo, jeigu mes ne taip šnekėdavom. Arba būdavo net mum patiem įdomu ar teisingai mes šnekam. Ir klausdavom, mokytoja, ar tas žodis taip tariamas, ar kitaip, ar jis iš viso vartojamas? (VA, mot., 25 m.). Patys mokytojai pabrėžtinai suvalkietiškai tarpusavyje nekalbėjo, tačiau suvalkietiškas akcentas vis tiek buvo jaučiamas: nors ir mokiusis Vilniuj, bet be jokio tokio pašalinio akcento (P, mot., 50 m.).
Pirmosios išsilavinimo grupės tyrimo dalyviai pamena, kad jų kalbos niekas nekontroliuodavo nei pertraukų, nei pamokų metu. Vienintelis keliamas kalbai reikalavimas buvo taisyklinga rašto kalba:  T: Bet apskritai mokykloj tai visi tarmiškai kalbėdavo: ir mokytojai, ir mokiniai? R: Suvalkietiškai. R: Suvalkietiškai kalbėjo, o kai rašėm, tada termiškai (T, vyr., 47 m.). R: Tee nesakydavo, mes kalbėt kalbėdavom, o rašyt rašydavom jau kap reikėdavo. Va, ir su tom bendratim ir su viskuo jau reikėdavo rašyt taisyklingai (Ū, mot., 62 m.).

Galima teigti, kad respondentų atsakymai išsilavinimo aspektu skiriasi nedaug. Visi tyrimo dalyviai sutinka, kad tarmiškai televizijoje kalbėti galima, tačiau tai tinka tik pramoginiuose televizijos projektuose arba laidose apie tam tikrus etninius regionus bei jų gyventojus. 

Respondentai sutinka, kad viešai reikėtų stengtis kalbėti norminės kalbos variantu. Kaip teigia vilkaviškiečiai, jų tarmė visiškai netrukdo mokytis bendrinės kalbos, nes iš esmės nesiskiria nuo rašytinio literatūrinės kalbos varianto. 

Daugelis pradinį, vidurinį, profesinį, universitetinį ir dalis aukštesnįjį išsilavinimą įgijusių asmenų rašo tik bendrine kalba. Tačiau yra ir tokių respondentų, kurie kartais įterpia savo tarmei būdingų žodelių norėdami pagyvinti kalbą, pralinksminti skaitytoją. Tik viena respondentė (baigusi vidurinę mokyklą) tikina, kad niekada nevengia tarmiškų žodžių rašydama. 

Respondentų teigimu, mokykloje pamokų ar pertraukų metu jų kalbos niekas nekontroliavo, neliepė kalbėti labiau bendrine kalba. Kaip jau minėta ankstesniuose skyriuose, daugelis tyrimo dalyvių mano, jog jų tarmė – tai rašytinis bendrinės kalbos variantas ir teigia, kad ji visiškai netrukdo taisyklingai kalbėti normine kalba.
Tarmė ir bendrinė kalba: apibendrinimas
Beveik visi respondentai mano, kad televizijos laidų metu reikia kalbėti bendrine kalba, nes ją supranta bet kurio etninio regiono gyventojai. Vis dėlto, suvalkiečiai išskiria tam tikras situacijas, kai televizijoje galima kalbėti ir tarmiškai. Dalis vyriausiųjų tikina, kad suvalkiečių kalbą supranta visi (nes ji nesiskiria nuo rašytinės kalbos varianto), todėl suvalkietiškai, priešingai nei žemaitiškai ar dzūkiškai, televizijos eteryje kalbėti galima. 

Respondentų kalbos mokykloje niekas nekontroliavo. Tik per lietuvių kalbos pamokas mokytoja labiau reikalaudavo rašyti bendrine kalba. Vyresni tyrimo dalyviai (daugiau nei 50 m.). tikina, kad jų pačių ir juos mokiusių mokytojų kalba visiškai nesiskyrė: net lietuvių kalbos mokytoja kalbėjo aiškiai suvalkietiškai. 

Visi respondentai tikina, kad jų gimtoji tarmė tikrai netrukdo išmokti bendrinę kalbą, nes yra laikoma norminio kalbos varianto pamatu. Vis dėlto tiriamieji sutinka, kad kitos tarmės (daugiausiai akcentuota žemaičių) gali trukdyti, nes jose yra daug nesuprantamų tarminių žodžių, bendrinės kalbos žodžių kirčiavimas taip pat skiriasi. 

Tik vidurinės amžiaus grupės respondentai teigia visada rašantys tik bendrine kalba. Kitose tiriamųjų grupėse esama žmonių, kurie vartoja tarmines ypatybes (pavyzdžiui, leksiką). 

3. SUVALKIEČIŲ, GYVENANČIŲ KAUNE, KALBINĖS NUOSTATOS

Išanalizavus suvalkiečių, kurie gyvena Suvalkijoje, kalbines nuostatas, įdomu ar jų kraštiečiai, jau daugelį metų (nuo 4 iki 22 m.) apsistoję Kaune, šiuos dalykus vertina taip pat. Taigi toliau darbe analizuojama, kaip antroji respondentų grupė – Kaune gyvenantys suvalkiečiai –identifikuoja save, vertina savo, kitas tarmes ir bendrinę kalbą bei apibrėžia šių kalbos atmainų vartosenos sritis.

3.1. Tapatybė

Norint gerai suvokti respondentų kalbines nuostatas, pirmiausia svarbu išsiaiškinti jų tapatybę. Taigi šiame skyriuje analizuojama, kaip tyrimo dalyviai suvokia savo tautybę ir regioninę tapatybę. 

Suskaičiavus dažniausiai minimus respondentų atsakymus apie jų tautybę paaiškėjo, kad nebegyvenančių gimtajame tarminiame regione suvalkiečių atsakymai skiriasi nuo jau aprašytos respondentų grupės. Esminiu skirtumu galima laikyti tai, kad beveik visi tiriamieji (žr. 37 lentelę) lietuvių kalbą mini kaip vieną iš svarbiausių lietuviškumo aspektų: Lietuvė. Kalbu lietuviškai, gyvenu Lietuvoj, aplink tėvai lietuviai, visi supa lietuviai.... (F, mot., 41 m.). Bet bent jau kalba, pirmiausiai kalba, kultūra, nu aišku, kultūra skiriasi, kaip žinia, Lietuvoj yra daug grupių žmonių, tai gal prie daugumos nelabai būčiau prisiskirtinas. Be abejo (PT, vyr., 32 m.). Galima daryti prielaidą, kad gimimo ir gyvenamoji vieta ne taip sureikšminama, nes daugelis atsakiusiųjų jau seniai nebegyvena gimtojoje Suvalkijoje ir dabar savo namais laiko Kauną
. Be to, kai kurie tyrimo dalyviai (24 m. menininkas, 32 m. prekiautojas turguje, 26 m. socialinė darbuotoja) ne vienerius metus praleido gyvendami užsienyje. Galbūt tai padarė įtakos laisvesniam šių respondentų požiūriui gimimo, gyvenamosios vietos, kaip lietuviškumo dalies, aspektu. 

37 lentelė. Suvalkiečių, gyvenančių Kaune, tautybė: gimimo vieta, gyvenamoji vieta, tėvų kilmė, lietuvių kalba,  kultūra
 

	Respondentų atsakymai (%)
	Su kuo siejama lietuvių tautybė?

	
	Gimimo vieta
	Gyvenamoji vieta
	Tėvų kilmė (lietuviai)
	Lietuvių kalba
	Kultūra, tradicijos

	
	4 (50 %)
	5 (62 %)
	3 (38 %)
	7 (87 %)
	2 (50 %)


Svarbu paminėti, kad priešingai nei suvalkiečiai, gyvenantys Suvalkijoje, tyrimo dalyviai, gyvenantys Kaune akcentuoja lietuvių kultūrą, tradicijas, kaip vieną iš tautybę lemiančių elementų: R: Esu tradicinė lietuvė. T: Gali išsiplėsti? R: Mėgstu lietuviškus patiekalus, švenčiu lietuviškas šventes. (SD, mot., 26 m.) Jaučiuosi, kad aš lietuvis dėl to, kad įrašyta mano pase, ir kad kalbu lietuviškai, ir todėl, kad čia mano šaknys ir tradicijos lietuviškos (M, vyr., 24 m.). T. Lietuvė. Eee, ar galėtumėte paaiškinti, kodėl jūs laikote save tikra lietuve? Su kuo tai susiję? Su kalba gimtąja? R. Su, aha, su kalba, su kultūra, su, ištiktųjų, su teritorija turbūt. T. Mh. R. Kurioje gyvename (D, mot., 40 m.). Galima teigi, kad kultūra – kaip vertybė – daugiausiai susijusi su asmenine respondentų patirtimi: trys iš minėtų tyrimo dalyvių ne vienerius metus gyveno (socialinė darbuotoja tebegyvena) užsienio valstybėse, todėl pažino svetimas kultūras ir galėjo objektyviai įvertinti savąją. Kultūrą, kaip lietuviškumo dalį, mini ir etnologijos dėstytoja. 

Įdomu, kad nepaisant to, jog visų tiriamųjų tėvai – lietuviai ir tik vieno senelis yra rusas, šie respondentai tėvų tautybę mini rečiausiai (žr. 37 lentelę): Lietuvė. Kalbu lietuviškai, gyvenu Lietuvoj, aplink tėvai lietuviai, visi supa lietuviai.... (F, mot., 41 m.). Tai visiškai priešinga nuostata, kurią išsakė suvalkiečiai, gyvenantys Suvalkijoje. Galima daryti prielaidą, kad gimtajame regione likę suvalkiečiai gyvena netoli savo tėvų ir palaiko su jais artimą ryšį, taigi natūraliai akcentuoja tėvus, o išvažiavusieji į Kauną kasdien daugiau bendrauja su draugais, kolegomis iš įvairių etninių regionų.
Visišku išskirtinumu galima laikyti dar vieną lietuvių tautybę lemiantį veiksnį – odos spalvą (rasės požiūriu). 32 m. prekiautojas turguje tvirtina, kad jis jaučiasi tikru lietuviu dar ir dėl to, kad jo odos spalva tokia pati, kaip ir nuo senų laikų Lietuvos teritorijoje gyvenančių žmonių: Nu ta prasme, žmogus, gimęs, užaugęs čia, nu odos spalva irgi... Kad ir nebūkim rasistais ar kažkas tai, bet juodaodis lietuvis – mums dar toli iki to suvokimo (PT, vyr., 32 m.). Tai galima sieti su vyro įgytu išsilavinimu sociologijos srityje ir keliais metais, praleistais užsienyje. Respondentas teigia, kad lygiai taip pat, kaip Somalio gyventojas, gimęs Prancūzijoje, negali laikyti savęs tikru prancūzu, taip ir juodaodis, kuris teigia esantis lietuvis, nėra lygiareikšmis nuo seno Lietuvoje gyvenantiems lietuviams. Tyrimo dalyvis pabrėžia, kad Lietuvos visuomenė dar nėra pasiruošusi suvokti ryškių išvaizdos skirtumų (pavyzdžiui, afrikietiškų bruožų) turinčių žmonių, kaip lietuvių. 

38 lentelė. Suvalkiečių, gyvenančių Kaune, etninė tapatybė: gimtoji vieta ir tarmė 

	Respondentų atsakymai (%)
	Su kuo siejama etninė tapatybė?

	
	Gimtoji vieta
	Tarmė

	
	8 (100 %)
	2 (25 %)


Paklausti apie savo etninę tapatybę, visi respondentai teigė esantys suvalkiečiai, tačiau tai daugiausiai susiję su gimtuoju miestu arba apskritai gimtuoju kraštu – Suvalkija (žr. 38 lentelę): T: O jūsų jeigu paklausia „kas tu esi?“, tai pirma mintis, kuri ateina į galvą „aš esu lietuvė“ ar „aš esu suvalkietė“? R: Žiūrint kokiam kontekste klausia. Jeigu kažkas iš lietuvių, tai, ko gero, atsakau, kad šakietė, ne ko gero – tikrai atsakau, nes niekada nesakau, kad kaunietė. O jeigu kažkas iš užsienio kažkokių tai svečių ar draugų klausia, tai sakau, kad lietuvė. Nes Šakiai mažai kam ką nors sako... (TST S, mot., 31 m.) Aš ne iš Kauno, aš iš Suvalkijos. Nu aš save taip priskirčiau. O didžioji dalis mano bendraamžių ar dar kažko jau save priskiria kauniečiams. Ir aš galvoju, kad aš suvalkiete turbūt visą laiką būsiu, kiek aš begyvenčiau ar Kaune ar kitam mieste. Aš manau, šaknys mano yra iš čia (F, mot., 41 m.) Tik keli tyrimo dalyviai (po vieną iš abiejų amžiaus grupių) pripažino, kad tarmė jų etninei tapatybei taip pat svarbi: T: Oo, ar tu jautiesi suvalkiete? R: Be abejo jaučiuosi suvalkiete. Todėl, kad kartais irgi... Ta prasme, mano tarmė gal nėra tokia ryški, bet aš mėgstu panaudoti suvalkietiškų žodžių (SD, mot., 26 m.). Išanalizavus šių respondentų atsakymus, paaiškėjo, kad gimtoji suvalkiečių tarmė, kaip tapatybės dalis, minėtiems tyrimo dalyviams reikšminga ne vienodai. 32 m. vyriškiui jo kalbos išskirtinumas visada buvo svarbus (net 6 metus gyvendamas už Suvalkijos ribų respondentas vis dar kalba suvalkietiškai). O 26 m. socialine darbuotoja dirbanti mergina, įgijusi filologinį išsilavinimą, tik keli metus gyvenanti Norvegijoje pradėjo vertinti savo tarmę. Ji respondentei asocijuojasi su gimtaisiais namais ir artimaisiais. 
Taigi apibendrinant galima teigti, kad visi suvalkiečiai, gyvenantys ne Suvalkijoje, jaučiasi tikrais lietuviais. Skirtingai nei pirmoji tiriamųjų grupė (gyvenančių Suvalkijoje), respondentai svarbiausiu lietuviškumo bruožu įvardija lietuvių kalbą, mažiausiai akcentuoja tėvų tautybę. Nepriklausomai nuo amžiaus ar lyties, tyrimo dalyviai teigia esantys suvalkiečiai, tačiau tai labiau susiję su gimimo vieta, o ne su tarme.

3.2. Suvalkiečių tarmės vartosena ir paplitimas
Šiame skyriuje aptariama, kaip ir kokiose situacijose kalba patys respondentai. Analizuojama, ar suvalkiečių tarmę vartoja jaunimas.
39 lentelė. Respondentų, gyvenančių Kaune, asmeninė kalba 

	Respondentų atsakymai (%)
	Ar kalbate tarmiškai?

	
	Kalbu
	Moku kalbėti tarmiškai, bet dažniau kalbu bendrine kalba
	Kai iš šalies pasiklausau, suprantu, kad kalbu

	
	4 (50 %)
	3 (37 %)
	1 (13 %)


Tyrimo dalyvių atsakymai rodo, kad daugiau kaip pusė suvalkiečių, gyvenančių Kaune, visada kalba tarmiškai (žr. 39 lentelę). Svarbu paminėti, kad trys tyrimo dalyviai tikina, jog jų tarmė atsispindi daugiau per suvalkietišką tartį, ir jie šiam kraštui būdingus žodžius vartoja retai. Visišku išskirtinumu galima laikyti 41 m. finansininkės pasisakymus. Ši moteris tapatina gimtąją tarmę su bendrine kalba ir teigia, jog didmiestyje kalbama „sukultūrinta“ suvalkiečių tarme: T: Mhm, bet jūs, pavyzdžiui, grįžtat čia į Vilkaviškį, į šitus kraštus ir vis tiek jaučiat, kad žmonės stipriai kalba, kad... R: Mhm, gal kažkoks toksai grubesnis toks. Tą turi tokį, bet aš galvoju, gal čia tos provincijos yra kalba. Bet aš vis tiek galvoju, kad suvalkiečių yra arti tos bendrinės ir gal tik tokia provincionali. O Kaune tokia apdirba labiau, patempia, dar patvarko tą kalbą kažkaip stengiasi... Vat aš taip mąstau. T: Tai jūs sakot, kad Kaune irgi kalba suvalkietiškai, tik truputėlį ta kalba dar yra sukultūrinta. R: Sukultūrinta, vat taip. Mano nuomonė yra tokia  (F, mot., 41 m.). Taigi iš pateikto pavyzdžio matome, kad patiems respondentams kartais kyla sunkumų, kai reikia įvardinti savo kalbą, nes suvalkiečių tarmė yra mažiausiai nutolusi nuo bendrinės kalbos.

Dalis apklaustų suvalkiečių, gyvenančių Kaune, teigia, kad apskritai jie moka kalbėti tarmiškai, tačiau dabar daugiau bendrauja bendrine kalba (žr. 39 lentelę). Įdomu, kad tokį respondentų pasirinkimą lemia skirtingos priežastys. Didele dalimi tai susiję su respondenčių darbu: abi moterys dirba švietimo srityje/ aukštojoje mokykloje, todėl, jų teigimu, yra keletas žodžių, kurie galbūt skiriasi nuo bendrinės kalbos, bet tiesiog nu jų apskritai tame kontekste tų žodžių nevartoji (TPK, mot., 31 m.). Taip pat svarbu, kad abi šios tyrimo dalyvės yra kilusios iš Šakių ir, kaip jos pačios teigia, suvalkietiška tartis jų kalboje juntama mažiau nei suvalkiečių-kapsų. Jauniausias tyrimo dalyvis vyras tikina, kad jo kalboje suvalkietiškas akcentas beveik negirdimas, todėl jam visai nesunku kalbėti bendrine kalba. Svarbu paminėti, kad tai vienintelis tyrimo dalyvis šioje grupėje, kilęs iš mišrios etninės šeimos: mama – dzūkė, tėvas – suvalkietis. 

Visi aptarti respondentai moka kalbėti tarmiškai, tačiau dažniau bendrauja bendrine kalba. Jie nurodo, kad tarmiškai kalba su tėvais, seneliais, draugais ar bendradarbiais iš to paties etninio regiono: Gal truputį pasijaučia mano akcentas, kai būnu artimųjų tarpe, kurie yra suvalkiečiai (M, vyr., 24 m.). Na mes gal kai kuriuos žodžius tiktai, balsius kitaip tariam, bet aš kitaip kalbu namuose, tikrai kitaip toj aplinkoj. Ne manuose, bet šeimoj, jeigu šeima atvažiuoja į Kauną, tai aš tikrai kalbu kitaip (TST S, mot., 30 m.). T: O, pavyzdžiui, kai susitinkat su draugėm, kolegėm iš to paties Šakių miestelio, ir tarpusavy kalbėdamos vartojat tokius žodžius. Ar sakot „griovys“ ar „grabė“? R: Ne tada sakyčiau turbūt „grabė“, jeigu ten su automobiliu atsidurtumėm... (TPK, mot., 31 m.). T: Mhm, o jūs čia, Kaune, kai susitinkat suvalkietę iš jūsų krašto, tai jūs kalbat kaip? R: Aš grįžtu prie zanavykų (TST S, mot., 30 m.). Iš pateiktų pavyzdžių matome, kad kalbos pasirinkimą lemia ne vieta, o žmonės, su kuriais bendraujama. Šie respondentai vienbalsiai tikina, kad, jeigu pašnekovai kalba suvalkietiškai, jie taip pat atsako suvalkietiškai: jeigu tu girdi klausimą anglų kalba, tai tu atsakai angliškai, ne kažkaip kitaip. Tai man viskas atrodo natūralu. Jeigu tu girdi tėvus na kažkaip taip kitaip kalbant arba toj aplinkoj, tai na ir pats vat kažkaip grįžti prie to zanavykiško šnekėjimo (TST S, mot., 30 m.) Tiesiog, sakau, kai būna tarkim draugų ratas ar giminaičių, tai visi kalba suvalkietiškai, tai nejučiom išsprūsta (M, vyr., 24 m.). 

Daugelis tyrimo dalyvių teigia, kad tėvų ir vaikų kalboje įžvelgti kalbos skirtumus labai sudėtinga, nes per trumpą laiką (pavyzdžiui, 20 m.) tarmė negali labai ryškiai pakisti: Tarmė, Egle, formuojasi, pati žinai, tarmė formuojasi šimtmečiais ir tūkstantmečiais kaip ir, nu aišku, kalba ilgiau, kalba ilgiau, kas be ko, bet tarmė irgi šimtmečiais formuojasi, sakykim taip. Ane? Tai to skirtumo tikrai per dešimt – dvidešimt metų nepajausi  (PT, vyr., 32 m.). Galima daryti prielaidą, kad nuolat girdėdami kalbant savo tėvus, respondentai tiesiog negeba išskirti kalbos ypatybių, nes jos yra labai įprastos. Tai iliustruoja ir 41 m. finansininkės teiginys: nuo vaikystės mes jų nenaudojam, tų kap, tep. Gal daugiau yra suvalkietiški, tarmiški žodžiai: stuba, kaip pavyzdžiui, toks naudojamas prielinksnis prie. Prie stubos, tai yra suvalkietiškai pasakymas, bet kap, tep... aš jų nenaudojau, tėvai nenaudojo. Gal dar čia ir iš šeimos kažkaip ateina. Aš tai tikrai nenaudodavau (F, mot., 41 m.). Po pusvalandžio apklausta respondentės motina (65 m. rūbininkė) patikino visada vartojanti Vilkaviškio kraštui būdingus žodelius kap, tep. 

Tiriamieji sutinka, kad geriausiai senąją tarmę yra išlaikę vyresni žmonės: Mano senelis labai gražiai kalbėjo ir dar dabar truputį kalba suvalkietiškai, nu dėl senatvės jau kalba mažiau, žodžiu, tai augau ir girdėjau, ir kalbėjau (SD, mot., 26 m.). R: Vat tai tiek, kiek šeimos šventėse pastebim, o iš zanavykų aš taip greit nepasakyčiau, bet kartais būdavo, kad mes močiutės klausdavom: „o kaip, kaip jūs sakėt?“ T: Tiesiog tų senesnių žodžių jau ir jūs nebežinodavot? R: Gal jie net netarmiški, tiesiog šiaip senesni  (TST S, mot., 31 m.). Kaip matome iš pateiktų pavyzdžių, vyresnės kartos atstovai vartoja daugiau išskirtinių žodžių, kurių jaunesnioji karta jau nebežino. 

Nepaisant informacinių technologijų ir mokyklos įtakos, suvalkiečių jaunimas vis dar kalba tarmiškai. 40 m. etnologijos dėstytoja teigia, kad maži vaikai (ikimokyklinio amžiaus) yra geriausias tarmės vartosenos atspindys, nes jie nemąstydami kalba taip, kaip girdi kalbant tėvus ir kitus artimuosius: mano sesers yra maži vaikai tiesiog tai ir kitą sykį aaa šita juokiamės irgi, kad ant jų kalbos labai ryškiai matytis tie visi. T. Mh, bet jie auga Suvalkijoj, Marijampolėj? R. Aha, Suvalkijoj auga ir tiesiog vat tas ryškiausiai, kad mes visi sugebam išgirsti va tą ryškią suvalkietišką tą tarmę (D, mot., 40 m.).  Mokykloje vaikų kalba šiek tiek pakinta, nes mokytis tenka bendrine kalba, jie taip pat susiduria su įvairiomis užsienio kalbomis, informacinėmis technologijomis: Ta prasme gal yra kažkokių žodžių, kurie ten vartoti seniau, ir ten toki žodžiai, kaip „kašė“, „gurbas“ ir kas dar „po valiai“ aš nežinau, kurie yra būdingi atskiriems regionams, bet tų žodžių vienas dalykas yra nedaug, kitas dalykas – jaunesni žmonės jau jų nevartoja. Jaunesni vaikai kažkaip kalba kitaip, bet anglicizmų tai aišku, sakiau, daugiau (PT, vyr., 32 m.).  Tačiau respondentai sutinka, kad tai labiau leksiniai skirtumai ir suvalkietiška tartis vis tiek išlieka: pati tarmė, jis (suvalkietis – aut. past.) ir tą anglicizmą taria suvalkietiška tarme (PT, vyr., 32 m.). Šį teiginį pagrindžia ir universiteto dėstytoja, kuri visada atpažįsta pirmų kursų studentus esant iš Suvalkijos: T. Mh, ir kažkokių tai, pavyzdžiui, skirtumų kalbos per kartas neįžvelgtumėt? Kad, tarkim, jaunimas šneka arba mažiau arba ten. R. Ne ne tai ne. Ir pati kadangi va dėstau studentam ir pati kitą sykį labai girdisi, ypatingai pirmuosiuose kursuose. T. Kad iš kito regiono. R. Iš karto jo, identifikuoji daugeliu atveju. (D, mot., 40 m.).

Apibendrinant galima teigti, kad visi tyrimo dalyviai moka kalbėti tarmiškai. Vieni šią kalbos atmainą vartoja nuolat, tačiau pabrėžia, kad jų tarmė – tai daugiau suvalkietiškai pailginti balsiai, nei tam tikras tarmiškas žodynas, kiti teigia, kad tarmiškus elementus vartoja bendraudami su kitais suvalkiečiais: šeimos nariais, draugais, kolegomis. Taigi šiuo atveju galioja socialinių tinklų modelis, kai ta pačia kalba kalbantys asmenys, nors ir gyvendami kitoje kalbinėje aplinkoje, tarpusavyje bendrauja gimtąja kalbos atmaina. Kalbos atmainos pasirinkimą lemia ne vieta, kurioje bendraujama, o pašnekovai. 

Respondentai teigia, kad tėvų ir vaikų kartos kalba nesiskiria, tačiau seneliai vartoja daugiau tarminių žodžių nei jų anūkai. Visi tyrimo dalyviai sutinka, kad net ir jaunimo kalboje vis dar gyvas suvalkietiškas akcentas.
3.3. Suvalkiečių ir kitos tarmės

Šiame skyriuje aptariama, kaip suvalkiečiai vertina savo ir kitas tarmes. Taip pat analizuojama, kaip žmonės reaguoja atpažinę tarmiškai kalbantį suvalkietį. Pristatomos pagrindinės priežastys, susijusios su tarmės vartosena.

Paprašyti įvertinti savo tarmę, tyrimo dalyviai vyrai atsakė ne vienodai. Jauniausias respondentas šioje tiriamųjų grupėje teigia, kad jam suvalkiečių tarmė – viena iš negražiausių: T: Tai ar tau graži tavo tarmė? R: Ne! T: Kodėl? R: [juokiasi] nežinau. Ko gero, pati negražiausia tarmė iš visų... T: Negražiausia? Tavo tarmė? Tavo gimtoji, čia šaknys tavo, o tau negražiausia... R: [juokiasi] žinau, bet čia visiškai tuo nesiremiu, kas mano šaknys. Ar aš suvalkietis, ar ne suvalkietis, ne pagal tai, nes man pati tarmė yra rėžianti ausį. T: Nepatinka tas? R: Nepatinka tas ištęstumas (M., vyr., 24 m.). Tuo tarpu 32 m. prekiautojas suvalkiečių tarmės visiškai nevertina: T: Tau graži tavo tarmė? R: Aš tiesiog apie tai negalvoju. Ji yra tarmė. Man lietuvių kalba yra graži, o aš kalbu lietuviškai. Tai ar aš kalbėčiau žemaitiškai, ar suvalkietiškai... T: Tai tau visos tarmės yra gražios. R: Manau (PT, vyr., 32 m.). Matome, kad šis tyrimo dalyvis nėra linkęs skaldyti lietuvių kalbą į mažesnius vienetus ir niekada apie tai negalvoja. Tuo tarpu moterys respondentės vienbalsiai sutinka, kad suvalkiečių tarmė skamba gražiai ir joms malonu ja kalbėti.

Priešingai nei suvalkiečiai, gyvenantys Suvalkijoje, šie tyrimo dalyviai nenoriai skirto tarmes pagal jų skambumą, grožį ir apskritai tvirtina, kad visos tarmės yra gražios. Vis dėlto, daugelis respondentų mini žemaičių tarmę, kaip įdomią, tačiau sunkiai suprantamą: Tie patys žemaičiai, aš, sakau, žemaičių jaučiu, kad kartais nesuprantu arba reikia taip labai stengtis klausyt jų, bet man gražu (TST S, mot., 31 m.). Aišku, žemaičių labai savita, bet kai nesupranti [juokiasi] per ją žmonių, tai nepasakyčiau, kad labai graži. T: Mhm, tas faktas toks lemia? R: Mhm, ko gero (M., vyr., 24 m.). Universiteto dėstytoja pagrindžia šį teiginį pavyzdžiu iš savo asmeninės patirties: R. Mano sesuo suvalkietė, na šita, jau mes su vyru jau draugavom ir jinai už mane jaunesnė buvo, tokia buvo gal, tai kokios gal trylikos metų mes ją nusivežėm irgi į Plungę. T. Mh. R. Ir jinai irgi kaip pasakyt, aš jau buvau prie tos žemaičių tarmės pripratus, o jinai vaikas antrą dieną apsiverkė, nes jinai sako aš nieko nesuprantu. R. Tiesiog tas toks irgi tas toks vat įspūdis. T. Mh.  R. Jo, jinai sako aš taip pavargau nes tiesiog visą laiką įsitempus klausyt turi (D, mot., 40 m.).  Dzūkų tarmė laikoma švelnia ir gražiai skambančia.

Nepaisant to, kad kai kurie respondentai tarmiškai kalba tik su šeimos nariais ar kitais žmonėmis iš Suvalkijos, visus tyrimo dalyvius, nepriklausomai nuo metų, praleistų Kaune, kitų etninių regionų gyventojai atpažįsta iš akcento ir nepraleidžia progos to pakomentuoti. Visi tiriamieji teigia, kad dažniausiai žmonės pakartoja kokį nors suvalkietišką žodį arba stengiasi ištarti žodį suvalkietiška intonacija: Aš net kolektyve kartais suvalkietiškai kai labai supykstu kartais suvalkietiškai šneku ir paskui girdžiu, kad kitiem labai juokinga mane kartoti kaip suvalkietiškai [juokiasi] (TST S, mot., 31 m.)  Tik 3 tyrimo dalyviai akcentuoja, kad pašiepdami suvalkiečius žmonės pabrėžia jų būdo savybę – „skūpumą“. 
Galima teigti, kad Kaune gyvenantys suvalkiečiai į pastabas, susijusias su jų etnine kilme, nereaguoja jautriai. Dažniausiai respondentai tokias pastabas priima kaip žaidimą ir patys iš savęs pasijuokia: Ką aš žinau, man tai smagu. Aš ir pasakau, kad aš, kaip suvalkietė, turiu jums pretenzijų [juokiasi]. Čia ką aš žinau, aš nepykstu dėl to. Man smagu, kad žmonės žino, kad aš iš Suvalkijos. Aš tuo didžiuojuosi [juokiasi] (TST S, mot., 31 m.)  O 40 m. etnologijos dėstytoja teigia, kad kartais norėdami pasijuokti iš suvalkiečių, kitų etninių regionų atstovai patys skamba juokingai, norėdami imituoti suvalkietišką tartį: „Kėturis“ kokius nors jo ten tiesiog, ką nors ta būtinai „e“. „E“ tiesiog ir kas šita įdomiausia, suvalkiečiams tai dažniausiai būna juokinga, nes dauguma tiesiog, nu kaip ir girdi, nu kaip ir tiesiog vat irgi kaip pasakyt kažkada vat ir bandėm su vyru bandžiau žemaitiškai kalbėt aš kaip ir, kaip pasakyt, kaip ir girdžiu, kaip turėtų skambėt tas garsas, bet tiesiog kai pats bandai ištart, nu nepavyksta tiesiog (D, mot., 40 m.) Moteris taip pat tikina, kad ją, kaip etnologę, žeidžia pastabos apie suvalkiečiams priskiriamą šykštumo bruožą. 

Respondentų taip pat klausta, kokios, jų manymu, galėtų būti pagrindinės priežastys, dėl kurių suvalkiečiai nevartoja gimtosios tarmės Suvalkijoje ir už jos ribų. Kaip matome žemiau pateiktoje lentelėje (žr. 40 lentelę), beveik visi tyrimo dalyviai, gyvenantys Kaune, mano, jog žmogus ilgiau pagyvenęs kitoje kalbinėje aplinkoje, natūraliai prisitaiko prie jos. Svarbu priminti, kad patys respondentai, kurie teigia visada kalbantys suvalkietiškai, negali paslėpti savo įgimto akcento, todėl net ir nevartodami grynai tarminių žodžių, jie kalba suvalkietiškai: visos kitos tarmės jos sugeba užsislėpti, suvalkiečiai turbūt vieninteliai tos tarmės niekada negali užslėpti.  Vien dėl to turbūt, kad mūsų ta tarmė buvo arčiausiais tos literatūrinės, pagal ją, sakykim, nu pagrindu, ne viskas, buvo sukurta. Dėl to, sakykim, mes ne kokiu nors, mes ne kokiu nors, tik tas tarimas ir intonacija mūsų skiriasi  (D, mot., 40 m.). Tik viena moteris mano, kad žmonės vengia savo tarmės dėl užgauliojimų arba jaučiasi nejaukiai dėl visuotinai paplitusio stereotipo, kad tarmiškai kalba daugiau kaimiečiai, tarmė siejama su provincija: T: Kaip jūs galvojat, kodėl žmogus jaučiasi blogai kalbėdami tarme atvažiavę? R: Nu gal tas toks užgauliojimas, ar tai kaimas, ar tai provincija, ar tai, galvoju, gal tik dėl to. Aš manau, tik dėl to (F, mot., 41 m.).
40 lentelė. Respondentų, gyvenančių ne Suvalkijoje, nuomonė, kodėl žmonės nekalba gimtąja tarme 

	Respondentų atsakymai (%)
	Kodėl žmonės nekalba gimtąja tarme?

	
	Ne Suvalkijoje
	Suvalkijoje

	
	Natūraliai prisitaiko prie naujos gyvenamosios vietos (miesto, kito etninio regiono)
	Nekalba dėl užgauliojimų, patyčių
	Gėdijasi dėl savo kalbos,  nori pasirodyti
	Yra neseniai grįžę iš kitos kalbinės aplinkos ir dar nespėjo persiorientuoti

	
	7 (87 %)
	1 (13 %)
	3 (37 %)
	5 (63 %)


Paprašyti įvardinti priežastis, kodėl suvalkiečiai vengia kalbėti tarmiškai pačioje Suvalkijoje, daugelis tyrimo dalyvių teigė, jog greičiausiai šie suvalkiečiai neseniai grįžo iš kitos kalbinės aplinkos ir dar nespėjo prisitaikyti prie kasdien girdimos tarmės (žr. 40 lentelę). Dvi respondentės pritarė nuomonei, kad suvalkiečiai vengia savo tarmės, nes jiems gėda savo kalbos, o 32 m. prekiautojas tvirtina, kad sąmoningai per trumpą laiką kalbą pakeitę žmonės nori pasirodyti geresniais, labiau išsilavinusiais: kaip pasakyt, „fyfizmas“ pasireiškia, kaip panos, tarkim, išvažiuoja iš kaimo studijuoti į Kauną grįžta ir jau „bliamba ir...“ (PT, vyr., 32). Suvalkiečiai, gyvenantys Kaune, didesnės reikšmės neteikia jokiai kalbos atmainai, t. y., žmogus gali kalbėti taip, kaip jam patogiau. Tik viena moteris, 41 m. finansininkė, kalbėjimą bendrine kalba pačioje Suvalkijoje skatina ir giria: Ne aš tai nesmerkiu tokių žmonių. Jeigu jie kažkokį gavo išsilavinimą, pabuvo didmiesty, nu įsivaizduojat, visgi kaip bebūtų, atvažiuoja iš Suvalkijos ar iš kur, tai iš provincijos, pamatė tą didmiesčio gyvenimą, prie jo pritampi, išmoksti tos gražios kalbos dikcijos, kalbos manieros. Aš tai nesmerkiu, kad tai yra blogai. Ir kalba kažkaip bendrine kalba, taisyklingai. Aš tikrai nieko blogo nematau. Aš galvoju, kad kiekvienas žmogus turi elgtis laisvai ir jeigu jam gerai kalbėti taip, kalba taip, jeigu reikia kažkiek save pakeisti, pakeiti. Aš tai tikrai nesmerkiu ir nemanau, kad tai blogai (F, mot., 41 m.).
Kaip jau minėta, kartais kalbos atmainos pasirinkimą lemia visuomenėje gyvi stereotipai, kad tarmiškai kalba menkiau išsilavinę žmonės, kaimo gyventojai. Visi respondentai sutinka, kad šie stereotipai egzistuoja (Nu ta prasme aš pati su tuo susidūrus, kad mano pusbroliai, pusseserės jau jiems atrodydavo, kad mes su sese esam tikros kaimietės, kad mes kalbam suvalkietiškai (SD, mot., 26 m.), tačiau tik viena moteris jiems pritaria. Suvalkiečiai, gyvenantys Kaune, tikina, kad jų gimtoji tarmė yra vienodai paplitusi ir vartojama tiek Suvalkijos kaime, tiek didesniame mieste: Vilkaviškyje, Marijampolėje, Šakiuose: T: Mhm, bet apskritai tu vis tiek klausai, kaip Vilkaviškio gatvėse kalba žmonės, ir tu vis tiek matai, ar jie labiau kalba tarmiškai, ar labiau stengiasi prisitaikyt prie tos bendrinės kalbos? R: Vilkaviškio tai jie net nemąstydami kalba tarmiškai, Marijampolėj net kalba tarmiškai. Net nesusimąstydami (SD, mot., 26 m.). R: Bet man atrodo, kad tuose regionuose, tuose mažesniuose miestuose, miesteliuose, kaimuose tos tarmės puikiai gyvuoja. T. O skiriasi tarkim, Suvalkijos kaime ir Suvalkijos mieste? Kad, tarkim, mieste vis tiek žmogus stengiasi mažiaus kalbėt tarmiškai, ar čia tas pats? R. Ne, nemanau žinokit, net toj pačioj Marijampolėj tikrai nesiskiria. Sakau, kad nueik taip į kokią parduotuvę, pardavėjai va taip. T. Mh, visi taip šneka? R. Visi taip. Mh, taip kaip ir norma visiems jiems. (D, mot., 40 m.). Taip pat akcentuojama, kad ši tarmė turi  skirtingas atmainas, kuriomis kalbama skirtinguose Suvalkijos regionuose: Aš neetgi galvoju, kad toj Suvalkijoj, kiekvienam gal neet... nu tarkime, Suvalkijoj Marijampolė ir Suvalkija Vilkaviškis ir visuose šituose rajonuose, dar skirtingai kalba. Netgi va šitie regionai turi savo kalbas. Aš sakyčiau, Šakiai kalba vienaip, Marijampolė – kitaip, Vilkaviškis – dar kitaip. Aš taip galvoju (F, mot., 41 m.).

Beveik visi respondentai tikina, kad išsilavinimas ir tarmės vartosena neturi nieko bendra, t. y., negalima teigti, kad tarmiškai kalba menkiau išsilavinę žmonės. Tyrimo dalyviai pasakoja pažįstantys daugybę universitetus baigusių žmonių, kurie nesigėdydami kalba gimtąja kalbos atmaina. Kai kurie tiriamieji išreiškia nuomonę, kad nebijodami jokių stereotipų aukštąjį išsilavinimą įgiję asmenys netgi mieliau kalba tarmiškai. Tik viena respondentė, 41 m. finansininkė, teigia, kad su įgytu išsilavinimu pasikeičia ir kalba: T: O ką jūs galvojat? Čia savų šaknų toks kaip išsižadėjimas ar kažkaip? Nu kaip tokius vertinat? R: Ne aš tai nesmerkiu tokių žmonių. Jeigu jie kažkokį gavo išsilavinimą, pabuvo didmiesty, nu įsivaizduojat, visgi kaip bebūtų, atvažiuoja iš Suvalkijos ar iš kur, tai iš provincijos, pamatė tą didmiesčio gyvenimą, prie jo pritampi, išmoksti tos gražios kalbos dikcijos, kalbos manieros. Aš tai nesmerkiu, kad tai yra blogai (F, mot., 41 m.). 

Nepaisant visų stereotipų ir tarmių vertinimų 6 iš 8 respondentų (75 %) pritaria, kad tarmes reikia saugoti ir puoselėti, nes skirtumai visada žavi: T: Mhm, kaip galvoji, ar verta šiais laikais išlaikyti tarmes apskritai? R: Manau, verta, nes tai yra unikalu. Tik dėl to gal (M, vyr., 24 m.). R: Man tai skirtumai visą laiką gražūs. Ir su tais draugais, su kuriais susitinkam, būrys, kuris yra iš Dzūkijos, man gražu jų klausyti.  Nors jie dabar irgi nebe Dzūkijoj, tiek metų, kiek aš Kaune, jie – sostinėj. Man gražūs tie skirtumai... (TST S, mot., 31 m.).  Dvi moterys tikina, kad joms nesvarbu, kokia kalbos atmaina kalbės ateities kartos, nors ir teigia, kad joms tarmės ir kalbos skirtumai yra gražūs. Iš pateiktų pavyzdžių galime daryti išvadą, kad pagrindinis tokio atsakymo motyvas – patogumas: žmogus turi kalbėti taip, kaip jam labiausiai priimtina, nesvarbu, ar tarme, ar bendrine kalba. 

Apibendrinant galima teigti, kad visoms suvalkietėms, gyvenančioms Kaune, jų gimtoji tarmė skamba gražiai ir joms malonu ja kalbėti. Vyrai nelinkę pripažinti, kad jiems suvalkiečių tarmė patinka. Vertindami kitas tarmes, tyrimo dalyviai dažniausiai minėjo žemaičių, kaip įdomią, bet sunkiai suprantamą, ir švelnią dzūkų tarmę. Beveik visi tyrimo dalyviai linkę tarmes saugoti ateities kartoms.

Visus tyrimo dalyvius kiti žmonės atpažįsta kaip suvalkiečius ir dažnai tai pakomentuoja. Kaip teigia patys respondentai, dažniausiai bandoma atkartoti kokį nors žodį suvalkietiška intonacija, rečiau pašiepiamas suvalkietiškas „skūpumas“. Tiriamieji šių pastabų jautriai nepriima.

Daugelis respondentų nesutinka, kad tarmiškai kalba menkiau išsilavinę arba kaimo žmonės. Jų nuomone, kalbos atmainos pasirinkimą (tarmė ar bendrinė kalba) dažniau lemia kalbinė aplinka, kurioje žmogus praleidžia daug laiko, nei pašiepiantys užgauliojimai dėl tarmės.

3.4. Suvalkiečių tarmė ir bendrinė kalba

Šiame skyriuje aptariamos respondentų nuostatos dėl tarmės ir bendrinės kalbos vartosenos televizijoje, laikraščiuose, taip pat analizuojamas bendrinės kalbos ir tarmės santykis mokykloje.

Visi tyrimo dalyviai tikina, kad nacionalinėje (LRT) ir kitose komercinėse šalies  televizijose (pavyzdžiui, LNK, BTV, TV3 ir pan.) turėtų būti vartojama bendrinė kalba, nes ją supranta visų etninių regionų gyventojai. Motyvuodama šį teiginį universiteto dėstytoja pateikia pavyzdį iš savo asmeninės patirties, kai lietuvių tarmių skirtumai sukėlė nesusikalbėjimą: R. Sakykim, esu pati, tiesiog, irgi ne kartą, va kaip dar pati kaip buvau studentė, tiesiog vat irgi gaunasi taip kad nu tam pačiam Kaune vieną kartą vienai mergaitei padėjau net bilietus nusipirkt nu į traukinį. Jinai tiesiog irgi kalba žemaitiškai jos vat paprasčiausiai net nesupranta ta kasininkė žodžiu. Tai tiesiog vat, kaip pasakyt, o ta mergaitė irgi nemoka dar tos bendrinės tiek kalbos. Aš sakau, ten tokia išvis komiška situacija tiesiog. Čia aišku nei pasmerksi, nei tos kasininkės, nei to žmogaus, bet tas tiesiog. T. Tai ar būtų galima tą patį taikyti ir žiniasklaidai, tarkim, arba kokiai televizijai, kad geriau kalbėkim ta bendrine kalba, kadangi laidos yra vis tiek nu plačiai tai auditorijai skirtos, tiesiog irgi tarmių geriau nevartoti dėl to, nu dėl to, kad patogu būtų visiems klausyti, kad visi suprastų. R. Nu čia turbūt, jo. Čia tas pats turbūt, tas pats būtų kaip mes visi sakykim irgi per žinias vat būtų neverčiama, tiesiog, kaip pasakyt, vat kokia nors, iš arabų pasauly kokia nors žinia ir vat eitų arabiškai, tai jeigu nesupranti tiesiog tai (D, mot., 40 m.).
 Tarme galima kalbėti kultūrinėse laidose, kurios pristato įvairius Lietuvos regionus (pavyzdžiui, laidoje „Duokim garo!“), tačiau laidos vedėjas, žurnalistas, tyrimo dalyvių nuomone, vis tiek turi vartoti visiems suprantamą – bendrinę kalbą: T: O televizijoj, pavyzdžiui, ar galima kalbėt tarmiškai? Per radiją? Žiniasklaidoj? R: Man gražu. Kartais žemaičių aš nesuprantu [juokiasi], tikrai būna, kad reikia labai labai atidžiai klausyti kokio nors mažo miestelio ar kaimo močiutėlę kalbančią, bet ar galima? Man atrodo, kad galima. Kodėl ne? T: Mhm, bet, pavyzdžiui, jeigu tai yra laida, skirta visiems, nu plačiai auditorijai, LRT žinios arba dar kas nors, ar pateisintumėt tarminį kalbėjimą? R: Aj, ne interviu su žmogum? T: Ne, tiesiog žurnalistai kaip kalba.  R: Nee, žurnalistai tai, ko gero, turėtų vartot visiem tą suprantamą kalbą. T: Mhm, tiesiog, kad būtų visiem aišku (TST S, mot., 31 m.).

Du respondentai pabrėžia, kad kalbėjimas tarmiškai per televiziją gali piktinti kitus žmones: Galėtų būt atskiros laidos, skirtos tai auditorijai, tarkime, yra ten laida „Duokim garo“, ten yra dzūkiškai, yra žemaitiškai, man įdomu, aš mielai ją pažiūriu, bet jeigu nuo ryto iki vakaro žiūrėčiau tik dzūkiškai, sakykime, arba žemaitiškai, kai aš tam regionui jokių sentimentų nejaučiu, mane gal tai erzintų (F, mot., 41 m.). R: Nes jeigu mane išleistų, sakykim, skaityti žinias ir aš taip atsipalaiduočiau ir pradėčiau visai, atjungčiau stabdžius, tai, suprask, nu nemanau, kad tolerancijos lygis pasirodytų esąs labai aukštas. T: Dėl to, kad kalbi tarmiškai?  R: Taip. T: Dėl to, kad kažkas gali nesuprast? R: Suprast tai supras, bet kalba kaip. Ta prasme, mūsų visuomenė apskritai gi, čia jau galim nukrypti į kitą temą, pažiūrėk, kaip vilniečiai su kauniečiais, kokios pjautynės virtualioj erdvėj, aišku, ir realybėj galbūt. Ir tolerancijos mūsų visuomenėj yra labai labai mažai. Čia, manau, dėl šito nesiginčysim (PT, vyr., 32 m.) Ši nuomonė būdinga vyresniems suvalkiečiams.

Vienintelė respondentė jau daugelį metų gyvenanti ne Vilkaviškyje pabrėžia, kad televizijos žurnalistų kalba turėtų būti pavyzdys, kaip reikia kalbėti jaunajai kartai: televizijoj manau turėtų būti graži dikcija, tiesiog, kad tam jaunimui tokia graži kalba, nes visi to žargono labai daug naudoja, vertimai visi filmų yra tokie, nu kaip pasakyt – grubūs vertiniai. Galvoju, mūsų nacionalinėj televizijoj turėtų būt graži dikcija, graži kalba, tiesiog tam, kad nu naudotų ateityje tai. Nes mes dabar jau jaunimas, kaip girdisi, tai tokiais vertiniais kalba, iš tikrųjų... (F, 41 m.) Iš pateiktos interviu ištraukos matome, kad respondentės nuomone, jaunimas turėtų lygiuotis į bendrinę kalbą, nes ji gražesnė, aiškesnė.

Keli respondentai mano, kad tarmė visiškai gali gyvuoti (ir gyvuoja) regioninėse televizijose: T: Mhm, kaip galvoji, ar galima kalbėti tarmiškai per televiziją, žiniasklaidoj, bet per tokias laidas, kurios yra skirtos visiems, žinias kokias? R: Galima, taigi prašau, pasižiūrėk. Buvo gis, kadangi prastai su televizorius draugauju, nelabai, tai ar ten „Pūko“ televizija yra ar kažkas, nu yra tos regioninės televizijos, kad gal aš ir seniai jas girdėjau, bet ne dvidešimt metų atgal, kur, ta prasme, tikrai jaučiasi, išgirsti – čia jau suvalkietis kalba, viskas aišku (PT, vyr., 32 m.) R: Tik dėl to, kad sakykim, kokiuose regionuose manau tos laidos regioninėse televizijose tikrai puikiausia galėtų būt. Ir turbūt net  ir skamba, ten tokioj kaip Suvalkijoj tai ten sakau, pasiklausai net irgi tas žinias tai tiesiog irgi (D, mot., 40 m.). Kadangi vartojama kalba yra suprantama visai numatomai žiūrovų auditorijai, regione tarmė nesukelia nesusikalbėjimo ar žiūrovų pykčio.

Kaip matome, kalbos atmainos pasirinkimas yra svarbus tam tikrose situacijose, pavyzdžiui, televizijoje, radijuje. Tačiau, kaip teigia visi respondentai, mokykloje mokytojai nemokė, kur ir kada reikėtų rinktis tarmę ar bendrinę kalbą: Nu nebuvo vat taip pasakyta, kad kalbėkite taip, o kai išeisit į didžiąją visuomenę kalbėkit taip. Aš niekada to nesu girdėjus (F, 41 m.). T: Mokytojai mokykloje tavo kabos nekontroliuodavo? R: Aš neatsimenu, kad būtų... Atrodo, kad ne. Jeigu neatsimenu, tai reiškias, kad ne (SD, mot., 26 m.). T. Nebūdavo taip, kad tarkim per paskaitą, per pamoką reikėdavo labiau bendrine kalba kalbėt per lietuvių kalbos pamoką. R. Ne ne, čia mum to tikrai niekada nebuvo.T. Mh, nieks nekontroliavo. R. Ne (D, mot., 40 m.). Net lietuvių kalbos mokytoja, anot daugelio respondentų, kalbėjo sau įprasta suvalkiečių tarme: T: Net lietuvių kalbos mokytoja? R: Tikrai ne. Ir pati jinai kalbėjo, aš kaip dabar atsimenu, aš labai gerai atsimenu savo lietuvių kalbos mokytoją, ji tikrai labai suvalkietiškai kalbėjo, na zanavykiškai (TST S, mot., 31 m.),  ir netgi akcentuodavo suvalkietišką tartį, kaip taisyklingos kalbos variantą: girdavo ir sakydavo, kad suvalkiečių kalbėjimas yra gražus, taisyklingas kirčiavimas, kirčiuoti lengva mum, tai... (TST S, mot., 31 m.). Mum, atsimenu, per kirčiavimo šitas būdavo pamokos mokykloj, tai vat ir sakydavo jum gerai seksis šitie dalykai. Ir tiesiog vat irgi net būdavo tokios taisyklės, vat taip staigiai neprisimenu, bet būdavo irgi sakydavo, jeigu jūs tęsiant tai kaip tik reiškia, turi būt kairinis šitas kirtis (D, mot., 40 m.). 40 m. universiteto dėstytoja pamena, kad mokinių tartimi labiau domėjosi ne lietuvių, o muzikos mokytoja: Gal žinokit per muziką, kai chorą kokį lankydavom, tai tiesiog nu tai tiesiog išdainuot tiesiog tuos garsus. O šiaip tai ne, niekada (D, mot., 40 m.). Mokytojų kolektyvas tarpusavyje taip pat kalbėjo tarmiškai: T: Mhm, o patys mokytojai tarpusavy kaip suvalkietiškai šnekėjo ar prie bendrinės kalbos labiau? R: [atsidūsta] tie mokytojai irgi neaišku. Nelygu iš kur jisai yra, bet, tarkim, vietiniai mokytojai, kurie ten buvo, tai kalbėjo pakankamai suvalkietiškai  (M, vyr., 24 m.).

Kaip paaiškėjo iš atkiltų interviu, suvalkiečiams nuo mokyklos laikų įdiegtas suvalkiečių tarmės, kaip bendrinės kalbos pamato, prestižas, taigi ir paklausti, ar tarmė trukdo gerai išmokti bendrinę kalbą, respondentai vienareikšmiai atsakė, kad jų tarmė tikrai nekenkia: T: Ir ar šitam kontekste jūsų tarmė padeda išmokti bendrinę kalbą, ar trukdo? R: Aš manau, kad padeda. T: Mhm, nes tiesiog yra labai labai arti. R: Ir artima, ir aš nežinau, kiek čia tiesos, bet na mes kirčiuojam taisyklingai. Tai man atrodo, kad padeda. T: Ir žodynas nelabai ten skiriasi. R: Ir žodynas vienas kitas tiktai žodis skiriasi (TST S, mot., 31 m.). T.Tai turbūt būtų galima sakyti, kad jūsų tarmė kaip ir padėjo gerai išmokti tą bendrinę kalbą? R. Nu net nežinau, turbūt. Aš net nežinau, sakau, čia tas gaunasi, kad sakau, nu tiesiog, mes visada taip ir galvodavom, kad mes ta bendrine kalbam. Tuo labiau, kad ir mokytojai tą akcentuodavo, kad tiesiog tuo pagrindu ir paskui tiesiog kaip būdavo, sakau važiuoji kur nors vaikas į Aukštaitiją ar Žemaitiją, nu iš tikrųjų būdavo pakankamai, pakankamai sudėtinga ten su tais žmonėm susišnekėt. Vat iš tikrųjų matydavai tuso skirtumus didžiulius.  O čia tiesiog būdavai atrodo, jinai niekuo nesiskiria nuo tos kalbos, kur girdi per televiziją ir per radiją (D, mot., 40 m.). Kaip pavyzdys, kai tarmė trukdo išmokti bendrinę kalbą, pateikiami žemaičiai: žemaitiškai kalbant vaikams šeimoj ateit į mokyklą, kalbėt bendrine jiems yra sunkiau. Tikrai sunkiau. Labai sunku (F, 41 m.). Vėl eilinį kartą išskirsiu žemaičius, bet manau, kad ji tikrai trukdo. Nes kiek irgi girdėjęs istorijų, kad po to jiem tenka mokytis, nu, tarkim, atvažiavus į didesnį miestą kaip čia, į Kauną, kalbėt bendrine kalba, tai... (M, vyr., 24 m.) ir šiauliečiai bei panevėžiečiai: Kirčiavimui įsivaizduoju, kad tai turėtų. Jeigu, tarkim, žmogus yra iš kokio, pavyzdžiui, Panevėžio ar Šiaulių, tai tą patį taisyklingą kirčiavimą tiem žmonėm tikrai sunku išmokti (TST S, mot., 31 m.). Vienas respondentas – 32 m. sociologijos mokslus baigęs prekeivis– tikina, kad tarmė (ne būtinai suvalkiečių) ir bendrinė kalba apskritai yra panašios, todėl apie rimtas problemas keičiant kalbos atmainą kalbėti negalima: Ar tai, kad ten vieną kitą žodį išmokt taisyklingai kirčiuot ar tai yra trukdymas, supranti? Ta prasme, jeigu man kitam lygmenyje formuluosi šitą klausimą, rimtesniam lygmenyje, pavyzdžiui, jeigu aš nuvažiuoju į Kiniją, kiek man tas faktas, kad aš kalbu lietuviškai, o kiniškai nekalbu, kiek man tas faktas trukdo išmokti kinų kalbą? Manau, stipriai tas faktas įtakoja. Kad aš kalbėjau ne kažkokia kinietiška tarme, supranti, o kalbėjau visiškai kitos šeimos, grupės ar ten dar kažko kalba. Bet šičia skirtumai yra minimalūs, supranti? (PT, vyr., 32 m.).

Kaip teigia finansininkė, gyvenanti Kaune, dažnai ir kitų etinių regionų atstovai mano, kad suvalkiečiams kalbėti bendrine kalba yra lengviausia: Nes iš tikrųjų, nu aš ir darbe susiduriu, ir kai aš ir sakiau, neslepiu, kad aš esu suvalkietė, neetgi manęs daug kartų klausia, nes kažkodėl taip ir galvoja užkulisiuose, kad suvalkiečiai arti bendrinės kalbos, net rašytinių taisyklių kažkodėl klausia manęs (F, 41 m.).

Suvalkiečių tarmės „taisyklingumas“ atsispindi ir suvalkiečių rašomuose tekstuose. Daugelis tyrimo dalyvių (6) visada rašo tik mokykloje išmokta bendrine kalba: T: Ee, o tu šiaip kai rašai raštu, tai tu nevartoji kažkokių tarmiškų inkliuzų? Nebūna? R: Ne. T: Niekad? R: Nee, nebūna. Paprasčiausiai gal ir mokykloj ta turėtų ateit, nes, kiek žinau, netgi žemaičiai kai kurie rašo žemaitiškai. Ir rašydami rašo žemaitiškai. Visiškai. O pas mus mokykloj to nebuvo. Mokė, kad visą laiką turi būt ta taisyklingoji kaba (M, vyr., 24 m.). Tačiau esama ir tokių, kurie tarminius elementus įterpia rašydami laiškus, trumpąsias žinutes šeimos nariams arba norėdami prajuokinti skaitytoją: R: Mm, jeigu žinau, kad tas, kuris yra, vat mano paminėti bent tie keli, tai tikrai ne. Ne, rašydama... Nebent šeimai. Šeimai galbūt kažką tai ar žinutę kokią siųsdama, galbūt ir galėčiau parašyt. Kažkokiam kitam laiške, tarkim, ar dokumente – tikrai ne (TST S, mot., 31 m.). T: O tu kai rašai sms‘sus ar laiškus būna, kad įpini suvalkietiškų žodžių? R: Aha, kai juokauju. T: Bet tu sąmoningai tai darai? R: Sąmoningai ir tikrai aš puikiai  rašau bendrine kalba, puikiai, bet mane to išmokė (SD, mot., 26 m.).

Tai, kad suvalkiečių tarmė, anot respondentų neatsispindi rašte, lemia kad beveik visi respondentai teigia, kad nėra matę suvalkiečių tarme užrašytų tekstų: Labai jau seniai aš jį sklaidžiau tą („Santaką“ – aut. past.) laikraštį, bet iš tikrųjų tai tikrai nepasakysi, kad jis būtent suvalkiečiams skirtas, nes ten tikrai bendrine kalba (M, vyr., 24 m.). R. Tiesiog, tik tais tiek, kad nu raštu užrašyta, tai kaip pasakyt suvalkiečių tarmės nesiskiria (D, mot., 40 m.). Taigi apibendrinant galima teigti, kad suvalkiečių tarmė gyvuoja sakytinėje kalboje, tačiau, kaip rašytinis variantas nėra vartojama.
Visi dalyviai per viešąją televiziją norėtų girdėti kalbant bendrine kalba. Tarmiškai, anot tyrimo dalyvių, galima kalbėti tik tam tikrose laidose (pavyzdžiui, „Duokim garo“) arba regioninėse televizijose, kur tarmė yra suprantama kiekvienam žiūrovui.

Pačių suvalkiečių kalbos mokykloje niekas nekontroliavo. Visi mokytojai tarpusavyje bendravo sau įprasta tarme ir net lietuvių kalbos mokytoja nevertė kalbėti bendrine kalba. 

Nuo mokyklos laikų įskiepytas suvalkiečių tarmės, kaip bendrinės kalbos pamato, prestižas, lemia respondentų nuomonę, kad jų gimtoji tarmė tikrai netrukdo mokytis bendrinės kalbos. Priešingai, mokykloje akcentuota, kad pagal gimtąją respondentų tarmę sukurtos kirčiavimo taisyklės. 

Daugelis tyrimo dalyvių rašo tik mokykloje išmokta bendrine kalba, todėl tarmė, kaip rašytinis variantas, nevartojama.

4. IŠVADOS
Išanalizavus suvalkiečių kalbines nuostatas, galima daryti tokias išvadas:

1. Tapatybė. Visi respondentai jaučiasi esą lietuviai, tačiau jų atsakymuose išryškėja skirtingi veiksniai, lemiantys tokią tapatybę. Suvalkiečiai, gyvenantys Suvalkijoje, vienu iš svarbiausių lietuviškumo bruožų laiko tėvų tautybę ir mažiausiai išskiria gimtąją – lietuvių – kalbą, o jų kraštiečiai, išvykę gyventi į Kauną, atvirkščiai: labiausiai akcentuoja lietuvių kalbą, o tėvų tautybės beveik nemini. Kiti svarbūs elementai, formuojantys lietuvišką tapatybę – gimimo ir gyvenamoji vieta. Vėlgi skirtingų tiriamųjų grupių atsakymai šiuo atžvilgiu skiriasi: suvalkiečiams, gyvenantiems Suvalkijoje, svarbesnė gimimo, o respondentams, apsistojusiems Kaune – gyvenamoji vieta. Pastaroji tiriamųjų grupė išskiria dar vieną lietuvišką tapatybę lemiantį veiksnį – kultūrą. Tai galima sieti su platesnėmis respondentų pažiūromis, nes daugeliui iš jų teko gyventi užsienyje ir pažinti svetimas kultūras.

Tyrime dalyvaujančios moterys, gyvenančios Suvalkijoje, labiau nei vyrai atsakydamos dažniau mini gyvenamąją vietą ir tėvų kilmę. 

Nepriklausomai nuo amžiaus, lyties ar išsilavinimo daugelis tyrimo dalyvių teigia esantys suvalkiečiai, tačiau tai labiau susiję su gimimo vieta, o ne su tarme.

2. Suvalkiečių tarmės paplitimas ir vartosena. Abi tirtos suvalkiečių grupės moka kalbėti tarmiškai. Daugelis respondentų, gyvenančių Suvalkijoje, teigia visose situacijose kalbantys tik suvalkietiškai. Tai pripažįsta ir dalis respondentų, gyvenančių Kaune. Svarbu paminėti, kad antrosios grupės tiriamieji pabrėžia, jog jų tarmė – tai daugiau suvalkietiškai pailginti balsiai, nei tam tikras tarmiškas žodynas. 
Dalis suvalkiečių, gyvenančių Suvalkijoje, tam tikrose situacijose stengiasi kalbėti bendrine kalba. Tai lemia kelios priežastys: 1) suvalkietiškas akcentas gali blaškyti kitų etninių regionų gyventojų dėmesį, kai kalbama apie rimtus dalykus (pavyzdžiui, pokalbyje dėl darbo, vedant pamoką); 2) kalbėti bendrine kalba įpareigoja darbas; 3) kalbos varianto pasirinkimą lemia gyvenamoji vieta (pavyzdžiui, ilgiau pagyvenę didmiestyje, studentai perima daugiau bendrinei kalbai būdingų ypatybių). Tuo tarpu trečdalis respondentų, gyvenančių Kaune, tarmiškus elementus vartoja tik bendraudami su kitais suvalkiečiais. 

Visose gyvenimo situacijose tarmę vartoja daugiau moterys, vyresnės kartos arba žemesnio išsilavinimo atstovai. Tačiau jaunimo kalboje suvalkietiškas akcentas taip pat vis dar ryškus. Esminiu šiuolaikinių vaikų kalbos skirtumu daugelis respondentų pripažįsta labiau bendrinei kalbai būdingą leksiką. 

3. Suvalkiečių ir kitos tarmės. Kalbėdami savos tarmės grožį, skambumą, jaunesni respondentai, teigia, kad jiems sunku įvertinti tarmę, kurią nuolat vartoji. Daugelis vyresnių tyrimo dalyvių tikina, kad jiems suvalkiečių tarmė skamba gražiai ir šia kalba malonu kalbėti. Tam pritaria ir suvalkietės, gyvenančios Kaune. Ši nuomonė būdingesnė moterims ir žemiausią bei universitetinį išsilavinimą įgijusiems žmonėms. 

Suvalkiečius kitų etninių regionų gyventojai dažniausiai atskiria ir tai pakomentuoja. Vyresni respondentai (daugiausiai žemesnį išsilavinimą įgijusios moterys) tikina, kad dažniausiai pabrėžiama ne suvalkiečių tarmė, o stereotipiškai šiam kraštui priskiriama būdo savybė – „skūpumas“. Jaunesni tyrimo dalyviai (daugiausiai aukštesnįjį arba universitetinį išsilavinimą įgiję vyrai) labiau linkę manyti priešingai: žmonės, atpažinę suvalkiečius, stengiasi pakartoti kokį nors žodį suvalkietiška intonacija, prašo pakalbėti daugiau ir minėtą būdo savybę akcentuoja rečiau. Pastarajai nuomonei pritaria ir suvalkiečiai, gyvenantys Kaune. Apskritai galima teigti, kad suvalkiečiai įvairiems komentarams nėra jautrūs ir įžeidžiai nereaguoja. 

Vertindami kitas tarmes, tyrimo dalyviai dažniausiai minėjo žemaičių tarmę. Ši skamba gražiai, tačiau daugelio suvalkiečių teigimu, yra sunkiai suprantama, nes joje daug nelietuviškų, rusų kalbos kilmės žodžių. Moterys vertina kalbą emocionaliau, o vyrai linkę labiau detalizuoti.  Dzūkų kalbą respondentai apibūdina kaip gražią ir melodingą, tačiau aukštesnįjį išsilavinimą įgiję respondentai pabrėžia, jog senesnių dzūkų kalba, kaip ir žemaičių tarmė, gali būti nesuprantama suvalkiečiui. 

Nė vienas apklaustas suvalkietis nepritaria stereotipinei nuomonei, kad tarmiškai kalba menkiau išsilavinę žmonės arba kaimo gyventojai. Negalima sieti tarmės su menkesniu išsilavinimu, nes aukštąjį mokslą baigusieji taip pat noriai ją vartoja.
Tyrimo dalyvių nuomonė apie tarmių puoselėjimą ir išsaugojimą skiriasi. Jauniausieji respondentai, gyvenantys Suvalkijoje, tikina, kad suvalkiečių tarmę išsaugoti būtų gražu, bet tikrai neprivaloma: tarmė labiau asocijuojasi su istorija, tačiau jokios praktinės naudos neteikia. Tarmės puoselėjimui labiau pritaria vyresnės nei 30 m. moterys ir visi Kaune gyvenantys suvalkiečiai. 

Jaunesni respondentai tikina, kad kartais žmonės nebekalba tarmiškai už Suvalkijos ribų, nes natūraliai prisitaiko prie kitos kalbos. Vyriausios amžiaus grupės tyrimo dalyvių atsakymuose išryškėja dar viena priežastis: kitų etninių regionų gyventojai dažnai pajuokia suvalkiečius dėl jų tarmės ar būdo. 

Dalis pirmosios amžiaus grupės respondentų teigia, kad ilgiau pagyvenus kitoje kalbinėje aplinkoje visiškai natūralu dar kurį laiką sugrįžus kalbėti kitaip nei įprasta Suvalkijoje. Tačiau yra ir tokių, kurie mano, jog tai sąmoningas sugrįžusiųjų noras pasirodyti geresniais, labiau išsilavinusiais, „miestiečiais“. Svarbu paminėti, kad ši nuomonė labiau dominuoja antroje ir trečioje amžiaus grupėje. 

Moterys, skirtingai nei vyrai, suvalkiečius, nebekalbančius tarme, likusios vertinti neigiamai. Vyrai į šį reiškinį žiūriu neutraliai.
4. Tarmė ir bendrinė kalba. Daugelio respondentų nuomone viešajame eteryje (televizijoje, radijuje) reikia kalbėti bendrine kalba, nes ją supranta visų etninių regionų gyventojai. Vis dėlto esama tam tikrų atvejų, kai ir televizijoje tarmiškai kalbėti galima. 

Visi respondentai tikina, kad jų gimtoji tarmė tikrai netrukdo išmokti bendrinę kalbą, nes yra laikoma norminio kalbos varianto pamatu. Mokykloje net akcentuota, kad pagal suvalkiečių tarmę sukurtos kirčiavimo taisyklės. Vis dėlto tiriamieji sutinka, kad kitos tarmės (daugiausiai akcentuota žemaičių) gali trukdyti, nes jose yra daug nesuprantamų tarminių žodžių, bendrinės kalbos žodžių kirčiavimas taip pat skiriasi. Galbūt dėl tokio suvalkiečių tarmės išskirtinumo, mokytojai mokykloje vaikų kalbos nekontroliuoja.

Tik vidurinės amžiaus grupės respondentai teigia visada rašantys bendrine kalba. Kitose tiriamųjų grupėse esama žmonių, kurie vartoja tarminę leksiką norėdami pagražinti, pagyvinti kalbą. Daugelis Kaune gyvenančių tyrimo dalyvių rašo tik mokykloje išmokta bendrine kalba, todėl tarmė, kaip rašytinis variantas, nevartojama.
Taigi atlikus sociolingvistinę analizę išaiškėjo, kad suvalkiečių nuostatos savos tarmės atžvilgiu yra pakankamai teigiamos. Nepaisant gyvenamosios vietos, suvalkiečiai linkę kalbėti tarmiškai: jei ne nuolat, tai bent jau pagal situaciją. Ir nesvarbu, kad kintant gyvenimo aktualijoms, jaunoji karta nebevartoja tam tikrų tarminių žodžių, suvalkietiškos tarties elementai vis dar gyvi ir, galima daryti prielaidą, išliks ateityje.

6. PRIEDAI
1 priedas
RESPONDENTŲ TRUMPINIŲ LENTELĖ

	Trumpinys
	Lytis
	Amžius
	Dabartinis užsiėmimas
	Gyvenamoji vieta

	P
	M
	22 M.
	Pardavėja
	Kaunas (iš Vilkaviškio)

	KI
	V
	24 M.
	Kompiuterių inžinierius
	Vilkaviškis

	M
	V
	24 M.
	Menininkas
	Kaunas (iš Kalvarijos)

	VA
	M
	25 M.
	Viešbučio administratorė
	Vilkaviškis

	SD
	M
	26 M.
	Socialinė darbuotoja
	Norvegija (iš Vilkaviškio)

	M
	M
	28 M.
	Mokytoja
	Vilkaviškis

	TPK
	M
	30 M.
	Universiteto Tarptautinių programų koordinatorė
	Kaunas (iš Šakių)

	PV
	V
	30 M.
	Pardavimų vadybininkas
	Vilkaviškis

	TST S
	M
	31 M.
	Universiteto Tarptautinių studijų tarnybos specialistė
	Kaunas (iš Šakių)

	PT
	V
	32 M.
	Prekiautojas turguje
	Kaunas (iš Kybartų)

	D
	M
	40 M.
	Universiteto dėstytoja
	Kaunas (iš Marijampolės)

	F
	M
	41 M.
	Finansininkė
	Kaunas (iš Vilkaviškio)

	DP
	V
	44 M.
	Gimnazijos direktoriaus pavaduotojas ūkio reikalams
	Vilkaviškis

	T
	V
	47 M.
	Tiekėjas/ ūkininkas
	Vilkaviškis

	P
	M
	50 M.
	Poetė/ rašytoja
	Vilkaviškis

	APV
	V
	51 M.
	Sargybos praleidimo posto viršininkas
	Vilkaviškis

	M
	M
	53 M.
	Mokytoja
	Vilkaviškis

	M
	V
	55 M.
	Menininkas
	Vilkaviškis

	Ū
	M
	62 M.
	Ūkininkė/pensininkė
	Vilkaviškis

	R
	M
	65 M.
	Rūbininkė
	Vilkaviškis

	V
	M
	67 M.
	Virėja
	Vilkaviškis


2 priedas
MIESTELIŲ EKSPEDICIJOS KLAUSIMYNAS

I. TYRIMO pristatymas. Leidimas įrašinėti.

II. TAUTYBĖ IR PILIETYBĖ. Kokia Jūsų tautybė? Ar galėtumėte paaiškinti, kodėl laikote save lietuviu (/lenku/rusu) žemaičiu/aukštaičiu? Iš ko galima nuspręsti, kad žmogus yra būtent vienos, o ne kitos tautybės?

Ar jūs labiau jaučiatės lietuvis, ar aukštaitis/žemaitis? Ar tarmės mokėjimas ir vartojimas kaip nors susijęs su Jūsų tapatybe? Kaip? Kodėl?

Kur esate gimęs? O kokios tautybės Jūsų tėvai? Kur jie gimę? O sutuoktinis/-ė?

III. TARMĖS. 

Ar esate žemaitis(-ė)/ aukštaitis(-ė)?

Ar mokate kalbėti tarmiškai (žemaitiškai/aukštaitiškai)?

Jei moka kalbėti  tarme.   Kur, kada, kaip išmokote? Su kuo bendraujate tarmiškai (seneliais, tėvais, broliais/seserimis, vaikais, anūkais, artimesniais ir tolimesniais gimėmis, draugais/ pažįstamais, kolegomis, visais, kurie moka tą tarmę)?

Ypač svarbus klausimas – su vaikais, anūkais (ar vaikai ir anūkai moka tarmę, ar tėvai ir seneliai vartoja tarmę su anūkais? Kodėl?

Kokiose vietose ir situacijose kalbate tarmiškai? 

(darbas, mokslo įstaigose, pvz., mokyklose, viešajame gyvenime, su nepažįstamais (mieste/miestelyje) ir kitose vietose (Žemaitijoje/Aukštaitijoje) ar kitur, su pažįstamais, kai kalbate viešai)

Pvz., kaip sakote sveikinimus, tostus didesniuose savo krašto/artimų žmonių susiėjimuose? Žemaitiškai/aukštaitiškai ar bendrine kalba? Kodėl? 

ĮDOMU: gydymo, mokymo įstaigos,  bažnyčia (pvz., einate išpažinties)

AR visi čia supranta žemaitiškai/aukštaitiškai? Ar supranta atvykėliai iš kitų vietų? Ar nebūna nesusikalbėjimo, nesusipratimų? Kaip pašnekovai reaguoja? Kaip jūs tada elgiatės?

Kokiose situacijose niekada nekalbate tarmiškai?

Kaip vertinate/reaguojate, jeigu žemaičiai/aukštaičiai nekalba žemaitiškai/aukštaitiškai? (pvz., studentai, sugrįžę iš Vilniaus, nekalba tarmiškai)
Ar mokate rašyti tarmiškai? Ar kada nors rašote tarmiškai (pvz., SMS)?  

Ar jums patinka kalbėti tarmiškai? Kodėl? Ar jums graži jūsų tarmė? Kodėl taip manote? Ar kitos tarmės gražios? Kurios tarmės gražios/negražios? Kodėl?

Klausti visų, net ir tų, kurie nemoka tarmiškai. Kaip manote, kur tinka ir kur netinka kalbėti tarmiškai? Privačiame gyvenime, juokaujant, darbe, mokslo įstaigose, pvz., mokyklose, viešajame gyvenime, žiniasklaidoje, kitur?
Kaip vertinate tarmes ir tarmių vartojimą šiuolaikiniame pasaulyje? Ar tarmiškai kalbantys žmonės yra senamadiški? Kaimiečiai? Neišsilavinę? Ar atvirkščiai – savo krašto patriotai?

Kaip manote: 

- Ar šiais laikais verta tarmes išlaikyti, ar reikia skatinti, kad vaikai ir jaunimas kalbėtų tarmiškai? Kodėl? 

- Ar tarmės padeda, ar trukdo gerai išmokti bendrinę kalbą? Kodėl?

- Ar tarmių vartojimas labiau tinka kaimo, o ne miesto gyventojams?

MOKYMO ĮSTAIGOS: MOKYKLA (VAIKŲ DARŽELIS)

 Ar mokyklose kalbama tarmiškai (dabar, anksčiau)? Ar situacija keičiasi?

Kas, su kuo, kokiose situacijose kalba/kalbėdavo?

Ar gerai, kad kai kurie mokytojai skatina kalbėti tarmiškai per pamokas? Per pertraukas? Ar mokyklose reikėtų griežtai atskirti bendrinę kalbą nuo tarmių (kaip buvo iki šiol)?

Ar reikia mokyklose mokyti tarmių? Ar teoriškai, ar praktiškai? Ką tai duotų?

ŽINIASKLAIDA

Ar reikia skatinti leisti tarminius laikraščius, knygas, internetines svetaines, radijo ir TV laidas? Ar reikia parengti specialius tarminius raštus, transkripciją, kad būtų įmanoma kuo tiksliau perteikti tarimą, ar geriau rašyti įprasta rašyba, kad visi suprastų? Ar esate skaitę ar girdėję tarmiškų tekstų viešojoje erdvėje? Kaip vertinate?

 (V. KALBŲ MOKĖJIMAS.) Kaip manote, ar svarbu mokėti daug kalbų, ar tai nebūtina? Kodėl, kam? Kokių? Kokių kalbų pats mokate ir kaip gerai? Kaip dažnai jas vartojate?

Kuri kalba jums atrodo reikalingiausia? Kodėl? O prestižiškiausia (kurią visi laiko vertinga, nori mokytis)? Kodėl?

Ar, Jūsų manymu, Lietuvoje yra tokių gyvenimo sričių, kur greta arba vietoj gimtosios kalbos visiškai tinka kita kalba?

Moksle, darbe, versle, pramogų (muzikos) pasaulyje, žiniasklaidoje, internete, viešuosiuose užrašuose? Kodėl? Kaip vertinate tai, kad kai kurie žmonės gimtojoje kalboje vartoja daug kitų kalbų (anglų, rusų ir kt.) intarpų? Kaip manote, kodėl? Ar tai ką nors sako apie tą žmogų, jo tapatybę?
Ar manote, kad anglų kalbos skoliniai yra grėsmė lietuvių kalbai? Ar tai normalus reiškinys? Kaip manote, dėl kokių priežasčių žmonės juos vartoja? Ar reikia keisti svetimžodžius lietuviškais atitikmenimis (čipsai – traškučiai, steikas – kepsnys, hotdogas - dešrainis)?

Ar manote, kad kalbininkai per daug stengiasi išsaugoti lietuvių kalbą nepakitusią?

Ar pažįstate lietuvių, kurie išvykę iš Lietuvos? Kaip žiūrite į tai, kad kai kurie žmonės tapatina save su Europa ar visu pasauliu (sako „aš europietis“, „pasaulio pilietis“)? Ar tai blogai, ar natūralu? Ar jie dėl to mažiau lietuviai/lenkai/rusai? Ar tai reiškia, kad jie nutautėja? Ką reiškia nutautėjęs žmogus? Jei kalba tautinei tapatybei nebe taip svarbi, kas, Jūsų manymu, tada svarbu?

VI. RESPONDENTAS. Pabaigoje keletas klausimų apie Jus. Kaip seniai gyvenate šiame mieste? Kiek Jums metų? Koks jūsų išsimokslinimas ir pagrindinis užsiėmimas?

Eksperto vertinimas ir pastabos (socialinės respondento padėties, gyvensenos, kalbėsenos vertinimas). Įrašykite į diktofoną išėjęs iš respondento arba pridėkite prie interviu išrašo
Interviu atliko: ...........................................

Interviu data: ............................................

� Ramonienė M. (mokslinė red.), 2010: Miestai ir kalbos. Vilnius: Vilniaus universiteto leidykla


� Lambert W. E., Hodgson R. C., Gardner R. C., Fillenbaum S: 1960: Evaluational Reactions to Spoken Language/ Language of Abnormal and Social Psychology, 60: 44–51.


� Tai klausimynas, sudarytas pagal 2010 m. pradėto projekto „Sociolingvistinis Lietuvos žemėlapis: miestai ir miesteliai“ sukurtą metodą. Projekto vadovė – Vilniaus universiteto docentė. M. Ramonienė.


� Plačiau straipsnių rinkinyje: Čiubrinskas (sud.), 2008: Lietuviškojo identiteto trajektorijos. Kaunas: VDU leidykla.


� 4, 5, 6 ir 7 lentelėje pateikiama procentinė išraiška – tai respondentų atsakymai kiekvienoje amžiaus grupėje ir bendrai visoje suvalkiečių, gyvenančių Suvalkijoje, grupėje. Svarbu paminėti, kad vienas tyrimo dalyvis dažniausiai mini kelis atsakymus.


� 26 m. socialinė darbuotoja jau vienerius metus gyvena nebe Kaune, o Norvegijoje.


� 37 ir 36 lentelėje pateikiama respondentų atsakymų procentinė išraiška. Svarbu paminėti, kad vienas tyrimo dalyvis dažniausiai mini kelis atsakymus.





3

